
भारतीय जन-जीवन के साथ रामकथा 
का बहुत गहरा सम्बन्ध है। रामकथा के 
प्रथम प्रवक्ता महर्षि वाल्मीकि ने इसे इतनी 
रमणीय शेली में प्रस्तुत किया था कि वह | 
न केवल परवर्ती कबियों के लिए अक्षय 
सम्बल प्रदान करती रही, afew साधारण | 
जनता भी अपनी दिनचर्या की कई जटिल 
समस्याओं को सुलभाने में इसके विभिन्न 
प्रसंगों और पात्रों से प्रेरणा लेती रही है। 
रामकथा के समालोचक इन प्रसंगों और 
पात्रों को कई दुष्टियों से समझने और 
समझाने का प्रयास करते रहे । फिर भी यह्‌ 
क्षेत्र इतना उवर और विस्तृत है कि इस 
संबंध में जितना कहा जाय उतना और 
कहने को रह जाता है । इसी दिशा में एक 
अभिनव प्रयास है-प्रस्तुत कृति “रामायण 
के महिला पात्र' | 

इसमें बाल्मीकि रामायण के मात्र प्रमुख 
महिला-पात्रों का आध्यात्मिक, सांस्कृतिक 
और साहित्यिक दृष्टिकोण से विश्लेषण 
प्रस्तुत किया गया है। ये पात्र है--जानकी, 
कैकेयी, कौशल्या, सुमित्रा, अहल्या, अनसूया, 
शबरी, स्वयंप्रभा, तारा, मन्दोदरी, त्रिजटा, 
और धूपंणखा। इन पात्रों की सृष्टि के 
पीछे महषि की मनोभूमिका को हृदयंगम 
करने में, आशा है, पाठकों को इस कृति से 
एक नयी दृष्टि मिलेगी । 

आमुख 


sio पाण्डुरंग राव की कृति “रामायण के महिलापात्र' (वीमेन इन वाल्मीकि) 
में रामायण के वारह महत्त्वपूर्ण महिला पात्रों की भूमिका का विद्वत्ता पूर्ण और 
रोचक विश्लेषण है । इन पात्रों का चयन करते समय लेखक ने इनके महत्त्व के 
साथ-साथ कुछ ऐसे विलक्षण गुणों को भी दृष्टि में रखा है जिनके ये प्रतीक या 
प्रतिनिधि हैं । 

“रामायण के महिला-पात्र' में परस्पर विरोधी प्रवृत्तियों के पात्रों का हृदय- 
ग्राही चित्रण प्रस्तुत किया गया है। समस्त सद्गुणों की आदर्श प्रतिमा तथा 
समस्त विभूतियों की साकार मूति जानकी के साथ इसका आरम्भ करना और 
सभी दृष्टियों से जानकी की ठीक विपरीत प्रतिकृति शूर्पणखा के साथ इसका 
समापन करना सवंथा समीचीन लगता है | दशरथ की सबसे छोटी रानी Haat 
भी इसमें है जो अपनी पापर्दाशता की आप शिकार बन जाती है और साथ में 
ag कौशल्या भीः है जो सत्य और धर्म के प्रति अपनी धीर गम्भीर निष्ठा के बल 
पर संकटपूर्ण परिस्थिति में अपनी उद्विग्न भावुकता पर विजय पाती है। 

इनके अलावा अहल्या, तारा और मन्दोदरी भी हैं जो पंच-कन्याओं के 
अन्तर्गत आती हैं और अचंचल भक्ति-भावना की भव्य मूति शबरी भी है । लंका 
में जानकी की रखवाली करने वाली त्रिजटा भी है जो राक्षसी होते हुए भी 
रामायण की भावी घटनाओं को प्रतिभासित करने वाले स्वप्न के दर्शन से अपने 
को अनुगृहीत मानती है इनके अलावा भी कुछ और पात्र हैं जिनका इस महा- _ 
काव्य में अपना महत्त्व है । 

इस छोटी-सी पुस्तक के सभी पात्र लेखक की जानकारी, सुझ-वूझ और 
प्रशस्य पारदर्शिता से प्रसूत है । अब तक अनेक कृतियों के कृतित्व से कृतकृत्य 
Sto पाण्डुरंग राव की लेखनी को यह रचना नयी शोमा प्रदान करती है । 


l6 मई 978 — बो० Sto जत्ती 

भारतीय चिन्तन के क्षेत्र में विख्यात अर्थवेत्ता व परमार्थवेत्ता श्री चिन्तामणि 
देशमुख और उनकी पत्नी श्रीमती दुर्गावाई देशमुख की प्रेरणा से प्रस्तुत रचना 
का प्रणयन हुआ था। आज से लगभग l4 वर्ष पहले की वात है जब श्रीमती 
दुर्गाबाई देशमुख ने अपनी संस्था आन्ध्र महिला war’ की मुख पत्रिका 'विजय- 
gut’ के लिए एक विचारवधंक लेख लिखने का मुझसे अनुरोध किया था । अंग्रेजी, 
और तेलुगु में प्रकाशित इस पत्रिक्ञा के लिए मैंने अंग्रेजी में लेख भेजा था जिसका 
शीर्षक था : 'जानकी इन वाल्मीकि' | देशमुख दम्पती को यह्‌ लेख इतना अच्छा 
लगा कि वे इसे लेखमाला का रूप देना चाहते थे । उनकी इच्छा के अनुसार 
जानकी से आरम्भ कर शूपंणखा तक रामायण के विभिन्न महिला पात्रों पर मैंने 
कुल मिलाकर arte लेख दिये । यह लेखमाला 'विजयदुर्गा के बारह अंकों में 
लगातार एक वर्ष तक प्रकाशित हुई और पाठकों की प्रशंसा से प्रेरित होकर 
'आन्ध महिला सभा' ने उसे 'वीमेन इन:वाल्मीकि' के नाम से पुस्तकाकार में 
प्रकाशित किया | लेखमाला के रूप में पहली बार अंग्रेजी में प्रकाशित इस रचना 
के प्रबुद्ध पाठकों में से प्रमुख थे भारत के तत्कालीन उपराष्ट्रपति श्री बी० डी० 
जत्ती जिनका 'आमुख' इस प्रयास का प्रभापक है । यह सारा काम 976 में 
हुआ था। 

वाद में अखिल भारतीय रामायण सम्मेलन में सम्मिलित होने के लिए जब 
मैं चित्रकूट गया तो वहाँ पर महात्मा गाँधी के अनुयायी और 'गाँधी मार्ग के 
सम्पादक बावू भवानी प्रसाद मिश्र से भेंट हुई इस अंग्रेज़ी पुस्तक पर उनकी 
सुरुचिपूर्ण दृष्टि पड़ी तो उन्होंने इसका हिन्दी रूपान्तर “गाँधी मार्ग में लेखमाला 
के रूप में प्रकाशित किया। भवानी बाबू की भव्य भावना का परिणाम है प्रस्तुत 
रचना--'रामायण के महिला पात्र'। न मालूम, किस समाहित क्षण में इस 
रचना की परिकल्पना मेरे मन में उदित हुई, और उसी का प्रभाव है कि आज यहु 
रचना तेलुगु, कन्नड और बांग्ला में भी उपलब्ध हो रही है | 

वास्तव में रामायण पिछले तीस वर्षों से लगभग मेरे बहिःप्राण के समान 
मुझे सहारा देती रही है। रामकथा का भारतीय जनजीवन के साथ भी लगभग 
इसी प्रकार का सम्बन्ध रहा है । प्राचेतस की प्रतिभा ने इस कथा को इतना 
रमणीय और मननीय शैली में प्रस्तुत किया कि यह केवल कथा न रहकर गाथा 
बन गयी है। दैनन्दिन जीवन में मानव-मन को सम्बल और मनोबल प्रदान करने 
याली अक्षयनिधि इस महाकाव्य में निहित है। रामकथा के पात्र केवल कवि- 
कल्पना से प्रसूत कमनीय पात्र नहीं हैं बल्कि जीवन के प्रत्येक क्षण में हमारे 
` अनुभव में आने वाले यथार्थ और मननीय पात्र हैं। रामकथा के समालोचक इन 
पात्रों को कई दृष्टियों से परखने, समझने और समझाने का प्रयास करते R I 
समीक्षण का यह क्षेत्र इतना उर्वर और व्यापक है कि इस सम्बन्ध में जितना 
कहा जाये, उतना और कहने को रह जाता है। प्रस्तुत विश्लेषण में मैंने इसी 
समीक्षण को आत्म-निरीक्षण का रूप देने का विनम्र प्रयास किया है। 
रचना का नाम “रामायण के महिला पात्र' रखा गया है, हालाँकि यहाँ पर 
“रामायण' शब्द से केवल 'वाल्मीकि रामायण' ही अभिप्रेत है। इसमें प्रत्येक पात्र 
का परिशीलन वाल्मीकि रामायण के आधार पर ही किया गया है। गोस्वामी 
तुलसीदास ने भी “रामायण' शब्द का इसी अर्थे में प्रयोग करते हुए कहा था-- 
“यद्‌ रामायणे निगदितं क्वचिदन्यतोऽपि” । जैसे गीता कहने मात्र से 'श्रीमद्‌- 
भगवद्गीता का और AANA का उल्लेख करने से "श्री विष्णु-सहस्रनाम' का 
बोध होता है, उसी प्रकार 'रामायण' से केवल वाल्मीकि रामायण का ही बोध होना 
चाहिए, क्योंकि 'रामायण' शब्द वाल्मीकि की निजी उद्भावना है। आदि-कवि 
की ATT भावना के अनुसार रामायण केवल रामकथा नहीं है, बल्कि वह्‌ प्रमुखतः 
राम का अयन हैं और इसी दृष्टि से उन्होंने रामकथा को प्रस्तुत किया है । 'अयन? 
शब्द से गतिशीलता का बोध होता है और यही गतिशीलता रामकथा की प्राण- 
नाड़ी है । राम की जीवन-यात्रा का सूक्ष्म विश्लेषण कर देखा जाए तो स्पष्ट 
होता है कि उनके जीवन में गति ही गति है। बाल्यकाल में ही eta विश्वामित्र 
के यज्ञ की रक्षा करने उनके साथ चल पड़ना इस गतिशीलता का शुभारम्भ हे | 
राजतिलक का प्रसंग भी देवयोग से टल जाता है। जो राम अयोध्या में आराम से 
राजभोग का अनुभव कर सकते थे, उन्हें अचानक वनवास की आज्ञा मिलती है । 
इसे अयनप्रिय राम लोक-कल्याण के उदास परिप्रेक्ष्य में आँक्र कर जीवन का स्वणिम 
अवसर मानते हैं| अपनी सहज निर्लिप्त सात्विकता को स्वर देते हुए सत्यपराक्रम 
राम कहते है- “राज्यं वा वनवासो वा वनवासो महोदयः ।” राज्य और वनवास 
Re sre 
: सम्भावना है, वह सम्भवतः राज्य के पालन 
में नहीं है। यही अथनशीलता या गतिशीलता राम के जीवन की मौलिक चेतना है 

जिसे आदिकवि वाल्मीकि ने अपनी कृति के नामकरण में अभिमंत्रित करते हुए 
उसका नाम रखा था--'रामायण | इस प्रकार उनकी कृति ने सर्वप्रथम 
रामायण” की संज्ञा से अभिहितःहोने का गौरव प्राप्त किया था । बाद में जितने 
राम-काव्य लिखे गए, उनको अयनेशील वनाने की प्रेरणा इसी आदि काब्य से 
मिली है । इसी दृष्टि .से प्रस्तुत रचना के नामकरण में केवल “रामायण! शब्द 
का प्रयोग कर उससे “वाल्मीकि रामायण' का बोध कराने का प्रयास किया 
गया है । 
वास्तव में रामायण केवल राम का अयन नहीं है; बल्कि. रामा (सीता)'का 
भी अयन है। दोनों का यह समन्वित अयन है इस बात को मैंने जानकी के 
विश्लेषण में स्पष्ट किया है । दशरथनन्दन राम और जनकतनया जानकी एक 
ही तत्त्व के दो रूप हैं। सीता पृथ्वी की पुत्री है और राम आकाश के स्वामी 
आदित्य के वंशज हैं। पृथ्वी और-आक्राण अलग-अलग दिखाई देने पर भी तत्त्वतः 
एक हैं, एक ही ब्रह्माण्ड के पिण्ड हूँ । सीता-राम की भावना में भी यही अभेद 
देखकर गोस्वामी तुलसीदास ने कहा था: 


गिरा अरथ जल बीचि सम कहियत भिन्न न भिन्न | 
न्दौ सीताराम पद जिर्नाहइ परमप्रिय खिन्न i 


आश्चर्य की वात यह है कि सीता-राम के जीवन में सुख-शान्ति कहीं fears 
नहीं देती | केवल दुख-ही-दुख है, विपाद-ही-विषाद है । लेकिन इसी विषाद को 
दोनों की लोकोत्तर चेतना ने प्रसाद के रूप में स्वीकार किया है। विषाद को 
प्रसाद बनाने की इस लोकोत्तर साधना में जानकी और दाशरथी का सारा जीवन 
समपित रहा । रामायण इसी समर्पण की स्वर जहरी है जिसमें दोनों के स्वर 
समाहित और समेकित हैं | 

विषतुल्य विषाद को अमृततुल्य प्रमाद का रूप देने वाले इसी अभेद की 
आराघिका जानकी के चित्रण के साथ मैंने यह विश्लेषण प्रारम्भ किया । जानकी 
का एकदम विपरीत रूप हमें दिखाई देता है शूपंणखा में । दोनों के लिए राम परम 
प्रिय दै । लेकिन दोनों के दृष्टिकोण में आकाश-पाताल का अन्तर है । जानकी 
के प्रेम में उपासना को भावना है जवकि शूर्पणखा के प्रेम में केवल वासना का 
आकर्षण है । इसी अन्तराल फो आलोकित करने वाले प्रस्तुत विश्लेपण में मैंने 
प्रारम्भ में जानकी को लिया और अन्त में शूर्पणखा को। शेष सभी-पात्र इन 
दोनों के वीच में आते हैं। इसमें भी एक क्रम देखा जा सकता है। राजमाता 
केकेयी, राममाता कौशल्या और ललितभापिणी सुमित्रा में दशरथ की तीनों 
रानियों के तीन रूप दिखाई देते हैं । वाल्मीकि ने अत्यन्त साररगाभत शब्दों में 
इन तीनों रानियों को क्रमण: कीति, छी और श्री की उपमा दी है। कीति 

कामिनी कैकेयी, वात्सल्यमयी कौशल्या और सुमतिमती सुमित्रा के चरित्र-चित्रण 
में वाल्मीकि की चिन्मय भावना परिलक्षित होती है। इसीलिए इन तीनों पात्रों 
को एक साथ देखने का प्रयास किया गया है | 

इसी प्रकार अहल्या और अनसूया, शबरी और स्वयंप्रभा एवं तारा और 
मन्दोदरी भी आपस में बहुत कुछ साम्य रखने वाली महिलाएं हैं। स्वयंप्रभा के 
सम्बन्ध में बहुत कम लोग जानते हैं। परन्तु रामायण की सभी महिलाओं में 
स्वयंप्रभा ही एकमात्र- महिला है जिसको हम एकान्तवासिनी तपस्विनी कह 
सकते हैं। इसके समकक्ष केवल शबरी आती है । अन्तर केवल इतना ही है कि 
शबरी को श्रीराम के चरणों की सेवा करने का अवसर मिला था जबकि स्वयंप्रभा 
. श्रीराम की मौन आराधना से ही सन्तुष्ट रही । वह सच्चे अर्थो में स्वयंप्रभा है । 

इसी प्रकार.की विलक्षण साध्वी है त्रिजटा, जोकि राक्षस परिवार में रहते 
हुए भी राम के प्रति पुज्य भावना रखती है । शोकाकुल सीता के सामने बैठकर 
भी वह सीता-राम के उज्ज्वल भविष्य का स्वप्न देखती है। ऐसा लगता है कि 
वह माण्डूक्य उपनिषद्‌ की प्राज्ञ भावना में प्रतिष्ठित होकर परम सत्य का 
साक्षात्कार कर रही है | 

इस रचना में परिचाचित are महिलापात्रों में मन्थरा नहीं है। मन्थरा, 
मेरी दृष्टि में, कैकेयी से भिन्न नहीं है। वाल्मीकि के शब्दों में वह कैकेयी की 
ज्ञातिदासी और 'सहोषिता' है । वह कं केयी के अन्तर में 'ह्वसीयसी' के रूप में 
निरन्तर निवास करती है । इसलिए वह कॅकेयी में ही अन्तर्भुक्त हैं । उसका 
. नाम ही मन्थरा है जो अचानक कैकेयी के प्रासाद (राजमहल) में ऊपर चढ़कर 
राम के राजतिलक की तँयारियाँ देखकर एकदम नीचे उतर आती है । इस 
“उतार-चढ़ाव' में रसशिल्पी वाल्मीकि ने मन्थरा का एक ऐसा मार्मिक चित्र 
प्रस्तुत किया जो उसे केकेयी की अन्तरंगिणी बना देता है । 

वास्तव में प्राचेतस वाल्मीकि की. प्रत्येक सृष्टि अपने आपमें विशिष्ट उप- 
निषदीय दृष्टि है । इसे हृदयंगम करने के लिए इष्टि की भावना अपेक्षित होती 
है । इसी दृष्टिसे आदिकवि की अनघं रचना के अंतरंग को समझने का प्रयास 
किया गया है प्रस्तुत रचना में। इससे महषि की मनोभूमि को समझने में 
पाठकों को कुछ प्रेरणा मिल सके तो यह प्रयास प्रयोजनमूलक सिद्ध होगा । 


श्रीपंचमी 


— पांड्रंग राव 
3J-I-90 E : 

जानकी 


[यः समझा जाता है कि “रामायण' दशरथ के पुत्र राम की कथा है, किन्तु 
रामायण केवल राम की कथा नहीं है, बल्कि राम का अयन है।--'अयन' का 


शाब्दिक अर्थ प्रयाण या अभियान होता है । यह फिर केवल अयोध्या के राज- i 
कुमार राम का ही-अयन नहीं है, वरन्‌ राजा जनक की पुत्नी--जानकी के रूप में 
yd लावण्य का भी अयन है। “रामायण' शब्द का दो तरह से विग्रह किया जा 
सकता है--राम का अयन और रामा का अयन। इससे रामायण का अर्थ बनता 
है- राम और सीता का समन्वित अयन, अभियान या चरित्र | इस प्रकार वाणी 
के धनी और चरित्र-चित्रण के सिद्धहस्त चित्रकार वाल्मीकि ने एक ही शब्द-- 
रामायण--से राम और उनकी प्रिया जानकी को अपनी अमर रचना--रामायण 
---में समान महत्त्व देने का प्रयास किया है। इस प्रकार रामकथा में. जानकी को 
भी राम के समान महत्त्वपूर्ण स्थान प्राप्त है । 
अपने महाकाव्य में एक से अधिक स्थानों पर वाल्मीकि ने जानकी के पर्याय- 

वाची शब्द के रूप में 'रामा' शब्द का प्रयोग किया है । एक ऐसे ही अवसर पर 
उन्होंने एक ही श्लोक की एक ही पंक्ति में-सम्भवतः इस बात को सुस्पष्ट करने 
के लिए--“राम' और 'रामा' शब्द का प्रयोग किया है। राम की अनिच्छा के 
बावजूद जब जानकी स्वतः आग्रहपूर्वक राम के साथ वन में जाती हैं तो वह बन 
की सुन्दरता को देखकर किसी बाला--छोटी बच्ची--के समान प्रसन्न होती हैं | 
वाल्मीकि ने उनके कौतूहल को बड़ी ही अभिव्यंजनापूर्ण भाषा में व्यक्त किया 
है 

“aka रमते सीता बालचन्द्र-निभातना। 

रामा रामेह्यदीनात्मा विजनेऽपि वने सती ॥ 


यहां प्रयुक्त 'राम' और 'रामा' शब्द इस तथ्य के अभिव्यंजक हैं कि दाशरथी 
और जानकी एक ही परम सत्य के दो पहलू हैं। मूल शब्द राम है जो पुल्लिग में 

2 | रामायण के महिला पात्र 


दाशरथी का द्योतक वनता है और स्त्रीलिंग में जानकी वनता है । इन दो व्यक्तियों 
के बीच इसी प्रकार की अभिन्नता हनुमान्‌ द्वारा महसुस की गयी थी, जब उन्होंने 
जानकी को पहली बार लंका में अशोक वृक्ष के नीचे देखा था | वह राम के साथ 
उनकी शारीरिक समरूपता को देखकर आश्‍चर्य में पड़ गये थे । यदि पिता-पुत्र, 
माँ-वेटी या एक ही पिता की सन्तान में सादृश्य हो.तो बात समझ में आ सकती 
है। किन्तु पति-पत्नी में इस प्रकार का सादृश्य पाया जाना वास्तव में अजीब है। 
हनुमान्‌ इस रहस्यमय अद्भुत घटना पर कहते हैं-- 
“अस्या देव्या यथा रूपं अंग-प्रत्यंग-सौष्ठवम्‌ | 
रामस्य च यथा et तस्येयमसितेक्षणा i” 

जानंको को 'देवमायेव निमिता’ कहकर उनका यही रहस्यमय चरित्र 
अंकित क्रिया गया है । ऐसा प्रतीत होता है कि किसी दिव्य .रहस्य द्वारा उनकी 
रचना हुई है। उनके व्यक्तित्व का सबसे अधिक रहस्यात्मक पक्ष बालकाण्ड में 
उनकी आश्चर्यजनक चुप्पी है । वाल्मीकि द्वारा चित्रित जानकी, विवाह के अवसर 
परया उससे पहले जनसाधारण के सामने एक शब्द भी नहीं बोलतीं । उनके 
शारीरिक सौन्दर्य का भी कोई विस्तृत प्रस्तुतीकरण नहीं किया गया । युवा राम के 
असाधारण पराक्रम की प्रशस्त मान्यता के प्रतिपण के रूप में राम को जीवन-साथी 
के रूप में जानकी उनके पिता द्वारा भेंट दी गयी थी । वाल्मीकि ने विवाह को वड़ी 
सादगी से सम्पन्त कराया है, जबकि रामायण के कुछ अन्य रूपान्तरों में ऐसे 
अवसर पर कवियों ने अपने वर्णन को अधिक से अधिक चित्रात्मक तथा आकर्षक 
बनाने का प्रयत्न किया है । 

वाल्मीकि रामायण में जानकी पहली बार तब बोलती हैं जब वह वन-गमन 
के.अवसर पर राम के साथ जाने की अनुमति चाहती हैं । पति के मुख पर दु.ख 
की छाया देखने पर वह कहती हैं--“प्रभु, आपको क्या हो गया है?” वह वनवास 

- की ख़बर से जरा भी उदास नहीं होतीं और राम की देखभाल, रास्ते की बाधाओं 

को दूर करने तथा उन्हें सब तरह से प्रसन्न रखने के लिए उनके साथ वन जाने 
की उत्सुकता ज़ाहिर करती Fl जब राम वन की कठिनाइयों को विस्तार से 
उन्हें बताकर अपने साथ ले जाने में अनिच्छा व्यक्त करते हैं तब वह राम को 
सहज प्रसन्नता के साथ, सहसा यह भरोसा दिलाती हैं कि वह वन में उन पर 
किसी भी तरह का भार नहीं बनेंगी। बहुत समझाने पर भी जब राम उनकी बात 
नहीं मानते हैं तब वह एक अकाट्य तकं प्रस्तुत करते हुए कहती हैं, “यदि मेरे 
पिता को पता होता कि राम इतने डरपोक हैं तो वह आपके साथ मेरा विवाह न 
करते। इस बात पर राम'चुप हो जाते हैं और फिर अन्त में उन्हें अपने साथ वन 
में लेजाने के लिए सहमत हो जाते हैं। इससे यह स्पष्ट होता है कि जानकी 


ला 

स्वभावतः कम बोलने पर भी अवसर आ पड़ने पर विनम्रता के साथ कितनी 
दृढता दिखा सकने वाली साहसी महिला हैं। 

जानकी के चरित्र का प्रथम और प्रमुख गुण है अपने पति के प्रति अत्राघ और 
अगाध प्रेम | जव कौशल्या जानकी को राजसी सुख-सुविधाएँ छोड़कर वन-जीवन 
में अपने. पति के प्रति कर्तंथ्यों को सुझाने का प्रयत्न करती हैं तो जानकी अपने 
विशिष्ट ढंग से उन्हें सान्त्वना देती हैं कि.वह अपने जीवनस्वरूप राम के बिना 
अपने स्वतन्त्र अस्तित्व की कल्पना तक नहीं कर सकतीं | वह कहती हैं कि जैसे 
किमी वाद्य-यन्त्र में बिना तार के कोई गुंजन नहीं हो सकता, ज॑से रथ में चक्र के 
बिना कोई गति नहीं हो पाती वैसे ही पति के बिना पत्नी को कोई सुख नहीं मिल 
सकता, चाहे वह सौ पुत्रों की माँ क्यों न हो। जानकी सभी परिस्थितियों में, चाहे 
वह राजमहल में रहें, या अन्तरिक्ष में घूमें, अपने पति के साथ रहकर ही प्रसन्न रह 
सकती हैं । उनके लिए पिता, भाई और यहाँ तक कि पुत्र से प्राप्त खुशियाँ भी 
पति से प्राप्त खुशियों की तुलना में सीमित ही हैं। जानकी के ये शब्द कौशल्पा 
को चौदह वर्षों तक स्वयं अपने को बनाये रखने का बल देते हैं | 

जानकी की अत्यधिक मधुर वाणी तब भी सुनी जा सकती है, जब वह अपनी 
कथा अनसूया को सुनाती हैं। जिनके हाथ में सृष्टिकर्ता ब्रह्मा, सृष्टिपालक विष्णु 
और संहारक महेश भी पालने झूल रहे बच्चे के समान हैं, ऐसी महिला अनसूया 
जानकी के मुख से उनके विवाह की कथा सुनना चाहती हैं। इसलिए नहीं कि 
वह उस कथा से परिचित नहीं हैं, बल्कि इसलिए क्रि वह मानवीय भाषा में दिव्य 
दृष्टि की अभिव्यक्ति पर मुग्ध होकर उसे सुनने का आनन्द पाना चाहती थीं। 
जानकी के सुखद शब्दों की मधुरतम-अभिव्यक्ति पर प्रसन्न होकर अनसूया ने उन्हे 
सदैव स्वच्छ बनी रहने वाली साड़ी तथा स्निग्ध प्रसाधन सामग्री उपहार में दी । 
परम साध्वी अनसुया से सम्मानित अपनी सीता को देखकर राम भी उनका अभि- 
नन्दन करते हैं । 

जानकी अपने सभी कामों में पति-भक्ति तथा पूर्ण समर्पण को भावना से 
युक्त होने पर भी राम का अन्धा अनुसरण नहीं करतीं । उनका अपना व्यक्तित्व 
है । वह्‌ राम के कामों पर शंका उत्पन्न होने पर उसे व्यक्त करने में संकोच नहीं 
करतीं | उदाहरणस्वरूप जब राम दण्डकारण्य में सभी दानवों को नष्ट करने की 
प्रतिज्ञा करते हैं तो वह बड़ी नम्रता और शिष्टता से पूछती हैं कि ऐसे निरीह 
प्राणियों को, जो उन्हें हानि नहीं पहुँचा रहे हैं, नष्ट करना कहाँ तक न्याय-संगत 
है । राम उनकी वास्तविक शंका का आदर करते हैं और उनको सन्तुष्द करने के 
लिए अपने निर्णय की व्याख्या करते हैं । 

` सीता वनवास के समय अपनी सुरक्षा के विषय में नहीं, वरन्‌ अपने पति 

राम तथा उनके भाई लक्ष्मण के लिए चिन्तित रहती हैं, क्योंकि उन्हें उनके 

कारण कष्ट उठाना पड़ा है। दण्डक-वन में सबसे पहले उनको विराध नामक 
राक्षस का सामना करना पड़ता है |. यह राक्षस पहले जानकी को उठाकर ले 
चलता है। फिर राम-लक्ष्मण को विरोधी पाकर जानकी को छोड़ देता है और 
दोनों राजकुमारों को ले जाने की कोशिश करता है । इस संकट-काल में सीता 
उस राक्षस से अनुरोध करती हैं कि वह दोनों राजकुमारों को छोड़कर स्वयं उन्हें 
ले जाये । असामान्य मनोबल वाली सीता के अतिरिक्त कोई साधारण महिला 
इस प्रकार की बात नहीं कह सकती | 

जानकी स्वभावतः निर्भीक हैं । जब रावण बुरे उद्देश्य से वेश बदलकर उनके 
पास आता है तो वह उसे सचमुच साधु मानकर उसके साथ उसी प्रकार का 
व्यवहार करती हैं। उसे आदर सहित कन्दमूल फल भेंट करके अपने पति के लौट 
आने तक प्रतीक्षा करने को कहती हैं। जब रावण अपने असली खूप में प्रकट 
होकर उनका अपहरण करने की कोशिश करता है तब भी वह उससे साधु के 
समान व्यवहार करने तथा अपने जीवन को राम के हाथों खतरे में न 
डालने का अनुरोध करती हैं | लंका में भी वह इसी भाव को बनाये रखती 
हैं। जब रावण अपने को राम से अधिक श्रेष्ठ दिखाकर उन्हें प्रभावित 
करने का प्रयत्न करता है, तब भी वह उसे उचित उत्तर देने में संकोच नहीं 
करतीं तथा उसे उसके दुर्त्यवहार के दुष्परिणाम से सावधान करती हैं। वह 
बराबर उसे “साधु कहकर सम्बोधित करती हैं । वास्तव में ऐसे दुराचारी व्यक्ति 
को साधु शब्द से सम्बोधित करने के लिए उच्च संस्कार से सम्पन्न होना आवश्यक 
A 

लंका में जानकी तथा हनुमान्‌ के परस्पर मिलन की घटना महत्त्वपुर्ण है। 
सांसारिक माया से घिरे हुए दानव, रावण के राज्य में सीता का पता लगाने के 
लिए राम द्वारा नियुक्त वायु-पुत्र हनुमान्‌ मानवीय वागूविलास का. प्रतिनिधित्व 
करते हैं। यह अपने स्वामी सुग्रीव के सीघे नियन्त्रण और निरीक्षण में थे | सुग्रीव 
और उनके मित्र राम को ऐसा विश्‍वात है कि हनुमान्‌ अकेले सीता को ढूंढ लेंगे । 
इन सब बातों से ऐसी अनुभूति होती है कि यह खोज किसी महिला की नहीं है, 
यह उस परम रमणीयता के परिपूर्ण दर्शन को प्राप्त करने की साधना है जिसे 
अपने प्रभु की कृपा तथा अनुकम्पा से कोई निष्ठावान्‌ मानव प्राप्त कर सकता 
दै । इस दर्शेन की परिकल्पना हनुमान्‌ ने सीता को अशोक वृक्ष के नीचे बैठी 


व : पहले ही की । सीता की खोज करते समय आशान्वित स्वर में हनुमान्‌ 


“तदुन्सं पाण्डुरदन्तमब्रणं, 
शुचिस्मितं पद्‌ म-पलाश-लोचनम्‌ | 

रक्ष्ये तदार्यावदनं कदान्वहं, 
प्रसन्न-ताराधिप-तुल्य-दर्शनम्‌ । 


अर्थात्‌ उन्नत नासिका, श्वेत और स्वस्थ दाँत, आत्मा को शुद्ध करने वाली 
मुस्कान तथा कमल जैसे नेत्रों से युक्त होकर असंख्य तारिकाओं से घिरे हुए 
सुन्दर शशि के समान चमकते हुए मुख को देखने का सौभाग्य मुझे कव मिलेगा ? 
यही ag दृष्टि है जो सीता के चरित्र का चित्रण करते समय वाल्मीकि के मन में 
विद्यमान थी। यह इतनी एकान्त और समग्र है कि इसका दर्शन करने पर और 
कुछ देखने को नहीं रह जाता । 
वाल्मीकि रामायण के सुन्दरकाण्ड में यह भव्य दृष्टि अधिक परिमाजित 
और परिष्कृत रूप में सामने आती है। सुन्दरकाण्ड वाल्मीकि की काव्य-प्रतिभा 
और आपे दृष्टि का श्रेष्ठतम उदाहरण माना गया है । सुन्दरकाण्ड का नाम भी 
इसी उद्देश्य से रखा गया है। विभिन्न आलोचकों एवं टीकाकारों ने इस नाम- 
करण की विभिन्न व्याख्याएं दी हैं। ऐसा कहा जाता है कि इस अध्याय में ऐसा 
कोई भी अश नहीं है जिसे सुन्दर न कहा जा सके | यहाँ पर प्रस्तुत प्रत्येक क्षण 
एवं आचरण सुन्दर है । वास्तविकता यह है कि इसमें केवल सुन्दर वस्तु ही 
प्रस्तुत नहीं की गयी है, बल्कि जानकी के रूप में सुन्दरता ही इसमें मूर्तीभुत या 
साकार हो चुकी है । 
हनुमान्‌ ने सारी लंका छान डाली तथा अन्ततोगत्वा अपने स्वामी की सन्तुष्टि 
और अपने हृदय को प्रसन्नता देने वाली खोज में सफल हुए। सुन्दरता का 
शारीरिक, मानसिक और आध्यात्मिक पक्षों में यह अन्तर्दशंन ही सुन्दरकाण्ड को 
सार्थक और सारगभित बनाता है। 
रामायण के इस प्रसंग के विषय में ध्यान देने योग्य बात यह है कि जानकी 
यहाँ अधिक मुखर हैं। शारीरिक रमणीयता की साकार मुति जानकी को देख- 
कर हनुमान्‌ बड़ी उत्सुकता से प्रतीक्षा करते हैं कि रावण के दुष्ट व्यवहार के प्रति 
उनकी प्रतिक्रिया केसी होगी | हनुमान्‌ जब जानकी को देखते हैं तब जानकी की 
दृष्टि हनुमान्‌ पर नहीं पड़ती है | जानकी की दृष्टि को अपनी ओर आकृष्ट करने 
में हनुमान्‌ को पन्द्रह सों के अन्तराल की प्रतीक्षा करनी पड़ती है। इस अवधि में 
हनुमान्‌ की मानसिक दशा को अभिव्यक्त करना सम्भव नहीं है । उसका केवल 
अनुभव ही किया जा सकता है । जब जानकी हनुमान्‌ को देख लेती हैं तब हनुमान्‌ 
सावधानीपूर्वक अपना परिचय देते हैं और अपने निर्मल मन और विशुद्ध आशय 
से उन्हें आश्वस्त बनाने की कोशिश करते हैं। saat विश्वास प्राप्त करने के 
बाद वह इस बात को पक्का करना चाहते हूँ कि यह वास्तव में वही जानकी 
हैं, जिनकी वह अब तक खोज करते रहे। फिर वह जानकी को अपते कन्धों पर 

बैठाकर राम के पास ले जाने का एक प्रस्ताव उनके सामने रखते हैं | किन्तु जानकी 
इस प्रस्ताव का स्वागत नहीं करती हैं और कहती हैं कि रावण जिस ढंग से उन्हें 
उठाकर ले आया है, उसी तरह उनका यहाँ से भाग निकलना उचित नहीं है। 
उचित तो यही है कि राम रावण का सामना करें, उसे युद्ध में पराजित करें और 
फिर उन्हें सामर्थ्यं और शालीनता के साथ प्राप्त करें। यह सुनकर हनुमान्‌ को 
जानकी का पुर्ण दर्शन मिलता है । वह उनसे सीता-दर्शन के प्रमाण के रूप में राम 
को देने के लिए चूड़ामणि प्राप्त करते हैं । 

जानकी की अन्तरात्मा की पवित्रता उस समय और स्पष्ट होती है जब 
हनुमान्‌ की पूँछ में आग लगा दी जाती है और वह उससे झुलस जाने के बदले 
सारी लंका में आग लगा देते हैं। पर वह शीघ्र ही यह सोचकर उदास हो जाते 
हैं कि जल्दबाजी और गुस्से में किये गये इस काम से कहीं सीता भी अरिनिकाण्ड 
की चपेट में नआ गयी हों | सारी लंका तो जलकर राख हो ही गयी थी । 
परन्तु वह सीता को सुरक्षित पाते हैं। विवेक से बिचार करने पर वह यह 
. महसुस करते हैं कि सीता की पवित्रता ने ही उन्हें जलने से बचाया है। उनके 
प्रभाव से आग भी चन्दन का स्निग्ध लेप बन जाती है। जानकी इतनी पवित्र और 
उदार थीं कि वाल्मीकि को उनमें केवल सुन्दरतम मूर्ति को छोड़कर और कुछ 
नहीं दिखाई देता और यही श्रेष्ठ सौन्दर्यं सुन्दरकाण्ड में प्रस्तुत है | 

किष्किन्धा लौटने पर हनुमान्‌ इस दिव्यदर्शन कां विवरण राम को देते हैं । 
विवरण में पहला शब्द है--'दुष्टा'। इस तरह जानकी “परिपूर्ण दृष्टि' का 
. प्रतिनिधित्व करती हैं जब कि हनुमान्‌ उस दृष्टि के. अनुग्रह से प्राप्त वाणी का 
प्रतिनिधित्व करते हैं । सुन्द रकाण्ड में ये ही दो मुख्य पात्र हैं, अन्य सब पृष्ठभूमि 
में हैं । रावण तथा अन्य दानव हनुमान्‌ की प्रवृत्ति तथा जानकी की दृष्टि को 
प्रकाश में लाने के लिए सामने आते Fi किसी भी वस्तु का वास्तविक सौन्दर्य 
विषम परिस्थितियों में ही देखा जाता है । रावण के राज्य में सर्वाधिक प्रतिकूल 
परिस्थितियों में सीता ओर हनुमान्‌ का ऐसा विशिष्ट सौन्दर्य प्रकट होता है। 

जानको का सबसे बड़ा गुण यह है कि वह दूसरे का बुरा नहीं सोचतीं, चाहे 
ag कितने ही बुरे विचारों वाला क्यों न हो। राम के विषय में चिन्तित होने पर 
लक्ष्मण के प्रति बोले गये, कठोर शब्दों के लिए बह बार-बार पछताती हैं। कभी 
बह अनुभव करती हैं कि उनकी दुखद स्थिति उनके दुर्भाग्य और बुरे बर्ताव के 
कारण बनी है। दूसरों की ग्रलतियो को भुलाकर उन्हें क्षमा करने के लिए वह 
सदेव तत्पर रहती है । हनुमान्‌ को उनकी अमूल्य सेवाओं के लिए उचित 
पुरस्कार देने की स्थिति में न होने के कारण वह अपने को असहाय महसूस करती 
हैं। जब हनुमान्‌ उनको तंग करने वाले दानवों को नष्ट करने के लिए उनसे 
अनुमति चाहते हैं तो बह उनसे उदारता पूवक कहती हैं कि यह उनकी गलती 

नहीं है, यह तो मेरी नियति है जिसके कारण येह सब कुछ हुआ | ag उन्हें जीवन- 
दान देती हैं और जल्दी-से-जल्दी स्वामी से मिलने की इच्छा omar करती हैं। 
परन्तु इस इच्छा में कोई आतुरता नहीं है, afea बही प्रशान्तता है जो उस समय 
पहली वार देखने को मिलती है जब वह हनुमान्‌ के कन्धे पर बेठकर अपने पति 
के पास तत्काल पहुंच जाने की बात को बड़ी नम्रतासे अस्वीकार कर देती हैं। 
इस प्रसंग में हनुमान्‌ को जानकी के सन्तुलित व्यक्तित्व को देखने का एक अन्य 
अवसर मिलता है । सीता की अग्नि-परीक्षा में हनुमान्‌ को जानकी का अपूवं रूप 
देखने को मिलता है । विभीषण द्वारा जानकी को अपने सम्मुख लाये जाने पर 
राम घोर मानसिक संघषं में पड़ जाते हैं । वह जानकी की पवित्रता के विषय में 
पूरी तरह जानते हैं। वियोग की दीर्य अवधि के बाद पति से मिलने पर विरहिणी 
सीता के मन में किस प्रकार के व्यवहार की अपेक्षा होती है, इसकी भी वह * 
सहजता से कल्पना कर सकते TI परन्तु वह जीवन के महोन्नत slant को 
स्थापित करने की जिम्मेदारी के प्रति अधिक सचेत हैं, इसलिए वह सीता को एक 
सामान्य मनुष्य की तरह नहीं अपनाना चाहते हैं। यही कारण था कि उन्होंने 
सत्य और धमं के लिए हुए महान्‌ युद्ध में भाग लेने वाले सैनिकों और नागरिकों 
की उपस्थिति में सबके सामने सीता से मिलने को वरीयता दी । यदि वे उनसे 
सामान्य ढंग से अकेले मिलते तथा अपेक्षित सान्त्वना देते तो यह मिलन एक 
पारिवारिक मामला बनकर रह जाता । वस्तुतः केकेयी से विदा लेते समय राम 
ने उनसे कहा था कि वह अयोध्या के राजमहल तक ही सीमित रहना पसन्द नहीं 
करते । बल्कि सारा संसार उनके आवास की प्रतीक्षा में है। यह भूमिका तथा 
लक्ष्मण के प्रति जानकी का व्यवहार उनके सामने था। सारी बातें एक क्षण में 
उनके मन में घूम गयीं और उन्होंने कहा, “चाहे कुछ भी न हुआ हो, लंका में एक 
वषं रहने पर मैं तुम्हें अपनाने तथा अयोध्या ले जाने के लिए तैयार नहीं हूँ । 
मैंने अपना कतंव्य पूरा किया । तुम रावण के हाथों से मुक्त हो गयीं--अब अपनी 
इच्छानुमार कहीं भी जाने के लिए तुम स्वतन्त्र हो।' हनुमान्‌ और लक्ष्मण इस 
आश्चयंजनक वचन के आत्रात से मूक रह TAL हनुमान्‌ के लिए जानकी के गोरव- 
पूर्ण चरित्र को देखने का यह तीसरा अवसर आया । अपने पति को निर्मम और 
कठोर टिप्पणी की प्रतिक्रिया-स्वरूग, राम के विलक्षण व्यवहार पर वह आश्चर्य 
प्रकट करती हैं और कहती हैं कि 'यदि आपको वास्तव में मेरी पवित्रता और 
चरित्र पर सन्देह था तो हनुमान्‌ के माध्यम से यही क्यों नहीं Heer दिया। 
इससे आप ओर मेरे लिए लड़ने बाले ये सारे लोग शारीरिक और मानसिक 
यातना से बच जाते।' जानकी राम से स्पष्ट रूप से कहती हैं किं 'आश्चयं है कि 
आप मुझमें केवल दुर्बलता, चंचलता तथा अवगुणों से पूर्ण एक साधारण स्त्री को 
ही देख पाये हैं !' वह उनकी दया के लिए प्रार्थना नहीं करतीं | वह्‌ इस दुनिया के 

सबसे अधिक पवित्र तत्त्व अग्नि से शरण माँगती हैं। वह सौचती,हैं कि जो कठोर 
वचन उनसे कहे गये हैं, उनसे अग्नि ज्यादा भयंकर नहीं हो सकती--जातवेद 
अग्नि के सामने हाथ जोड़कर वह उससे अनुरोध करती हैं-- ' 


“यथा में हृदयं नित्यं नापसर्पति राघवातू। 
तथा लोकस्य साक्षी मां सर्वतः पातृ पावक: ॥ 


वह अग्नि में कूद जाती हैं। जानकी के स्पशं से अग्नि पवित्र हो जाती है 
और चन्दन के लेप के समान शीतल हो जाती है। पूरी विनम्रता से अग्नि-देवता 
जानकी को अपनी गोद में लेकर उनकी पवित्रता, शुद्धता और निष्ठा का प्रमाण 
देकर राम को लौटा देते हैं । यही तो राम चाहते थे--वह खुश होते हैं कि 
उनकी जीवन-संगिनी जानकी उन्हें सुरक्षित वापस मिल गयी । 
अयोध्या के परिसर में फैलने वाली अफ़वाह के आधार पर जानकी को वन 
में भेजना, उनके लिए सबसे बड़ा आधात था । वहाँ भी वह मूक रहकर दुख 
उठाती हैं। वाल्मीकि के आश्रम में शरण लेकर अपने भाग्य के बारे में सोचते हुए 
अपने दो बच्चों का पालन करती हुँ। पर कमी भाग्य सुधारने की कोशिश नहीं 
करतीं | घटनाओं के सहज क्रम में जब राम अपनी पत्नी को दुर्देशा एवं पुत्रों के 
प्रताप के बारे में जानते हैं तो जानकी विवश होकर राम के दरबार में जाती हैं, 
किन्तु वहाँ भी वे दया की भीख नहीं माँगतीं । वास्तव में वह अपने कारण किसी 
भी तरह से राजा राम की प्रतिष्ठा पर आँच नहीं आने देना चाहती | वह पृथ्वी 
माता से निर्भीक होकर अनुरोध करती हैं कि ag अपनी Act को अपनी बाँहों में - 
लेकर शाश्वत शरण एवं शान्ति प्रदान करे 


“मनसा कर्मणा वाचा यथा रामं समचेये। 
तथा मे माधवी देवी विवरं दातुमर्हति n” 


अर्थात्‌ यदि मन, कम और वचन से मैं राम की अर्चना करती रही हूं तो 
पृथ्वी माता मेरे लिए उष्णता और स्नेह से युक्त अपने हृदय में जाह बनायें । 

इस तरह जानकी जिस पृथ्बी से उत्पन्न हुई थीं, उसी पृथ्वी में समा जाती 
हैं। जानकी के चरित्र का यही दिव्य रहस्य है। 

यह सीता हमें वाल्मीकि ने दी इसमें कोई आश्चर्य नहीं कि मानव संस्कृति 
. के इतिहास में अहल्या, द्रोपदी, तारा और मन्दोदरी के साथ जानकी को भी पाँच 
महिलाओं में गौरवपूर्ण स्थान दिया गया है। यह ध्यान देने योग्य बात है कि पाँच 
में से कम-से-कम तीन वाल्मीकि की सृष्टियाँ हैँ । उनमें अग्रगण्य जानकी हो सकती 
हैं। जानकी सचमुच वाल्मीकि की अद्भुत और रहस्यमय सृष्टि है जिसके बारे 
में तपस्वी वाल्मीकि ने स्वयं कहा है--“'सीतायाश्‍्चरितं महत्‌” | रामायण केवल 
राम का हो नहीं, बल्कि सीता का भी महान्‌ चरित है। 

वाल्मीकि ने, यदि जानकी को दिव्य रहस्य की रचना (देवमायेव निमिता) 
कहा है तो कॅकेयी को वे मानवीय रहस्य की मननीय मूर्ति के रूप-में चित्रित 


करते हैं । केकेयी अश्वपति की पुत्री एवं राजा दशरथ की सबसे छोटी पत्नी है । 
उन्हें लोग मोहक, सुन्दरी, अद्भुत्‌ साहसी तथा आसुरी आकांक्षा वाली महिला 
के रूप में जानते है । आसुरी-अवृत्ति की अधिकता ने, उनमें अन्य महान्‌ गुणों के 
होते हुए भी, उन्हें सर्वसाधारण के निकट तिरस्कार का पात्र बना दिया। सम्भ्रान्त 
परिवार में जन्मी, अनेक अच्छे गुणों और उदार हृदय से सम्पन्न यह महिला, 
अचानक अमानवीय और क्रूर आचरण पर उतर आती है और उसका व्यवहार 
रहस्यात्मक हो जाता है। अनेक कवियों, दार्शनिकों और विद्वानों ने विभिन्न कोणों 
से उसके व्यवहार का विश्लेषण करने की कोशिश की है। फिर भी उसके 
व्यवहार में इस आकस्मिक परिवर्तन का 'इदमित्थम्‌' कहकर कोई सटीक कारण 
अभी तक नहीं दिया जा सका है । 

कुछ लोगों के अनुसार, Haat के व्यवहार में जो अन्तर आया, उसका 
कारण देवताओं की यह चिन्ता थी कि राम आराम से राजमहल में रहने की 
अपेक्षा यंदि बन में चले जाते हैं तो राक्षसों का संहार और देव-मुनियों का उद्धार 
सम्भव हो जायेगा । कुछ लोग कहते हैं कि कंकेयी स्वभाव से भली थी, पर वह 
अपने दुष्ट विचार पर अटल इसलिए रही कि उसका अपना अन्तिम उद्देश्य दानवों 
के विनाश द्वारा देवताओं और सन्तों की मुक्ति के लिए राम को बन में भेजना 
था । उनके अनुसार राम और कैकेयी दोनों यह बात जानते थे। यह एक ऐसी 
कल्पना है जिसे बुद्धि आसानी से ग्रहण नहीं कर पाती। ऐसी दशा में वाल्मीकि 
द्वारा चित्रित कैकेयी के चरित्र का ध्यात पूर्वक अध्ययन करने से यह रहस्य प्रकट 
हो सकेगा । 

जव राजा दशरथ पुत्रेष्टि के बाद अपनी पत्नियों को दिव्य पायस ated हैं, 
तब पहली बार रामायण के पाठक को कैकेयी का नाम सुनने को मिलता हवै । 

सन्तान की प्राप्ति के विचार से वे यज्ञ कराने की इच्छा व्यवत करते हैं तब भी 
केवल एक पंक्ति में कहा जाता है--“उवाच दीक्षां विशत, यक्ष्येऽहं सुतका रणात्‌ ।” 
इससे केवल इतना मालूम होता है कि राजा दशरथ की दो से अधिक gaat 
थीं, क्योंकि इस वाक्य में क्रिया--'विशत? एक वचन या द्विवचन में न होकर, 
बहुवचन में है । दिव्य पायस ated समय ही रानियों के नामों का उल्लेख 
मिलता है। पहले वे कौशल्या के पास जाते हैं और उन्हें आधा भाग देते हैं । 
सुमित्रा को शेप आधे का आधा भाग देते हैँ । शेष का आधा भाग कैकेयी को देते 
हैं यानी कैकेयी केवल आठवां भाय पाती है। अन्त में बचा हुआ भाग भी वे केकेयी 
को न देकर उसे ले जाकर सुमित्रा को दे देते Fl कैक्रेयी को उचित, भाग देने में 
दशरथ क्यों ढिचकिचाते हूँ--यह विचारणीय है । वरदान के रूप में देवंताभो ने 
जो दिया, वह उसका एक-तिहाई भाग पाने की अधिकारिणी थी, किन्तु दशरथ 
ने सम्भवतः सोच-समझकर ही उन्हें उचित देय से तनिक वंचित कर दिया ओर 
जो दिया, बह सबसे कम था | इससे स्पष्ट होता है कि सत्य और धरम का पालन 
करने वाले महान्‌ राजा दशरथ कोशल्या के प्रति अपना विशेष कत्तंव्य मानते थे। 
बड़ी रानी के पुत्र को ही उत्तराधिकार मिलना चाहिए, यह वह समझते थे ओर 
शायद यह सोचते होंगे कि अधिक गुणयुक्त होने के लिए प्रसाद का अधिक प्रमाण 
उपयुक्त ठहरेगा । सुमित्रा स्वभाव से सरल और विनम्र प्रकृति की थी । उत्तरा- 
धिकार के मामले में उसकी ओर से विरोध और खतरे की कोई सम्भावना न 
थी । लगता है, रामायण की कहानी के विकास का वीज इस पक्षपात पूर्ण ओर 
असमान बंटवारे में ही बोया गया है। ; 

इससे भी अधिक महत्त्वपूर्ण भगवान्‌ विष्णु के अवतरित होने के कारण से 
सम्बद्ध घटना को माना जा सकता है । सृष्टिकर्ता ब्रह्मा देवताओं को लेकर विष्णु 
के पास जाते हैं और उनसे धरती पर जाकर पापिष्ठो को नाश करने का अनुरोध 
करते हैं। देवों के पक्ष को रखते हुए ब्रह्मा ने सलाह दी कि शालीनता (ही), 
सात्विकता (श्री) और प्रभविष्णुता (कीति) का प्रतिनिधित्व करने वाली दशरथ 
की तीन रानियों के गर्भ में आप का जम्म लेना उचित होगा । यहाँ पर रानियों 
के नाम नहीं बताये जाते, बल्कि ही, श्री और कीति के प्रतीक बताये जाते हैं। 
यह सरलता से समझा जा सकता है कि ही से कौशल्या, श्री से सुमित्रा तथा 
कीति से कंकेयी की ओर संकेत है । भाग्य की विडम्बना से कैकेयी कीति या 
यश की जगह अपकीति या अपयश की ही भागिनी बनी | वह ईर्ष्या और द्वेष की 
पर्याय समझी जाती है। यही कारण है कि किसी कन्या का नाम कैकेयी नहीं 
रखा जाता जबकि कोशल्या और सुमित्रा नाम प्रायः रखे जाते हैं। अयोध्या के 
उस सम्मानित परिवार में सम्भवतः वह सबसे अधिक 'कु-पियारी' बन गयी । 
वास्तव में वह इतनी दुष्ट और विचारशून्य नहीं है जितनी समझी जाती हे | 

उसके अन्तहू दय का अधिक स्पष्ट दर्शन करने के लिए हमें गूढ़ दृष्टि से वाल्मीकि 
को समझना होगा | 
दिव्य पायस के बंटवारे के बाद वाल्मीकि Haat को एक लम्बे समय तक 
प्रस्तुत नहीं करते । राम, लक्ष्मण, भरत ओर शत्रुघ्न के जन्म का वाल्मीकि 
सामान्यतः उल्लेख करते हैं, वह भी यह समझाने के लिए कि कौशल्या के यहाँ 
राम के उत्पन्न होने के बाद केकेयी के भरत हुए जो मंझले होने के कारण राम 
के, उत्तराधिकारी हो सकते हैं। कंकेयी के चरित्र-चित्रण के लिए यह बात 
महत्त्वपूर्ण नहीं है । 
केकेयी राम के प्रस्तावित राज्याभिषेक के अवसर पर महत्त्वपूर्ण भूमिका 
लेकर पहली बार हमारे सामने आती है | राज्याभिषेक का निर्णय मन्त्रियों तथा 
गुरुजनों से सलाह लेकर किया गया था। Heat या अन्य रानियों से कोई विचार- 
विमशं नहीं किया गया था । निर्णय पल भर में ही मधुर सुगन्ध के समान सारे 
नगर में GAT जाता है। परन्तु दुर्भाग्य से केकेयी के पास यह ख़बर उसकी दासी 
मन्यरा द्वारा पहुँचती gl वह केकेयी के महल पर खड़ी होकर सभी नागरिकों 
की बेहद खुशी को देख चुकी है। खुशी का कारण जानते ही वह खुश होने की 
जगह तंगदिली अपना लेती है और अपने नाम कुब्जा को सार्थक सिद्ध करती 
है । अपनी स्वामिनी को पूर्ण विवरण देकर राम का अभिषेक टालने के उपाय 
det के लिए वह जल्दी-जल्दी नीचे उतरती है। सब प्रकार से योग्य और 
निष्कपट राम के प्रति उसका विचित्र भाव और अकारण घुणापूर्ण आग्रह 
तर्कहीन है। फिर भी वह कंकेयी को अपने विचार से प्रभावित करने में सफल - 
ह्यो जाती है मन्धरा का ऊपर से नीचे आना, स्वार्थ और बुरे उद्देश्य को अपने 
मन के अंधेरे कोने में छिपाये हुए किसी व्यक्ति के अचानक पतन का अभिव्यंजक 
है। यह कहना हमेशा कठिन होता है कि ऐसा अंधेरा कब, कितना फंलकर 
समूची मानवता को निगल लने की कोशिश करने लगे | अगर हम वाल्मीकि 
द्वारा चित्रित केकेयी को समझने का प्रयास करें तो कंकयो Tat स्नहशील और 
स्वच्छ हृदय की महिला में भी इस प्रकार के परिवतंन की सम्भावना दख सकते 
gl 
जब मन्थरा राम के राज्याभिषेक के निर्णय की सूचना कंकेयी को देती है 
तो वह उसे सुनकर बहुत ही प्रसन्न होती है। वह आश्वस्तभाव से बंठकर यह 
मधुर संवाद सुनाने के लिए दुष्टहृदया मन्थरा को प्रशंसा करती है, बहुमूल्य 
आभूषण भेंट करना चाहती है ओर कहती है कि राज्य राम को मिले या भरत 
को, इससे कोई अन्तर नहीं पडता | AL मन में दोनों के लिए एक-सा स्नेह है। 
मन्थरा इस प्रतिक्रिया से चकित रह जाती है वह केवल सूचन। या विवरण देने 
के उद्देश्य से तो आयी नहीं थी । उसने भरत के स्थान पर राम के उत्तराधिकारी 

होने के परिणाम से कंकेयी को समझा-बुझाकर सावधान हो जाने के तक देने 
शुरू कर दिये। दशरथ को भला-बुरा कहने तक में उसने कोई संकोच नहीं 
किया । वह कहती है- दशरथ कर्तेव्यपरायण और सत्यवादी भले हों, पर वह 
पाखण्डी और कपटी हैं। वह समझाती है कि मन में कपट होने के कारण ही उन्होंने 
भरत की अनुपस्थिति में चतुराई से अभिषेक की यह योजना बनायी | ag 
कैकेयी को चेतावनी देती है किं यदि उसने इस प्रस्ताव को चुपचाप मान लिया 
तो फिर पछताना भर हाथ रह जायेगा ! वह अपने और भरत के खयाल से उसे 
सोचने की सलाह देती है। कंकेयी सब कुछ धेयं से सुनती रहती है। मन्थरा के 
कहने का उस पर कोई असर नहीं पड़ता । उसके हृदय में राम के प्रति इतना 
प्रेम है कि पृथ्वी की कोई शवित उसे विचलित नहीं कर सकती । परन्तु मन्थरा 
बहुत ही अधिक चतुर Flag केकेयी के भोले, उदार और पवित्र हृदय को 
जीतने में सफल हो जाती है। वह स्पष्ट कहती है कि राम के राजा बनने पर 
राजमाता का गौरव कोशल्या को मिलेगा, केकेयी को नहीं। उन्हें राम और 
उनकी माता कौशल्या की दया पर जीवित रहना होगा । इस पर कैकेयी उत्तर 
देती है कि राम की स्फटिक-स्वच्छ बुद्धि, स्नेहिलता, कृतज्ञता, संयम, पवित्रता 
और सत्यवादिता में उन्हें सन्देह नहीं है। वह विशवास से कहती है-- 


यथा वे भरतो मान्यः तथा भूयोऽपि राघवः । 
कौसल्यातोऽतिरिक्तं च मम शुश्रूषते बहु ॥ 


(मुझे जैसे राम वेसे भरत। राम तो मुझे कोशल्या से अधिक मानता है।) 

मन्थरा थोड़ी निराश होकर शब्दों के चुनाव में अधिक सतक हो जाती है 
ओर कहती है कि कैकेयी की बलि चढ़ाकर कौशल्या महत्त्व पायेगी । वह कहती 
है कि सत्ता हाथ में आने पर भाईचारा क़ायम नहीं रहता | राम राजा होते ही 
भरत को प्रतिद्वन्द्वी मानने लगेंगे । पद के अभिमान में कैकेयी के प्रति कौशल्या 
का व्यवहार भी बिना बदले नहीं रहेगा। लगातार लम्बी बकवास के प्रभाव में 
पड़कर अमनस्क कैकेयी दूसरी तरह सोचने लगती है । यह्‌ आश्चर्यं की बात है कि 
जिस 7 उसके द में विष बेठता है, वह राम की जगह भरत के अभिषेक की 
इच्छा को पूरा करने का संकल्प कर लेती हे 
सबसे पक्का रास्ता खोजने लगती है। SS SN 

इस मानसिक परिवर्तेन के बाद कंकेयी मन्यरा से अपने लक्ष्य तक 
के लिए सलाह लेती है । मन्थरा मुस्कराती है और अतीत में हुई बनाता का 
याद करने को कहती है। जब क॑केयी को कुछ याद नहीं आता तो वह उन दो 
बड़े वरदानों की याद दिलाती है जो युद्ध में पति के प्राण बचाने पर राजा ने 
उसके प्रेम ओर सहिष्णुता की सराहना करते हुए दिये थे। सारी घटना कॅकेयी 

के मन में घूम जाती है और वह पति से अपनी मनोकामना पूरी करा पाने के 
प्रति विश्वस्त हो जाती.है। कुटिल Fea मन्थरा, अवसर का लाभ उठाकर भरत 
को उत्तराधिकार और राम को वनवास देने की माँग करने के लिए सलाह देती 
है। राम को पूरे चौदह साल का वनवास देना इसलिए आवश्यक है क्योंकि लोग 
उन्हें पूरी तरह भूल जायें और भरत को अपने शासन-काल में किसी कठिनाई 
का सामना न करना पड़े | केकेयी यह सलाह सुनकर मन्थरा की बुद्धि, निपुणता 
ओर उसके शारीरिक सौन्दर्य तक की प्रशंसा करती है। मन्थरा के शारीरिक 
और मानसिक व्यक्तित्व के लम्बे वर्णन के महत्त्व को सही-सही समझना ज़रूरी 
है । वाल्मीकि कंकेयी से लगभग तीस पंक्तियों में मन्थरा का.वर्णन कराते हुँ। 
उसकी सूक्ष्म दृष्टि, कूटनीति, अपने विचार में आस्था, दूसरों को प्रभावित करने 
की क्षमता और कुबड़े शरीर की क्रियाओं का सुन्दर और चित्त को आकपित करने 
वाली बड़ी ही चित्रात्मक शैली में वर्णन किया गया है। कैकेयी अन्ततः मन्थरा 
की बातों में आकर अभिषेक समारोह को रुकवाने और असफल होने पर अपना 
जीवन समाप्त करने का संकल्प कर लेती है। राजसी कपड़े और आभुषण एक 
तरफ फेंककर वह कोप-भवन में जाकर HA पर पड़ रहती है | 

शायद संयोग से इधर दशरथ राम के अभिषेक का शुभ-समाचार सबसे पहले 
अपनी प्रियतमा, छोटी पत्नी ककेयी को देने निकलते हैं, परन्तु कैकेयी को उके 
कक्ष में न पाकर वह पल-भर के लिए निराश हो जाते हैं। पता चलता है कि 
रानी कोपभवन में है । यह समाचार उन्हें उदास कर देता है । वह सोचते हैं कि 
मैंने जो शंका की थी, वह शायद साकार हुआ चाहती है । असमंजस के भाव से 
स्थिति का सामना करने के लिए वह कोपभवन में जाते हैं । वहाँ कैकेयी ag 
नागिन या पेड़ से कटी हुई लता के समान पड़ी है। संकोच और प्रेम की मिश्रित 
भावना के साथ वह क्रोध का कारण जानना चाहते हैं। वह कहते हैं, तुम जो 
-कहो, मैं वही करने को तैयार हूं । पति के मुख से आश्वासन के इन शब्दों को 
सुनकर HHA बड़ी सावधानी और चतुराई से अपनी बात रखने के पहले पक्का 
करवा लेती है कि वे अब अपनी बात से टलेगे नहीं और कुछ भी क्यों न हो जाये, 
उसकी इच्छा पूरी की जायेगी । दशरथ श्वासोपम प्रिय राम की सौगन्ध खाकर 
आश्वासन देते हैं । दशरथ के ये शब्द कंकेयी को आश्वस्त और सशंक करने 
वाले लगे | आश्वस्त करने वाले इसलिए कि दशरथ शायद श्वास की भाँति प्रिय 
और आत्मीय राम को अलग करने को तैयार कँसे होंगे । फिर भी आशा तो है 
कि दशरथ वचन भंग नहीं करेंगे । मन की इस स्थिति में रादेव चमकने वाले सूर्य, 
अनन्त आकाश, दिन-रात ओर दशो दिशाओं सहित सभी देवी-देवताओं को साक्षी 
करके वह अपनी इच्छा बताकर बहुत पहले दिये गये वरदानों की याद दिलाती 
हैं। वह राम के स्थान पर भरत का अभिषेक और राम का वनवास--ये दो वर 

माँगती है। राजा इस अप्रत्याशित कामना को सुनकर स्तब्ध रह जाते हैं और 
उन्हें मूच्छ आ जाती है। होश में आने पर वह कंकेयी को हृदयहीन आदि कहते 
हुए असहाय होकर रो पड़ते हैं । कहते हैं, (संसार सूय के बिना जीवित रह सकता 
है, लताएँ पानी के बिना हरी रह सकती हैं, परन्तु मैं राम के बिना जीवित नहीं 
रह सकता । स्वभाव से सत्य और घर्म के लिए समर्पित राजा दशरथ फिर कंकेयी 
को दिये वचनों को याद करते हैं। वह उन्हें भंग नहीं कर सकते । एक ओर सत्य 
और धर्म तथा दूसरी ओर पुत्र-प्रेम--दोनों के बीच संघर्ष उपस्थित हैं। अपने 
वचनों को निभाने के लिए भरत के राजतिलक से सम्बन्धित कंकेयी की इच्छा को 
मानने तक की वात उन्हें ठीक लगती है। परन्तु राम को वनवास देना धर्मंसम्मत 
कैसे हो सकता है? वह सोचते हैं क्रि कंकेयी को इस पर राजी किये बिना ag 
सत्य और धर्म की रक्षा नहीं कर सकते | वह कॅकेयी के पैरों में गिरकर धमं और 
न्याय की भिक्षा माँगते हैं । साधु-स्वभाव राम, जिसने केकेयी या किसी अन्य का 
कोई बुरा नहीं किया, इस दुष्ट व्यवहार के योग्य नहीं है । वह कंकेयी से कोई 
दूसरा वर माँगने को कहते हैं। सत्य, गुण, त्याग, तपस्या, कृतज्ञता और शुद्धता की 
सूति राम को राज्य देने का वचन देकर उन्हें वन में भेजने की हिम्मत उनमें नहीं है! 

कैकेयी के सामने वास्तविक संधषं है। वह भी मागे हुए वर वापस नहीं लेना 
चाहती | वहु भी सत्य और धमं के नाम पर दशरथ से कहती है कि वचन देकर 
उसे पूरा न करना सत्य और धर्मं से हटना कहलायेगा। अन्त में वह कहती है, 
अगर राम का राज्याभिषेक हुआ तो मैं अपना जीवन समाप्त कर डालूंगी। मैं 
कोशल्या की प्रभुता एक दिन के लिए भी स्वीकार नहीं कर सकती, मैं इसे मृत्यु 
से भी अधिक बुरा मानती हूं ।' 

दशरथ कठिनाई में पड़ जाते Sl असहाय होकर कंकेयी के कन्धों पर सिर 
रख कर रोते हैं। पर वह तो अविचलित रहना तय कर चुकी है। वह दशरथ से 
स्नेह या उनकी प्रतिष्ठा के बारे में तनिक भी विचार करना नहीं चाहती। 
दशरथ उससे अपने निर्णय पर दुबारा सोचने के लिए कहते हैं, क्योंकि प्रश्‍न सारे 
राज्य की प्रतिष्ठा का था। जब सारा राज्य एक ऐसे शुभ सूर्योदय की प्रतीक्षा 
कर रहा था जो आशा की नयी किरणों के साथ आने वाला था, उस समय यह 
समाचार पाकर हम सबके वारे में प्रजा क्या सोचेगी ? किन्तु कैकेयी अपने निर्णय 
पर अटल है । उससे हटना धमं और सत्य से हटना है, इसलिए दशरथ उसकी 
इच्छा के बिना कुछ और कर भी तो नहीं सकते । कंकेयी सत्य की दुहाई देती है 
और दशरथ दया ओर धमं की भिक्षा माँगते हैं । वह कैकेयी के पैरों में गिरकर 
कहते हैं, मेरे बुढ़ापे और राज्य की प्रतिष्ठा को न सही; तरुण, निश्छल, 
सौजन्य की मूर्ति राम का तो कुछ ध्यान करो।' दशरथ कौशल्या की बात भी 
कहते हैं कि सबसे अधिक नम्र और आज्ञाकारी होने के कारण वह्‌ प्रेम और 

-आदर की अधिकारिणी थी, किन्तु मैंने तुम्हारे प्रेम के कारण उसकी उपेक्षा की । 


उनका यह कहना उलटा पड़ता Fl BHAT अपने प्राप्य पर और भी आग्रह के 
साथ अड़ जाती हैं। वह कहती है-- 


“सत्यमेकपदं ब्रह्म सत्ये ad: प्रतिष्ठित: ! 
सत्यमेवाक्षया वेदाः सत्येनावाप्यते परम्‌ ॥” 


जिस सत्य में न्याय या धर्म प्रतिष्ठित है, उसी से ब्रह्म की प्राप्ति हो सकती 
है । इसी सत्य के बारे में सभी वेदों में कहा गया है। यही सत्य दुनिया की सबसे 
बड़ी उपलब्धि है। वह कहती है, धर्म स्थापित करने के लिए सत्य का पालन 
आवश्यक है । वह अपने प्रिय पति को ऐसे कड़े शब्दों में आदेश देती है जिनका 
उपयोग कठोर से कठोर हृदयवाली पत्नी ही कर सकती है | 


“'धर्मस्येवाभिकामार्थं मम चेवाभिचोदनात्‌ | 
प्रब्राजय सुतं रामं त्रिः . खलु त्वां ब्रवीम्यहम्‌ A” 


यदि आप सचमुच धर्म के पथ को नहीं छोड़ना चाहते हैं तो मेरी बात सुनें 
और उसे मानकर राम को वनवास दें । मैं तीन वार इसे आपके सामने दुहराती 
हु कि राम को वनवास दे, वनवास दें, वनवास दें। 

HRA दशरथ को फिर चेतावनी देती हैं कि यदि उसकी इच्छा पूरी न की 
गयी तो वह अपने जीवन का अन्त कर लेगी। दशरथ इसे सुनकर कहते हैं कि यदि 
वे ये दोनों वचन पूरे करते हैं तो राम जैसे पुत्र से विलग होकर उनके प्राण भी 

छुट जायेंगे । 
रात लगभग ख़त्म हो चुकी है। दिन निकलने वाला है । कंकेयी वेचेन हो 
जाती है। दशरथ से कहती है कि राम को बुलाकर उन्हें अपने नये निर्णय से 
अवगत HUT | लगभग उसी समयं राजा के मन्त्री सुमन्त्र वहाँ जा पहुंचते हैं। 
दशरथ उन्हें अपनी मनःस्थिति बताने में असमर्थ हैं। ककेयी स्वयं आदेश देते हुए 
राम को वहाँ बुला लाने के लिए कहती है। बुद्धिमान्‌ सेवक सुमन्त्र दशरथ से 
सीधा आदेश चाहते है | असहाय अवस्था में दशरथ कहते हैं-- 


ques रामं द्रक्ष्यामि शीघ्रमानय सुन्दरम्‌ । ' 


(हे सुमन्त्र ! मैं अपने योग्य पुत्र राम को देखना चाहता हूँ। उन्हें जल्दी 
बुलाकर लाओ |) 

अन्ततोगत्वा राम कैकेयी के सामने उपस्थित होते | | माता केकेयी का मुंह 
फीक़ा पड़ गया है (मुखेन परिशुष्यता) | वह aara है और पिता दशरथ 
असामान्य रूप से दुखी और उदास । उस अप्रत्याशित वातावरण को देखकर राम 

भी उद्विग्न हो जाते हैं और चिन्तित होकर पूछते हैं, “क्या हुआ?” उन्हें शंका 
होती है कि किसी ने राजा के विषय में कुछ ऊँच-नीच तो नहीं कह दिया है, या 
अनजाने ही कहे गये कैकेयी के किन्हीं शब्दों से उन्हें चोट तो नहीं पहुंची है? वह 
कैकेयी के कड़वेपन से थोड़े-बहुत परिचित तो थे ही । राजा चुप हैं। उस चुप्पी 
का लाभ उठाकर कैकेयी कहती है, “राजा कुछ कहना चाहते हैं, किन्तु उसे 
बताते हुए डरते हैं । यदि तुम अपने पिता की इच्छा पूरी करने को तैयार हो तो 
मैं वह सत्य प्रकट करू ?' माँ के ऐसे संकेत से राम के मन को चोट पहुंचती है, 
किन्तु जब वह परिस्थिति जान लेते हैं तो उनका मन शान्त हो जाता है । वह 
कहते हैं, 'राजा औपचारिक आदेश दें या न दें, आपके कहने पर ही मैं वन जाने 
को तैयार हु । पर जानना चाहता हूँ कि पिता मुझसे बोलना क्यों नहीं चाहते ?' 
वह कहते हैं कि भरत को भी बुलवा लेना चाहिए। परन्तु केकेयी को इतना धीरज 
नहीं है । वह भरत की प्रतीक्षा किये बिना ही, भरत के अयोध्या वापस आने के 
पहले ही राम का वनगमन चाहती है। उसे डर है कि भरत यहाँ पहुंचने पर 
राम को वन नहीं जाने देगा । तब राम कँकेयी की बात को पूरा करने का वचन 
देकर माता-पिता के पैर छूकर उनसे विदा लेते हैं । इससे कैकेयी को एक. सीमा 
तक शान्ति मिल जाती है । 

परन्तु जब तक राम नगर छोड़ नहीं देते तब तक HRA के मन में शंका बनी 
रहती है। वह सोचती है, राम के समर्थक निश्चय ही भयंकर उत्पात मचायेंगे | 
कौशल्या और सुमित्रा भी विरोध करेंगी । उस विरोध पर विजय पानी होगी । 
दशरथ के धेयं की भी जाँच करनी होगी। वह किसी भी समय प्रत्यक्ष या 
अप्रत्यक्ष रूप में अपना निर्णय बदलने की कोशिश कर सकते हैं। अन्तिम विघ्न 
भरत की तरफ़ से आ सकता है, जबकि सारी योजना उसी के लिए की गयी है | 
दुष्टहृदया मन्थरा ने कॅकेयी को इतनी हिम्मत बेधा दी है कि वह इन सब प्रति- 
कूल परिस्थितियों का सामना करने को तैयार है। 

म महल के अन्दर से ओर बाहर से जनता के विरोध के रूप में 
आती है । कैकेयी की दुष्ट इच्छा की निन्दा करते हुए महल के सभी लोग रो उठते 
हैं। राम के वनगमन को रोकने का अनुरोध होता है । सभी रानियाँ, लगभग 
350, अपने-अपने भवनों से निकल आती हैं। दशरथ भी राम को सलाह देते हैं 
कि वह कॅकेयी के आगे विवश हैं और एक विवंश व्यक्ति के आदेशों का पालन न 
करने में सबकी भलाई ही. है । अन्तिम उपाय के रूप में वह अपनी सभी रानियों 
को बाहर आने और अपनी बात का समर्थन करने के लिए कहते हैं। वे राम को 
कम-से-कम एक दिन के लिए अपनी यात्रा स्थगित करने को भी कहते हैं, किन्तु 
यह सब कुछ न तो राम के मन को जीत सका और न कंकेयी के पत्थर जैसे कठोर 
ह्रदय को ही पिषला सका। किसी भी निर्णय पर अटल रहने के लिए साहस 

और दृढ़ विश्वास की आवश्यकता होती है। कंकेयी अद्भुत स्थिरता का परिचय 
देकर इस परीक्षा में सफल हो जाती है। 
जब सीता वन के योग्य वस्त्रों को ठीक से पहन नहीं पायीं तो राम ने उनकी 
सहायता की | वसिष्ठ मुनि यह देखकर at खो वंठे ओर उन्होंने अत्यन्त कटु- 
भाषा में कैकेयी को भला-बुरा कहा । सुमन्त्र भी केकेयी के कार्यों को क्रूर, पशु- 
वत्‌ और विश्वासघाती कहने में उनके साथ हो गये । लगभग सभी नागरिकों के 
पास कैकेयी के लिए दुवंचन ही हैं । सारी अयोध्या केकेयी और उसके राज्य को 
छोड़कर राम के चरण-चिह्वों पर चल पड़ने के लिए तत्पर हो गयी । राजा 
दशरथ आगे से केकेयी का मुंह नहीं देखना चाहते | वे अपना शेष जीवन दुखी 
कौशल्या के साथ बिताना चाहते हैं । अन्त में उनका जीवन राम के प्रेम की वेदी 
पर चढ़ जाता है । उनके शरीर छूट जाने का भी केकेयी पर कोई असर नहीं 
पड़ता। वह अपने पुत्र भरत को राजगद्दी पर आसीन देखने के शुभ क्षण की 
प्रतीक्षा कर रही है। अब भरत से सान्त्वना और बधाई पाना ही उसके. मन के 
किसी कोने में पड़ी हुई आशा की एकमात्र किरण है । 
परन्तु आशा की यह किरण छिन्न-भिन्न हो जाती है । भरत को अपनी at 
के दुष्ट व्यवहार, पिता की मृत्यु और निर्दोष भाई के वनवास की खबर से बड़ा 
धक्का लगता है। वे अपनी माँ से क्रोध में भरकर बोलते हैं । शत्रुघ्न इन सारी 
घटनाओं का विष-बीज att वाली मन्थरा को पीट तक देते हैं । 
अब केकेयी के लिए कुछ नहीं बचा। वह ससा की प्यास के दुष्ट चक्र की 
शिकार बन गयी । परन्तु उसने एक उदाहरण रखा है कि व्यक्ति की शक्ति किस 
ऊंचाई तक उठने और कितने नीचे स्तर तक पहुँच सकने में समय है | 
इसी पृष्ठभूमि में वाल्मीकि ने कंकेथी को 'कीति' की संज्ञा दी--दूसरे शब्दों 
में महत्त्वाकांक्षी की। यह बात महत्त्वपूर्ण है कि गीता में श्रीकृष्ण ने अपनी विभूति 
का विस्तार बताते हुए उसे स्त्रियों में कीति, श्री और वाक्‌ कहा है । ये तीनों 
विशेषताएं दशरथ की तीन रानियों के रूप में प्रस्तुत की गयी हैं। यों प्रत्येक 
आदमी दशरथ कहा जा सकता है । वह दस इन्द्रियों सहित अपनी जीवन-यात्रा 
करता है । अतः हर आदमी को ही, श्री और कीति का सही अनुपात रखना 
चाहिए | व्यक्तिगत रूप से, किसी के भी जीवन में सामाजिक दायित्व, पारि- 
वारिक भावना ओर मानवीय व्यवहार की दृष्टि से कीति का असन्तुलन अवांछित 
फल देने वाला बन सकता है । वाल्मीकि द्वारा चित्रित कैकेयी के चरित्र का 
अध्ययन भी इसी दृष्टि से किया जाना चाहिए | 


m 

क केयी को वाल्मीकि ने सामाजिक न्याय और राज्य-प्रतिष्ठा दोनों के विरोध 
में अधिकार पर अडिग रहने वाले चरित्र के रूप में अंकित किया है। इसके 
विपरीत कौशल्या का चरित्र ईश्वर के न्याय के सामने अपने को शान्त भाव से 
समपित कर देने वाली मूक कष्ट-संहन की प्रतिमा के रूप में प्रस्तुत किया गया 
है। होने को वे राजा दशरथ की पटरानी हैं, किन्तु वे अपनी इस प्रतिष्ठा पर 
ध्यान दिये जाने की कहीं भी माँग नहीं करतीं और न अपने पत्ति की ओर से ही 
विशेष प्रेम का अधिकार चाहती हैं । अत्य राजरानियों की भाँति वाल्मीकि ने 
उन्हें भी तब तक पृष्ठभूमि में रखा है जब तक पुत्रेष्टि यज्ञ के बाद दिव्य पायस 
नहीं बाटा जाता । यों उनका पहले-पहल उस समय नाम लिया गया है जब 
देवतागण विष्णु के पास पृथ्वी पर अवतार लेने की प्रार्थना लेकर पहुँचते हैं और 
कहते हैं कि वे अयोध्या में राजा दशरथ के यहाँ जन्म लें जिनकी ही, श्री और 
कीति--रूपा तीन रानियाँ हैं । इन गुणों से विभूषित रानियों के यहाँ नाम नहीं 
लिये गये हैं, किन्तु स्पष्ट ही संकेत क्रमश: कौशल्या, सुमित्रा और कैकेयी की 
a adh eal को ह्वी स्वरूपा कहा गया है। ह्ली केवल विनय- 
लौकिक शब्द नहीं है, इसमें वे र रो में 
ee हीं है, इसमें वे आध्यात्मिक इंगित भी हैं जो शब्दों में 
स्वभाव की यह आध्यात्मिकता कौशल्या के नित्य व्यवह 

होती है। समस्त लौकिकता के साथ कौशल्या अलौकिक हैं । के मान 
और दुःख या संकट के समय भी वह किसी प्रकार की तीव्र भावना का प्रदर्शन 
नहीं करतीं | कहा जा सकता है कि वह राम के समान ही सुख-दु:ख में समान 
रह पाती हे । राजा दशरथ जब पुत्रेष्टि यज्ञ करते हैं तब, दिव्य पायस भेंट करते 
हैं तब, और राम को विश्वामित्र के साथ भेजते हैं तब भी वह किसी प्रकार के 
हषं-शोक भावों का प्रदर्शन नहीं करतीं । जो कुछ आस-पास घट रहा है, उसे 
वह मन में बिना किसी विक्षेप के केवल . देखती-सुनती रहती हैं। अवश्य a 

दूसरों. के सुख में सुखी होती दिखाई देती हैं। 

पहली बार हम उन्हें अपने-आपको व्यक्त करते हुए पाते हैं राम के अभिषेक 
का समाचार सुनकर। निर्णय की सूचना कौशल्या के पास राम के प्रियजनों 
द्वारा पहुंचती है और वह प्रसन्न होकर उन्हें स्वर्णाभूषण आदि भेंट में देती हैं। 
यहाँ भी वह शब्दों में कुछ व्यक्त नहीं करतीं | अवश्य ही जब राम उनके पास यह 
समाचार लेकर जाते हैं तब उनकी आँखों में आनन्द के आँसू झलक पड़ते हैं और 
वह कहती हैं--“वत्स राम, चिरंजीव” । यहाँ भी वह राम के राज्यारोहण के 
विषय में कुछ नहीं कहतीं | वह सरलता और पवित्रता की मूति हैं। स्वल्प में 
सन्तोष मानती हैं और उनके हृदय में आनन्द का सागर उमड़ता रहता है। पुत्र 
उनके साथ है, यह उनके लिए बहुत है । वह राजा होता है या नहीं, ग्रह उनके 
लिए सवंथा अवान्तर है । इसके बाद वह राजा के इस निर्णय पर अपनी प्रसन्नता 
भी प्रकट करती हैं ओर यह कहती हैं कि यह सभी को अच्छा लगा है, यह और 
भी प्रसन्नता की बात है। निर्णय का विरोध कहीं से नहीं हुआ, उनके इस कथन 
में यह कहीं सूचित नहीं किया गया कि निर्णय का विरोध कहाँ से हो सकता था । 
राम ने माँ के वचन को एक मुस्कराहट के साथ ग्रहण किया और साथ खडे 
लक्ष्मण से कहा कि 'मैंने राज्याभिषेक की बात अपने विचार से नहीं, प्रजा के 
विचार से स्वीकार की है।' 

राम जब कौशल्या को राज्याभिषेक का समाचार देने पहुंचते हैं तो देखते हैं 
कि वहाँ सीता, सुमित्रा ओर लक्ष्मण पहले ही उपस्थित हैं, अर्थात्‌ माता को 
समाचार मिल चुका है । ऊपर से वह संयोग स्वाभाविक दिखाई देता है, किन्तु 
वाल्मीकि द्रष्टा थे और उन्होंने जानबूझकर वहाँ यह दृश्य उपस्थित किया है । 
एक ओर जानकी, कौशल्या और सुमित्रा तथा दूसरी ओर राम और लक्ष्मण | 
दिव्य दृश्य है, और जो इस दिव्यता को देख सकते हैं वे उसके महत्त्व को भी समझ | 
सकते हैं । एक आध्यात्मिक स्पन्दन चारों ओर आभा का मण्डल खींचता हुआ 
देखा जा सकता है | ओम्‌, ही और श्री--तीन उदात्त शब्द हैं। ओम्‌ आदि नाद 
है। इन तीनों का एक जगह होना व्यक्ति को अव्यक्त आलोक से जोड़ देता है 
और यह आलोक त्रैलोक में व्याप्त हो जाता है । इस दिव्य दृश्य को उपस्थित 
करने के बाद ही वाल्मीकि ने पाठकों के सामने कौशल्या का रेखाचित्र प्रस्तुत 
किया है । वे कहते हैं-- 


“तत्र तां प्रवणामेव मातर क्षौभवासिनीम्‌ । 
वाग्यतां देवतागारे ददर्शायाचतीं श्रियम्‌ ॥” 


यहाँ कौशल्या को एकाग्रचित्त से पुनीत पूजावस्त्रों में, पूजाभाव से आवेष्टित 
अंकित किया गया है और वहु भगवती श्री से अनन्त शब्दों में आशीर्वाद की याचना 

कर रही है । अर्घोन्मीलित नयनों से वह सीता और सुमित्रा की ओर देखती हैं 
और इसी क्षण राम का प्रवेश होता है। लोक में प्रचलित कोई भी शब्द इस . 
अद्भुत क्षण के वास्तविक महत्त्व को प्रकट करने में असमर्थ है | 

इसके बाद राम राज्याभिषेक के लिए आवश्यक साधनों को सम्पन्न करने के 
विचार से अपने कक्ष में चले जाते हैं । इसी वीच दशरथ केकेयी के पास पहुँचते 
हैं । कदाचित्‌ विचार यह है कि कौशल्या से पहले कैकेयी को संवाद देना । यदि 
मन में छोटी-बड़ी कोई आशंका होगी तो उसे दूर कर देना। साधारणत: उन्हे 
पहले कौशल्या के पास जाना था, किन्तु वे वहाँ न जाकर केकेयी के पास जाते हैं 
और देखते हैं कि सारा खेल उलट-पुलट हो गया है । रात्रि असमंजस, कष्ट और 
कलह में बीतती है, किन्तु दिन निकलते-निकलते तक कैकेयी स्वयं निर्णय लेकर 
राम को बुलवाती हैं और कहती हैं--तुम्हें तत्काल वन-गमन करना है! पिता . 
की ओर से बिना किसी प्रकार का संकेत पाये भी राम इसके लिए तैयार हो 
जाते हैं । उदात्त माता का उदात्त पुत्र शान्त स्वरों में माता कंकेयी को आश्वस्त 
करता है कि वन-गमन के लिए पिता की औपचारिक आज्ञा आवश्यक नहीं है। 
मेरे लिए तो आप की इच्छा ही पर्याप्त है और पूरी तरह पालनीय है। वे पिता 
के च रण छते हैं। पिता लगभग मूच्छित अवस्था में हैं, उन्हे इसका भान भी नहीं 
होता। उसके बाद वे अन्य व्यक्तियों की तरह यह सोचे बिना कि माता कैकेयी 
ने सारे सिद्धान्तों और स्नेह को ताक पर रखते हुए यह काम किया है, उनको 
प्रणाम करके इस परिवर्तन का समाचार देने के लिए अपनी माँ के पास चले जाते 
हैं। माता कोशल्या, जो किसी प्रकार के छल को सोच भी नहीं सकतीं, रात-भर ˆ 
. देवतागार में पुजा करते हुए जागती रही हैं और सुर्योदय की प्रतीक्षा कर रही 
हैं जो राम के भाग्य के उदय का क्षण होगा। तब राम को आते हुए देखती हैं तो 
कहती हैं कि महाराज ने तुम्हारा राज्याभिषेक करने का निर्णय लेकर प्रजा के 
प्रति अपनी उदार भावना का परिचय दिया है और इस प्रकार तुम्हारा आदर 
किया हैं। वे तुम्हें गुणनिधांन और प्रजा के कल्याणकर्ता के रूप में देखते ZI 
राम इसे सुनकर असमंजस में पड़ जाते हैं । किन्तु मृदु और मधुर वचनों में. 
दुसरा समाचार देने का प्रयत्न करते: Fl माता उन्हे एक आसन पर बैठने 
के लिए कहती हैं, किन्तु .वे कहते हैं, “माता ! राज्यभवन में अवकाशपूर्वंक 
बेठने का समय नहीं है, मुझे दण्डकवन जाना है और चौदह वर्षो तक वन में ही 
रहना हैं ।” राम के इन कोमल शब्दों में व्यक्त कठोर आशय का प्रभाव कौशल्या 
पर वेसा ही होता है जसा किसी तीक्ष्ण कुठार का फूलों से लदे हुए किसी 
कोमल वृक्ष पर हो सकता है। राम माता को धैय॑ बंधाने का प्रयत्न करते हैं, 
किन्तु प्रत्येक माँ जेसी होती है, वैसी ही होती है। फिर कोशल्या जैसी सबके 
प्रति वत्सल-हृदय माँ के बारे में क्‍या कहा जाये । वह अपने भाग्यं को दोष देती 

हैं और कहती हैं कि यदि यह कष्ट देना था तो भगवान्‌ ने मुझे पुत्रवती ही क्यों 
बनाया। प्राण-प्रिय पुत्र के चले जःने के बाद वे अपने अन्धकारमय भविष्य की 
कल्पना करके व्याकुल हो जाती हैं। वे कंकेयी के स्वभाव को समझती हैं । वे 
जानती हैं कि नगण्य कारण पर भी SAA उवल पड़ती है। उनकी समझ में नहीं 
आता कि ऐसी अवस्था में चौदह वर्ष केसे वीतेंगे। वह सोचती हैं, “मेरा हृदय 
इस समाचार को सुनकर विदीणं क्‍यों नहीं हो गया । मैंने जो भी जप-तप किया 
था, वह सब उसी तरह निरर्थक गया जैसे बंजर भूमि में पड़ा हुआ बीज ।” अन्त 
में वह राम से आग्रह करती हैँ, “तुम और चाहे जो कुछ करो, वन-गमन मत 
करो ।” वहाँ कौशल्या को वाल्मीकि ने मातृभावना की मधुरतम मूर्ति के रूप में 
उभारा है। माँ के दुख को देखकर राम सचमुच असमंजस में पड़ जाते हैँ । वे 
सोचते हैं कि उन्होंने स्वार्थ की दिशा में जाग्रत केकेयी और दुख से अर्ध-मूच्छित 
दशरथ को अपने वन-गमन के विषय में आश्वस्त कर दिया है । माँ से विदा 
लेकर और जानकी को सुचित करके तत्काल वन-गमन करने का विचार प्रकट 
किया जा चुका है । उन्होंने इन्हीं दो कामों के लिए समय माँगा था और इतना 
ही समय उन्हें मिला भी । किन्तु अब माता कोशल्या कह रही हे कि तुम aa- 
गमन मत करो, राम को लगता है कि दोनों माताओं का कहना ठीक है। अब 
इन दो ठीक बातों में से कौन-सी बात चुनी जाये ? 
माता कौशल्या राम के भीतर चल रहे संघर्ष को भाँप जाती हैं । सत्य और 
धर्म के प्रति निष्ठा उनके स्वभाव का अभिन्‍न अंग है। उनका व्यक्तित्व इन गुणों 
के ताने-बाने से बुना है । वे तत्काल निर्णय लेती हैं कि वह अपने पुण्यशील पुत्र के 
कतंव्य में बाधा नहीं बनेंगी । पुत्र पिता की आज्ञा से वन ही जाये। मन में इस 
निश्चय के आ जाने के बाद भी मातृप्रेम उन्हें अस्थिर बनाये रखता हैं। सोचती हैं 
कि उनसे ऐसे निष्पाप पुत्र का वियोग क्षण-भर के लिए किस प्रकार सहा जायेगा। 
अपने मन. की बात बह किस तरह कहें, यह उन्हें समझ में नहीं आ रहा है | उसी 
समय अचानक लक्ष्मण प्रवेश करते हैं। वे क्रोध में भरे हुए हैं और क्रोध से काँपते 
हुए स्वरो में कहते हैं कि कैकेयी ने जो कुछ किया है, उसे एकदम अमान्य कर 
दिया जाना चाहिए और यदि कंकेयी की बात का कोई समर्थन करता है तो उसे ' 
उचित उत्तर दिया जाना चाहिए। उनके स्वर विद्रोह के स्वर हो उठते हैं और 
वे कहते हैं कि यदि रामाज्ञा हो जाये तो वे सारे दुष्प्रवृत्तिपूर्ण तत्त्वों को समाप्त 
कर देंगे । कौशल्या लक्ष्मण के क्रोध-भरे शब्दों का सहारा लेकर राम से कहती हैं 
कि तुम ऐसी अवस्था में जैसा उचित हो, वेसा आचरण करो। वह स्पष्ट रूप से 
कुछ नहीं कहतीं । सांकेतिक रूप से कहती हैं कि धर्म और न्याय के पक्ष पर. 
चलना ही श्रेयस्कर हे-- 

Coda इति धमिष्ठ धर्मं चरितुमिच्छसि | 
शुश्रूष मामिहस्थत्वं चर धर्ममनुत्तमम्‌ ॥ 


--धर्म को जाननेवाले हे पुत्र ! मैं जानती हूँ कि तुम महाधमं के पथ पर स्थिर रह्‌ 
कर धर्म का आचरण करना चाहते हो । जब एक जैसे अनेक कतंव्य सामने 
खड़े हों और उनमें से सर्वाधिक उपयुक्त का चयन करना हो तब तुम उनमें से 
जो उत्तम है, उसी को ग्रहण करते हो। इसलिए मेरी इच्छा है कि तुम मेरे 
पास रहते हुए ही अपने सर्वोत्तम धर्म का पालन करो | वह यह भी कहती हैं 
कितुम मुझे अपने पिता के समान ही मान और सम्मान देते हो, इसीलिए 
मैं तुम्हें वन-गमन की आज्ञा नहीं दे सकती | वह इस बात को भी स्पष्ट कर 
देती हैं कि राम के बिना जीना सम्भव नहीं जान पड़ता और इसलिए वन- 
गमन के बाद घटने वाली अशुभ घटनाओं का उत्तरदायित्व एक तरह से राम का 
हो जायेगा । 

प्रसंग है राम के वन-गमन का । कोशल्या.राम से कहती हैं कि उनके aa- 
गमन से अयोध्या में जो कुछ भी होगा, वह उनके चले जाने का फल ही होगा | 
तब राम अपने को परिस्थिति के अनुसार सत्य और धर्म के शाश्वत समीकरण के 
अनुसार चलना निश्चित करते है-- 


“धर्मो हि परमो लोके धमं सत्यं प्रतिष्ठितम्‌ । 
धमंसंश्रितमप्येतत्‌ पितुवंचनमुत्तमम्‌ ॥” 


वे यह माता कौशल्या से न कहकर अपने भाई से कहते हैं। वे जानते हैं कि भाई 
की भावना को संयत करते ही माता भी अपनी भावना और अपने मोह को संयत 
करने का प्रयत्न करेंगी । इसलिए वे लक्ष्मण से कहते हैं कि इसमें सन्देह नहीं कि 
संसार में धर्म ही सबसे बड़ा मूल्य है, धरम में सदा सत्य समाविष्ट रहता ही है। 
इसलिए धमं के पथ पर-चलकर पिता के वचनों का पालन करने में ही श्रेय है । 
इसके बाद वे माता से कहते हैं कि वह पिता की आज्ञा की अवहेलना करने में 
अपने को असमर्थ पाते हैं और इसलिए वे करबद्ध प्रार्थना करते हैं कि उन्हें वन- 
गमन की आज्ञा माता से भी मिले । उनकी आज्ञा और उनका आशीर्वाद सब 
जगह राम के शीषं पर छायादायी सिद्ध होंगे | 

माता को पुत्र से बिलग होते हुए जो कष्ट होता है, वह शब्दातीत है। किन्तु 
साथ ही उसे ऐसे पुत्र की माता होने के गौरव का जो अनुभव होता है, वह भी 
अपार है। पुत्र से ऐसा दृढ़ और उदात्त निर्णय सुनकर वह बार-बार उसके मुंह 
की ओर देखती हैं और इस परिस्थिति के योग्य धैय धारण करना चाहती हैं । 
वह कहती हैं, “मैं अपनी वाणी को ऐसा आदेश नहीं दे पाती कि बह्‌ तुमको विदा 

कर सके और न मैं ऐसा ही अनुभव कर पाती हूँ कि मैं तुम्हारे विना जीवित रह 
सकूंगी ।” राम माता की इस मनोदशा को देखकर, फिर आश्वस्त वचन कहते हुए 
नञ्रतापूवंक उन्हें अपने कर्तव्य की याद दिलाते हैं और कहते हैं कि यह पिता के 
दिये हुए वरदानों के अनुसार है । आपका कतंव्य है कि पिता के वचनों की रक्षा 
करने में उनकी सहायता करें। वे वारी-बारी लक्ष्मण और माता को सम्बोधित . 
करते हुए तर्क और आश्वासन-भरे वचनों का सहारा लेते हैं । | 
जब कौशल्या यह ana लेती हैं कि राम तनिक भी विचलित होने वाले 
नहीं हैं, तब वह कहती हैं, “यदि ऐसा है तो मुझे भी अपने साथ लेते चलो ।” 
राम असमंजस, में पड़ जाते हैं, क्योंकि उन्होंने कभी माता-पिता के वचनों का 
उल्लंघन नहीं किया है। वे यह भी सोचते हैं कि माँ की इच्छा को पूरा न करना 
उनकी आज्ञा न मानने जैसा ही है, किन्तु इस आदेश का पालन करना वास्तव में 
एक मोहग्रस्त भावना का समर्थन करना कहलायेगा । ऐसा सोचकर राम फूट-फूट- 
कर रोने लगते हैं और माँ से कहते हैं कि वह ऐसा आग्रह न-करें और पिता के 
वचनों का पालन करने में सहायक बनें। कौशल्या विवश हो जाती हैं और ag 
मान लेती हैं कि समय की लीला विचित्र है, वही सर्वाधिक शक्तिशाली तत्त्व. है 
ओर इस असह्य दुख को सहने की शक्ति भी वही देगा | 
वह अपनी मनोदशा को वश में कर लेती हैं, स्थिर होती हैं और शान्त-मन 
से आशीर्वाद देती हैं, “मैं तुम्हें रोककर रखने में असमर्थ हो गयी हूँ। तुम्हें 
वन-गमन की आज्ञा देने के सिवा और कोई चारा नहीं है । मैं तुम्हें आशीर्वाद 
देती हूं और भगवान्‌ से प्रार्थना करती हूँ कि तुम वनवास की अवधि बिताकर 
अयोध्या वापस लोटो और बुढ़ापे में मुझ दुखिया को सुखी बनाओ। तुम्हारी 
यात्रा में घमं सहित तुम्हारी सभी उदार प्रवृत्तियाँ, जिनका तुमने आचरण और 
विकास किया है, तुम्हारी रक्षा करें | ऋषि विश्वामित्र ने तुम्हें जिन दिव्य 
शक्तियों से सम्पन्न किया है, वे सब कवच बनकर तुम्हारी रक्षा करें। दिन 
और रात, मास और मौसम सायंप्रातः, नदी-पवंत, पृथ्वी और स्वर्गे, Adare 
और सवं दिशाएं तुम्हें सत्य के पथ पर Meg रखें और उन्हीं के आशीर्वाद- 
स्वरूप तुम शीघ्रातिशीघ्र अयोध्या आ सको । मैं उन क्षणों और ggal से प्रार्थना 
करती हूं जिन्होंने इन्द्र को अजेय वुत्रासुर को जीतने में सहायता की थी और 
जिन्होंने आज्ञाकारी पुत्र बैनतेय को माता के लिए अमूत लाना सुलभ कर दिया 
था ओर जिनके आशीर्वाद स्वरूप लघु-शरीरधारी वामन ने समस्त त्रैलोक्य को 
तीन डगों में अतिक्रमित कर लिया था, वे तुम्हारी रक्षा करें, सदा यात्रा में 
तुम्हारे साथ रहें और उसे सरल बनायें ।” इन वचनों के साथ कौशल्या राम को 
विदा कर देती हैं। माता से इन वचनों को सुनकर राम पहले से भी अधिक दीप्त, 
आनन्दित हो उठते हैं, क्योंकि ये वचन केवल राम के लिए ही नहीं, बल्कि A 

सब व्यक्तियों के मार्गदर्शक हैं जो धर्म और सत्य के. पथ पर आरूढ रहकर किसी 
भी देश या काल में आचरण के लिए तत्पर रहते g | 

कौशल्या के स्वभाव का यह पहलू कि वह अपने मन का दुख सिवा पुत्र के 
और किसी पर प्रकट नहीं करतीं, उनके हृदय की गहराई को व्यक्त करता है। 
उन्हें ऐसा पुत्र प्राप्त करने का गौरव है जो बड़े से बड़े कष्ट को सहजभाव से ग्रहण 
` करता है । इसलिए वे स्वयं भी अपने दुख को किसी और पर प्रकट करना दुवंलता 
का चिह्न मानती हैं । जब सब रानियाँ राम को विदा देने के लिए अपने-अपने 
कक्षों से निकलती हैं तो कौशल्या भी चुपचाप उनके साथ शामिल हो जाती हैं 
और उस महान्‌ क्षण के कष्ट को विना व्यक्त किये सह लेती Fi तभी दशरथ 
शोकाभिभूत होकर राम के साथ वनगमन का आग्रह करते हैं । राम उनसे माता 
के प्रति कतंव्य की याद दिलाते हुए अपना विचार छोड़ने की प्रार्थना करते हैं। 
यही राम के अन्तिम शब्द हैं जो उन्होंने पिता से wel इसके बाद वे माता 
कौशल्या से पिता को सान्त्वना देने की प्रार्थना करते हैं । वे कहते हैं कि चौदह 
वर्ष की अवधि बहुत जल्दी समाप्त हो जायेगी । ऐसा लगेगा कि जैसे हम शान को 
सोये थे और सुबह उठ गये हैं। राम के इन वचनों से कौशल्या का दुख फिर जाग 
जाता है और वह बार-बार राम-राम कहते हुए रोने लगती हैं। वह कभी राम 
की ओर, कभी लक्ष्मण की ओर तो कभी सीता की ओर देखती हैं । उनका धी रज 
समाप्त हो जाता है, वह कभी इसकी ओर जाती हैं तो कभी उसकी ओर। 
वाल्मीकि ने इस दृश्य का वर्णन बड़ी मार्मिक शैली में किया है । 

दशरथ केकेयी का मुख न देखने की बात कहते हुए कौशल्या के साथ उनके 
कक्ष में प्रवेश करते हैं । कोशल्या पति के सामने फूट-फूटकर रोने लगती हैं और 
कहती हैं कि जरा सोचिए तो सही कि हमारे जिन कोमल बालकों को राजमहल 
में सुख ओर सुविधा से रहने की जरूरत थी, वे वनवास के कठिन दुख को कैसे 
सहन करेंगे। उनके मुख से कंकेयी के प्रति भी कठोर वचन निकलते हैं । वह पति 
से यह भी कहती हैं कि आपने सदा मेरी अवज्ञा की, फलस्वरूप हमने अपने पुत्र 
और बहू को इस तरह खो दिया और अब समझ में नहीं आता कि हमारे बचे हुए 
दिन कैसे कटेंगे । दशरथ स्वयं शोक में निमग्न हैं, वे इन सब का क्या उत्तर देते । 
इस कठिन क्षण में सुमित्रा कोशल्या को अपने अंक में ले लेती हैं। उनके 
मीठे वचनों से कौशल्या को क्षणिक आश्वासन मिलता gI 

किन्तु जब सुमन्त्र लौटकर खबर देते हैं कि राम को दण्डकारण्य में छोड 
: आये हैं तो उनका दुख फिर नये सिरे से फूट उठता है । दशरथ शोक से आहत, 
स्तब्ध और मूक होकर रह जते हैं और यह भी नहीं पूछ पाते कि इस समय राम- 
लक्ष्मण और सीता वन में कहाँ और कैसे हैं । दशरथ को इस प्रकार चुप देखकर 
किचित्‌ क्रोध-मिश्रित स्वर में कोशल्या कहती हैं, “अब तो कंकेयी का कोई डर 

नहीं है, कुछ तो कहिए !” 

कौशल्या के इन वचनों से दशरथ के हृदय को बड़ा आघात पहुंचता है। वे 
सोचने लगते हैं कि नम्नता की सूति कोशल्या इतनी कठोर कैसे हो गयी। यहाँ . 
वाल्मीकि ag स्पष्ट करना चाहते हैं कि कौशल्या का हृदय उनके दिव्य व्यक्तित्व 
के बावजूद एक माँ का हृदय है । उनके व्यक्तित्व की दिंव्यता सतही नहीं है, फिर 
भी वह इस प्रकार क्रोध से भर उठती हैं। इसका यही तात्पयं समझना चाहिए कि 
बह पुत्र के प्रति माता होने के नाते कितनी संवेदनशील थीं। दशरथ चुप रहकर 
सुमन्त्र से समाचार सुनना चाहते हैं क्योंकि सारी स्थिति सुमन्त्र को ही मालूम 
है। कौशल्या के वचनों से उनके मन को जो अतिरिक्‍त व्यथा हुई है उसे शान्त 
करने.की दृष्टि से वह कुछ देर चुप रहते हैं और फिर शक्ति समेटकर सुमन्त्र से 
पूछते हैं--“तुमने राम को कहाँ छोड़ा है? क्या वह किसी झाड़ की छाया में बैठा 
है ? क्या उसे खुली धरती पर सोना पड़ता है? मुझे बताओ कि उसने चलते 
समय हमारे लिए कोई सन्देश भेजा है या नहीं ।” सुमन्त्र इसे सुनकर माता-पिता 
को दिये गये राम के सन्देश से उन्हें अवगत करते हैं और कहते हैं कि उन्होंने 
माता कौशल्या से कहा है कि दुखी पिता के प्रति वह पहले से भी अधिक सहूदय 
रहने की कृपा करें और खुद सुमन्त्र से यह कहा है कि वे माँ की इस प्रकार सार- 
सम्हाल करें मानो सुमन्त्र स्वयं उनके पुत्र हों | 

. अपने प्रति पुत्र के प्रेमपूणं इस सन्देश को सुनकर कौशल्या सम्हलने के बजाय 

और भी विचलित हो गयीं और पुत्र के वचनों को याद रखने के बदले वे दशरथ 
पर पहले से भी अधिक वरस पड़ीं । उन्होने यहाँ तक कह डाला कि राम जैसे 
उदार हृदय पुत्र के प्रति आपका यह बर्ताव अमानवीय हुआ है । उन्होंने यह भी 
कहा कि वनवास की अवघि समाप्त हो जाने के बाद भी राम अयोध्या लौटकर 
राज्य स्वीकार नहीं करेंगे । सिंह किसी का उच्छिष्ट ग्रहण नहीं करता | केकेयी 
के प्रति दशरथ के समर्पण की वह निन्दा करने लगती हैं ओर कहती हैं कि केकेयी 
के रूप ने उनकी मति भ्रष्ट कर दी। बेचारे दशरथ सिवा सुनने के क्या कर 
सकते थे | कौशल्या जो कुछ कहती रहीं, वे सुनते रहे और जब बरसना समाप्त 
हो गया तो उन्होंने कौशल्या से अपने किये की क्षमा माँगी । 

कौशल्या इससे ठण्डी पड़ीं, लज्जित हुईं और उन्होंने इस बात का अनुभव 
किया कि उन्हें पति से इस प्रकार के कठोर वचन नहीं कहने थे, क्योंकि बे तो स्वयं 
ही इस बात से दुखी हैं। 

वाल्मीकि ने अपने महान्‌ काव्य में विचारों का यह संघर्ष और उनमें फिर 
से सन्तुलन उत्पन्न करके समस्या के उस मानवीय हल को सामने रखा है, जो 
यथार्थ है और कठिन-से-कठिन परिस्थितियों में जिसके द्वारा शक्ति मिलती है। 
. किन्तु कौशल्या फिर अपने भाग्य को कोसने लगती हैं और अपने पति को सात्त्वना 

देने के कतंव्य का पूरी तरह पालन नहीं कर पातीं । राम के बिछोह और राम 
की माता के दुख के घनत्व को देखकर दशरथ का दुख बढ़ता ही चला जाता है 
और ag उसी रात्रि शरीर छोड़ देते हैं । कौशल्या इसके बाद कैकेयी पर बरसती 
हैं और कहती हैं--जो कुछ हुआ है वह सब तुम्हारे कारण हुआ है। 

इसके बाद फिर हम एक अपवाद को छोड़कर कौशल्या को कहीं क्रोधित 
अवस्था में नहीं देखते । पिता के अन्तिम संस्कारों के लिए भरत अयोध्या लोटते 
हैं तब फिर कौशल्या के मन में क्रोध उपजता है और वे व्य॑ग्य-पूर्वेक भरत से कहती 
हैं कि अब तुम निष्कण्टक अयोध्या का राज्य करो | भरत इसे सुनकर नम्रता और 
घेयं के साथ अपने निर्दोष होने की बात उन्हें बताते हैं जिसे कौशल्या सहज ही 
समझ जाती हैं । वे भरत को छाती से लगाती हैं और मानती हैं कि भरत राम 
से भी अधिक उदार प्रवृत्ति के हैं। वह भरत के साथ चित्रकूट भी जाती हैं । भरत 
चाहते थे कि राम वापस आ जायें, किन्तु राम अपने सत्यनिष्ठ पिता के सत्यनिष्ठ 
पुत्र थे। सबके प्रति प्रेम की भावना उन्हें माँ से मिली थी, इसलिए वे भरत के 
बार-बार कहने पर भी उनकी बात नहीं मानते । 

चित्रकूट में कौशल्या एकदम शान्त बनी रहती हैं। किसी प्रकार की भावना 
या उद्वेग के चिह्न हमें उनमें वहाँ दिखाई नहीं देते । वे अब तक बिलकुल पहले 
al हो m हैं। वह फिर विनयमूर्ति के रूप में ही दिखाई देती हैं । 
मानसिक ओर आध्यात्मिक स्थिरता और सन्तुलन के ब a 
स्नेह देती हैं जैसा राम को देती थीं | Rr ert 

अन्त में दानवों को पराजित करके वनवास की अवधि की समाप्ति पर जब 
राम अयोध्या लौटते हैं तब कौशल्या अपने भाग्य से अभिभूत होकर मौन रह 
जाती हैं। राम उनके चरण छूते हैं, किन्तु वह तब भी चप ही बनी रहती हैं। 
इस बीच उनका रंग पीला पड़ गया .है, और वह शोक से क्षीण हो चुकी हैं। ज 
लोग राम को कौ i a 

म का काशल्यानन्दवद्धंन(अर्थात्‌ कौशल्या के आनन्द को बढ़ानेवाला) कह 

कर सम्बोधित करते हुँ तब कौशल्या का हृदय उन शाश्वत ऊचाइयों को छू जाता 
है, वाणी जिसका वर्णन करने में अंसमर्थ है। वाल्मीकि ने कौशल्या को उस समय 
के स्वरूप का वर्णन करते हुए 'बिवर्णा' और 'शोक-कशिता' शब्द का प्रयोग किया 


है। ये शब्द भी असल में उस neaga शब्दों ' "को aif 
कोई समानाथंक वर्ण संसार के स्वराणेव में प ह 4 ज की है विका 


o 

सुमित्रा 


राजा bib की तीन रानियों में धुमित्रा का चरित्र सबसे अधिक रोचक है 

क्योंकि वह बहुत कम.बोलती हैं और उनसे बोलने वाले भी बहुत कम मिलते हैं 
और वे भी उनसे बहुत कम बोलते या बोलती हैं, फिर भी वह राज-परिवार की - 
सबसे शालीन और प्रतिष्ठित नारी हैं । यहाँ तक कि वह अपने पतिदेव राजा 
दशरथ से भी कम बोलती हैं और वाल्मीकि के कथा-कथन के क्रम में वह कभी 
उनसे बोलती-सी नञ्च र आती ही नहीं और न दशरथ उनसे बोलते पाये जाते हैं। 
परन्तु राजा दशरथ उन्हीं को ज्यादा प्यार करते थे--कोशल्या और Haat से 
भी अधिक । इसका प्रमाण तब मिलता है जब राजा दशरथ पुत्र कामेष्टि के फल- 
स्वरूप प्राप्त 'पायप्त' को तीन रानियो में बाँटने लगते हैं । पहले वह कौशल्या को 
पायस का आधा हिस्सा देते हैं, फिर सुमित्रा को बाकी बचे में से आधा देते हैं 
और आखिर में कैकेयी के पास जाते हैं, पर उनको बाक़ी बचे में से आधा ही देते 
हैं, पूरा नहीं देते । आखिर जो बचता है, उसे वह फिर सुमित्रा को दे देते हैं । इम 
प्रकार सुमित्रा को वह दो बार पायस देते हैं । इससे स्पष्ट होता है कि सुमित्रा 
के प्रति राजा के मन में विशेष अनुराग या अभिमान था क्योंकि जब वह केकेयी 
के पास गये तब उनको जो कुछ बचा, दे सकते थे और अगर नहीं देना चाहते थे 
तो वह्‌ हिस्सा बड़ी रानी कोशल्पा को दे सकते थे । पर ऐसा नहीं हुआ। वह 
जान-बूझकर सुमित्रा को अपनी विवक्षा से अतिरिक्त अनुदान के रूप में कुछ और 
पायस देने के लिए ही केकेयी के यहाँ आधा हिस्सा और बचा लेते है । राजा की 
इसी विवक्षात्मक बुद्धि की ओर संकेत करते हुए वाल्मीकि उनको 'महामति' 
कहते हैं | 

इसके पीछे क्या रहस्य है? सुमित्रा तीनों रानियों में न सबसे बड़ी है और 
न सबसे छोटी | फिर भी उनको राजा का प्रेम और अभिमान अनायास और 
अयाचित मिला है। राज-मर्यादा बड़ी रांनी के प्रति आदर की भावना पैदा 
करती है और दिल की ममता छोटी रानी को प्यार देती है । पर इस मझली रानी 

की सबसे बड़ी विशेषता यही है कि वह कुछ नहीं चाहती है और जो अपने ak 
यादृच्छिक रूप से मिलता है, उसी से सन्तुष्ट हो जाती है और उसी को सहर्ष 
स्वीकार करती है। gaga, हानि-लाभ, संयोग-वियोग और विनोद-विषाद 
सबको वह समान दृष्टि से देखती है। समता की यही भावना सुमित्रा को स्वार्थ 
` से एकदम दूर रखती है और सबके साथ मित्रता के सुत्र में आबद्ध करती है | 
` सुमित्रा की अपनी कोई इच्छा नहीं है और न कोई महत्त्वाकांक्षा है। छोटी रानी 
कैकेयी के कहने पर धर्मपरायण राम जब दण्डक जाने को तैयार.हो जाते हैं तो 
माँ कौशल्या की ममता उनके मन को विचलित कर देती है और वह अपने वेटे 
से कहती हैं कि इस घोर अन्याय का विरोध होना चाहिए। पर जब सुभित्रा अपने 
बेटे लक्ष्मण को राम के साथ वन जाने को तैयार होते हुए देखती हैं, वह इतनी 
स्वस्थ्य और शान्त रहती हैं कि पुत्र को आशीर्वाद देने और उसे सन्मार्ग का 
सदुपदेश देने के अलावा आवेगसूचक एक शब्द भी नहीं कहती हैं। वास्तव में 
' वनवास राम को मिला था और लक्ष्मण अपनी इच्छा से बड़े भाई के साथ जाना 
चाहते थे । फिर भी सुमित्रा लक्ष्मण को अभीष्ट दिशा से अलग करने का प्रयास 
नहीं करतीं, बल्कि वह इस बात पर गवं करती हैं कि उनका पुत्र महान वंश की 
परम्परा को प्रतिष्ठित बनाये रखने के लिए संयम और त्याग के मार्ग पर आगे 
बढ़ रहा है। जीवन के उच्च आइरशों का. पालन करने के लिए वह अपने व्यक्ति- 
गत सुख-सन्तोष की परवाह नहीं करतीं । घोर संकट के क्षणों में इस प्रकार का 
भानप्तिक सन्तुलन बनाये रखने के लिए विशाल हृदय और उच्च संस्कार चाहिए। 
जब कौशल्या ममता की मोहमयी माया में अपने को और अपने भाग्य को कोस- 
कर हताश हो जाती हैं और कैकेयी अपने परिकल्पित स्वत्व की अपेक्षा में राज- 
मर्यादा का भी उल्लंघन कर निर्लज्ज संघषं में पिस जाती है ओर दूसरों को भी 
पीसने की कोशिश करती है, उस दशा में केवल सुमित्रा इस संघर्ष से एकदम दूर 
रहकर सबको सान्त्वना देने का प्रयास करती हैं। 
लक्ष्मण को विदा करते समय सुमित्रा का मुँह पहली बार खुलता है। इसके 
पहले बोलने के अनेक अवसर थे, पर वह बोली नहीं थीं। जब राजतिलक का 
समाचार राजमाता कौशल्या के पास पहुंच जाता है तब सुमित्रा वहीं पर थीं । 
पर वह प्रशंसा या अभिनन्दन के रूप में कुछ नहीं.बोलतीं। सारा आनन्द वह 
अपने अन्दर समाये रखती हैं। कौशल्या के आनन्द को वह चुपचाप देखती-परखती 
हैं और मन-ही-मन प्रसन्न होती हैं कि सत्य, घम और न्याय की रक्षा हो रही 
हैं। जब राम लक्ष्मण से कहते हैं कि मैंने यह राज्य तुम्हारे लिए स्वीकार कर 
ea है तब भी सुमित्रा के चेहरे पर कोई विशेष मुदा अंकित दिखाई नहीं देती 
₹ वाणी तो उनकी मोन है ही। उनका यह मौन उनकी सात्विक स्थिरता 
भोर सहज सोजन्य का प्रतीक है। वह हमेशा कौशल्या के पास रहकर संकट के 

क्षणों में उनको सान्त्वना देते हुए उनके मानसिक सन्तुलन को ठीक रखने का 
प्रयास करती हैं और उनके सुख-दुःख में सहयोगिनी वनकर रहती हैं । 
राजतिलक की बात सुनकर जैसे वह पुलकित नहीं हुईं, वेसे वनवास की 

खबर पाकर भी वह विचलित नहीं होतीं। जव राम अपनी माँ के पास जाकर 
वनवास की वात बड़े संकोच के साथ रुक-रुककर खोल देते हैं तव कौशल्या एक- 
दम टूट पड़ती हैं और अपना सन्तुलन खो बैठती हैं। पर सुमित्रा, जो उस समय 
भी वहीं पर थीं, इस आकस्मिक परिवर्तेन पर तनिक भी आश्चयं नहीं प्रकट 
करतीं और न राम को या कम-से-कम अपने वेटे लक्ष्मण को वनवास का विचार 
छोड़कर घर पर रहने की सलाह देती हैं। ऐसा लगता है कि उनको इस बात का 
कोई धक्का ही नहीं लगा था । परन्तु उनके दिल में माता की ममता जरूर है। 
ममता का यह आवरण इतना विस्तृत है कि उसमें राम और लक्ष्मण दोनों 
समाविष्ट हैं--शायद पहले राम और फिर लक्ष्मण। पर संसार के स्वाभाविक 
घटना-चक्र की सात्विकता के प्रति उनके मन में असाधारण आस्था है। उनकी 
धारणा है कि यह सब किसी देवी योजना के अनुसार चलता है। इसी देवी 
इच्छा के प्रबल आराधक के रूप में वह अपने बेटे लक्ष्मण को विदा करते हुए 
कहती हैं-- £ 

“सृष्टस्त्वं वनवासाय स्वानुरक्तः सुहृज्जने । 

रामे प्रमादं मा कार्षी: पुत्र भ्रातरि गच्छति ।।” 


(बेटा, तुम वनवास के लिए पैदा हुए हो । अपने लोगों के प्रति तुम्हारे मन 
में सात्विक अनुराग है । राम तुम्हारे बड़े भाई हैं। वन में उनका साथ देने तुम 
चल पड़े हो । जाओ, अपना कतव्य निभाओ । देखो, राम को कोई दिवक्रत न 
हो । जागरूक रहो।) 

वीरमाता के ये वचन सुमित्रा के मूँह से निकले पहले उद्गार हैं। अपनी 
सारी वेदना को अपने अन्दर छिपाकर राग-द्रेष, ममता-मोह, लोभ-लाभ आदि 
लौकिक भावनाओं से परे होकर त्यागशील पुत्र को तप की ओर प्रेरित करने के 
लिए वीरता, धीरता और गम्भीरता का यह मंगलमय संगम चाहिए जो सुमित्रा 
के व्यक्तित्व का सहज आभूषण है । अपने मन को समझाते हुए वह बार-बार 
कहती है---'गच्छ तात' (जाओ, बेटा; जाओ ) । इसी वात्सल्यमयी उक्ति को 
बार-बार दुहराते हुए वह अचानक एक लोकोत्तर बात कह देती हैं जो शब्दों की 
सीमा को पार कर वेदवती श्रुति की गरिमा को प्राप्त करती है-- 


“रामं दशरथं विद्धि मां विद्धि जनकात्मजाम्‌ । 
अयोध्यामटवीं fate गच्छ तात यथासुखम्‌ ॥” 

(बेटा, राम को अपना पिता दशरथ समझो, जनक की बेटी सीता को मेरे 
समान (माँ) समझो और विशाल वन को अयोध्या समझो । जहाँ कहीं भी जाओ, 
सुखी रहो ।) 

यह उपदेश वनचारी लक्ष्मण के लिए ही नहीं बल्कि जीवन-चारी प्रत्येक 
प्राणी के लिए लागू होता है। दशरथ केवल राम के पिता नहीं, बल्कि पत्येक 
शरीर दशरथ है जिसमें दस इद्रियों के रथ चालू हैं। दस रथों पर चलते हुए 
अपने को ठीक रास्ते पर पाने वाले दशरथ-नन्दन राम लक्ष्मण के आराध्य हैं । 
राम दशरथ के प्रतीक हैं तो जानकी लोक-माता माँ, रमा या लक्ष्मी की प्रतिकृति 
हैं । जहाँ जानकी हैं, वहाँ लक्ष्मी हैं। वास्तव में are की कोई भी नारी जानकी 
मानी जा सकती है क्योंकि वह किसी बाप (जनक) की ही तो बेटी है। इस दृष्टि 
से प्रत्येक नारी को माँ लक्ष्मी के समान देखना उच्च संस्कार का द्योतक है। जब 
यह उदार दृष्टिकोण अपनाया जाता है तब सारा वन अयोध्या का राजभवन बन 
जाता है। इस प्रकार यह उपदेश सारे संसार को दिया गया सन्देशामृत है । 

इसमें एक और रहस्य है । जब सुमित्रा जानकी को माँ मानने को कहती हैं 
तब प्रकारान्तर से वह अपने को एक ओर माँ (लक्ष्मी) के साथ एकाकार सिद्ध 
कर रही हैं। इस सन्दर्भ में यह स्मरणीय है कि विश्व-विधाता ब्रह्मा दशरथ की 
तीन रानियों का उल्लेख करते हुए उनको ही, श्री और कीति की उपमा देते हैं । 
कोशल्या ह्वी (लज्जा और शालीनता) का प्रतीक हैं तो केकेयी कीर्ति की पताका 
हैं और सुमित्रा ‘eit’ देवी की प्रतिमूर्ति हैं। इसलिए जानकी को 'माँ' के रूप में 
प्रतिपादित करते समय सुमित्रा एक ऐसी अव्यक्त सत्ता का व्याख्यात्मक समीकरण 
हमारे सामने प्रस्तुत कर रही हैं जिसे हल करने से एक ही अव्यक्त सत्ता के 
दो व्यक्त रूप सामने आते है । एक जानकी हैं और दूसरी सुमित्रा जो 'श्री' के 
ही ख्पान्तर हैं । सुमित्रा की सारी सूक्तियां इसी प्रकार सारगर्भित हैँ । 'ज्यो-ज्यो 
निहारिए नेरे @ नैननि त्यों-त्यों खरो! निकलने वाली अक्षय सीन्दर्य-राशि 
ibd oe में पायी जाती है । 

सुमित्रा ओर लक्ष्मण दोनों सुक्ष्मग्राहिता के मुतं रूप हैं। माँ बेटे का दिल 
है और बेटा मां का इशारा समझ लेता है । me वार्तालाप के 
ee wate विनिमय हो जाता है। इसका ज्वलन्त उदाहरण 
भौपचारिक अनुमति लेने की अनुमति । जैसे राम अपनी माता कौशल्या की 
i नु के लिए उनके पास जाते हैं और काफ़ी समझा-बुझाकर 

विरोध करना चाहते थे । उनको धर्म का रहस्य समझाने के लिए राम ने कहा-- 
मेरे कहे अनुसार चलो । इस परामर्श में लक्ष्मण ने 'अनुगम्यताम्‌' (अनुसार चलो) 
वाली बात को हृदय में वसा लिया और सोचा कि अगर राम वन जा रहे हैं तो 
उनके साथ जाने की अनुमति तो मिल ही गयी । वस, यह संकेत मात्र लक्ष्मण के 
लिए काफ़ी था । इसलिए जब राम लक्ष्मण को ले जाने के लिए राजी नहीं होते 
हैं तब लक्ष्मण इसी संकेत की ओर राम का ध्यान आकृष्ट करते हुए कहते हैं-- 


“अनुज्ञातस्तु भवता पूर्वमेव यदस्म्यहम्‌ | 
किमिदानीं पुनरपि क्रियते मे निवारणम्‌ ॥” 


(आपने मुझे पहले ही इस बात की अनुमति दे दी थी तो फिर क्यों अब 
मना करने लगे हूँ?) 

लक्ष्मण की यह बात सुनकर वाल्मीकि के पाठक चकित हो जाते हैं कि 
लक्ष्मण को यह अनुमति पहले कहाँ मिल चुकी थी। 'अनुगम्यताम्‌' वाली उक्ति 
में इतना माभिक वोध लक्ष्मण को छोड़कर और किसको हो सकता है? हाँ, 
सुमित्रा इस वात को समझ पाती हैं। इसलिए वह अनुज्ञा की बात ही नहीं 
उठातीं, केवल आशीर्वाद देती हैं और बह भी इतने बढ़े-चढ़े और लम्बे-चौड़े नहीं, 
बिलकुल संक्षिप्त और सारगभित । उनको विशवास है कि बड़ी रानी कौशल्या 
ने राम को जो असंख्य और अमोघ आशीर्वाद दिये हैं, वे सबके सब लक्ष्मण का 
भी साय देंगे, इसलिए उनको अलग से आशीर्वाद की भूमिका बांधने की आवश्य- 
कता नहीं है । केवल दस पंक्तियों में वह अपनी मंगल कामना व्यक्त करती हैं। 
जो बात शब्दों में व्यक्त नहीं हो पाती है, वह उनके आँसुओं के माध्यमं से टपक 
. पड़ती है। अपनी भावभीनी बातों को सीमित कर वह बार-बार एक ही बात 
(गच्छ गच्छेति) दुह्‌ राती हैं और जैसे ही वह अपनी बात समाप्त करती हैं, वैसे 
ही उसी क्षण सुमन्त्र आकर खड़े हो जाते हैं और राम के सामने हाथ जोडते हैं। 
सुमित्रा के शब्दों में और सुमन्त्र की सुमनांजलि में कौन-सा ऐसा पूर्वापर सम्बन्ध 
है, यह वाल्मीकि की वाक्यज्ञता के पारखी ही समझ सकते हैं। 

giar शब्द मित्रता का द्योतक है ae सबके साथ मंत्री का सम्बन्ध 
रखती हैं। उनका कोई शत्रु नहीं है। लोकबन्धु भगवान्‌ भास्कर को भी मित्र 
कहा जाता है। इस प्रकार सुमित्रा की सार्वभौमिक मित्रता सूर्य के सर्वव्यापी 
प्रकाश का प्रतीक है। तो सुमन्त्र मन का प्रतीक बनकर चन्द्रमा की शीतलता 
सामने उपस्थित करते हैं। मित्र में मापन है तो मन्त्र में मननशीलता है। दोनों 
को एक साथ उपस्थित कर वाल्मीकि ने हृदय और मस्तिष्क का अभीष्ट संयोग 
प्रस्तुत किया है। | 

अपने पुत्र लक्ष्मण को विदा करते समय सुमित्रा पहली बार मुँह खोलती 

हैं। उसके बाद फिर पुत्र -शोक से व्याकुल कौशल्या को सान्त्वना देने के लिए वह 
अपनी वाणी को प्रयोग में लाती हैं। कोशल्या अपनी वात्सल्यमयी भावना के 
कारण राम के अप्राकृतिक पराक्रम को पहचान नहीं पातीं । पर सुमित्रा सब कुछ 
जानती हैं। वह कौशल्या को समझाते हुए कहती हैं-- 


“रामो धर्मेस्थितः श्रेष्ठो, न स शोच्यः कदाचन। 
मा शोको देवि दुःखं वान रामे दृश्यतेऽशिवम्‌ ॥ 
सू्यस्यापि भवेत्‌ सूर्यंः-अग्नेरग्निः प्रभोः प्रभुः। 
श्रिया श्रीश्च भवेदग्र्या कीर्त्याः कीतिः क्षमा-क्षमा i 
न गात्रमंशुभिः सूर्यः सन्तापयितुमहंति। 
शिवः सर्वेषु कालेषु काननेभ्यो विनिस्सृतः॥ 
राघवं गुवतशीतोऽणः सेविष्यति सुखोऽनिलः। 
wet: संस्पृशच्छीत चन्द्रमाहलादयिष्यति ॥ 
या श्रीः शोर्यस्ये रामश्च या च कल्याणसत्त्वता। 
निवृत्तारण्यवासः स्वं क्षिप्रं राज्यमवाप्स्यति ॥ . 
त्वयाशेषो जनश्चायं समाश्वास्यो यतोऽनधे | 
किमिदानीमिदं देवि करोषि हृदि विक्लवम्‌ ।।” 


| (धर्म में प्रतिष्ठित राम की चिन्ता करने की कोई आवश्यकता नहीं दै । 

उनका कोई कुछ नहीं बिगाड़ सकता । ag सुर्य को तपाने वाले सूर्य हैं, अग्नि को 
जलाने वाले अग्निहोत्र हैं, स्वामियों के स्वामी हैं, लक्ष्मी के लक्ष्मीकर हैं, यश 
को यशस्वी बनाने वाले यशोधनी हैं और क्षमा को माफ करने वाले क्षमाकार हैं | 
जव वह वन ie विचरने लगेंगे तो सूयं उनके शरीर को समशीतोष्ण रखेंगे, सुखद 
समीर उनके अंगों की परिचर्या करेगा, चन्द्रमा रात भर सुहावनी नींद से उनका S 
मन बहलायेगा । और सबसे बढ़कर उनकी सहचरी सीता उनको सश्रीकता प्रदान 
a । चौदह रा के बाद राम सकुशल अयोध्या लौटेंगे । शोकाकुल सारी 
m E लिए आप की तरफ़ देख रहीं है। इसलिए आपको उदास नहीं 

“'यामेव रात्रि शत्रुघ्नः पर्णशालामुपाविशत्‌ | 
तामेव रात्रि सीतापि प्रसुता दारकद्यम्‌ ॥” 


इस प्रकार सुमित्रा के दोनों पुत्र लक्ष्मण और शत्रुघ्न राम और सीता की 
लोकोत्तर शक्ति को संसार में प्रसारित करने के कार्य में योग देते हैं । सुमित्रा 
के आनन्द को बढ़ाने वाले (सुमित्रानन्दवद्धंन) दोनों पुत्र अपनी माँ की तरह सेवा 
का महत्त्व जानते हैं। कौशल्या कोशल देश की राजकुमारी हैं और कैकेयी केकय- 
देश की । पर सुमित्रा किसी देश विशेष की नहीं हैं । देश-काल की सीमा को पार 
कर वह सबको अपनी मित्रता के माधुयं से मन्त्रमुरध कर देती हैं। इसलिए दशरथ. 
कैकेयी को अपना मलिन विचार बदलने के लिए बार-वार अनुरोध करते हुए 
कहते हैं कि राम को वनवास देकर मैं सुमित्रा को मुँह केसे दिखा सकता हूँ और वह 
मेरे ऊपर कैसे विश्वास कर सकती है ? 

सुमित्रा सबके हृदय की अधिष्ठात्री श्रीदेवी की प्रतिकृति हैं। कौशल्या की 
सात्विकता और कंकेयी की कीतिलालसा के बीच सामंजस्य स्थापित करने वाली 
सुमित्रा आदि कवि वाल्मीकि की अलौकिक सृष्टि है। 


B 

अहल्या 


अहल्या, द्रौपदी, सीता, तारा और मन्दोदरी--पाँच महा-कन्याएँ मानी जाती हैं 
जिन्हें पौराणिक वाङमय में प्रातःस्मरणीयता का महत्त्व दिया गया है। सवेरे 


उठकर इन पाँच महिलाओं का नाम लेना ही पवित्र कार्य माना जाता है । इन 
पाँच महिलाओं में से चार महिलाएँ रामायण के अन्तर्गत आती हैं और केवल 
द्रौपदी का उल्लेख भारत-संहिता में मिलता है। रामायण की चार महिलाओं 
में से भी अहल्या का इतिवृत्त सवसे पहले आता है--सीता से भी पहले । 
वास्तव में मिथिला के रास्ते में राम अहल्या से मिलते हैं । बल्कि कहना चाहिए 
कि अहल्या का शाप-विमोचन होने के पश्चात्‌ ही राम सीता को ग्रहण करने 
योग्य बन जाते हैं। अहल्या का शाप-विमोचन भारत के सांस्कृतिक इतिहास Ñ 
एक महत्त्वपूर्ण और रोचक घटना है जिसने प्रतिष्ठित विद्वानों, कवियों, समा- 
लोचकों और दार्शनिकों का ध्यान आकृष्ट किया है, न केवल भारत में, बल्कि 
सारे विश्व में । 

पौराणिक विचारधारा के अनुसार, संसार के सृष्टिकर्ता ब्रह्मा ने सबसे सुन्दर 
स्त्री का सूजन किया था और गौतम की एक विशिष्ट प्रकार की तपस्या में योग 
देने के लिए उसी स्त्री का विनियोग हुआ था | वही यह अहल्या है | समस्त संसार 
के सोन्दयं की राशि के रूप में अहल्या गौतम को प्राप्त हुई है। इतनी सुन्दर 
स्त्री को अपनी पत्नी के रूप में पाकर भी महषि गोतम ब्रह्मचर्यं की कठोर तपस्या 
में लगे हुए थे । हज़ारों वर्ष इस तपस्या में बीत गये और गौतम तथा अहल्या की 
तपोनिष्ठा में कोई विचलन नहीं हुआ । पर. अचानक एक दिन स्वगं के. स्वामी 
इन्द्र का गौतम के आश्रम में आगमन होता हैं, जब गौतम आश्रम में नहीं थे । 
देवराज इन्द्र के दिव्य सौन्दर्ये को देखकर अहल्या क्षण भर के लिए कमज़ोर हो 
जाती है। अप्सराओं का मन लुभाने वाले इन्द्र जब स्वयं अहल्या के सामने विलास 
की लालसा से उपस्थित हो जाते हैं तो देवराज के कुतूहल को शान्त करने के लिए 
अहल्या राजी हो जाती है । किन्तु agad की निष्ठा में परिनिष्ठित गौतम का :- 

तभी एकाएक आश्रम में आगमन होता है और अहल्या तथा इन्द्र--दोनों उनके 
प्रचण्ड कोप के भागी वन जाते हैं। अहल्या को इस बात की आशंका थी। 
इसीलिए वह इन्द्र को विदा करते समय कहती है, 'आत्मानं मां च रक्षस्व ।' 
(अपने को और मुझे बचा लो)। पर दोनों में से कोई बच नहीं पाता। अहल्या 
अदृश्य वन जाती है और इन्द्र का रूप विरूप हो जाता है । 

यह कहानी बिल्कुल छोटी है, लेकिन बहुत ही सारगभित और रहस्यात्मक 
है। इसके वास्तविक रहस्य से अनभिज्ञ व्यक्तियों ने इसे कई रूपों में प्रस्तुत किया 
है । राम-काव्य परम्परा में अहल्या का चित्रण अनेक प्रकार से हुआ है । प्रत्येक ने 
अपनी कल्पना और भावना के अनुसार अहल्या को पवित्र सिद्ध करने का प्रयास - 
किया है । जो कुछ अनैतिक कायं हुआ था, उसका सारा दोष इन्द्र को देने का 
प्रयास किया है । गौतम के आश्रम में इन्द्र के प्रवेश की विधि को भी कई लोगों ने 
कई प्रकार से प्रस्तुत किया है। कुछ ने उनको गौतम के वेश में प्रवेश 
कराया तो कुछ लोगों ने उन्हें मुर्गे के रूप में आधी रात के समय आश्रम में 
पहुंचा दिया। आधी रात के समय मुर्गे की आवाज़ सुनकर गौतम प्रभात के भ्रम 
में नदी की तरफ़ स्नान करने जाते हैं और इस बीच में इन्द्र अपना काम पूरा कर 
लेते Fl यह कल्पना देखने में बहुत अच्छी लगती है; पर वास्तविकता से दूर है। 
आदि कवि वाल्मीकि ने ऐसी कोई अनहोनी या अनोखी कल्पना नहीं की है। 
अहल्या को जो शाप मिलता है, उसमें भी वाल्मीकि और परवर्ती कवियों में 
काफी अन्तर है। 'वाल्मीकि रामायण' में अहल्या को पत्थर नहीं बनाया गया था 
जो कि लगभग सभी परवर्ती रामकाव्यों में पाया जाता है । अहल्या को पत्थर 
बनाना और उस पत्थर से राम के पेर का स्पर्श होना, पैर के स्पशे होते ही पत्थर 
का नारी बन जाना और इस बात से घबराकर राम को नौका पर चढ़ाने में केवट 
का संकोच करना, ये सब बातें लगभग सभी रामकाव्यों में समान रूप से पायी 
जाती हैं, केवल वाल्मीकि रामायण को छोड़कर | 

वाल्मीकि रामायण में अहल्या को केवल यही शाप दिया गया था कि वह 
बहुत दिन तक खाना-पीना छोड़कर राख बनकर पड़ी रहे और किसी को दिखाई 
न दे | इसका मतलब यह हुआ fe चेतनता के जो पांच लक्षण हैं, शब्द, स्पर्श, 
रूप, रस और गन्ध--ये सब-के-सब शाप की अवघि में लुप्त हो जाते हैं । सुनने, 
देखने, स्पशं करने, किसी चीज़ का स्वाद लेने और सूंघने की शक्ति तब तक 
स्थगित रहेगी जब तक भगवान्‌ राम के दशंन न हों, तब तक अहल्या का व्यक्तित्व 
अदृश्य और प्रच्छन्न रहेगा। यही वाल्मीकि रामायण के अनुसार शाप का विधान 
है। इन्द्र का रूप भी रामायण में बिल्कुल सीधा-सादा है। उसमें न तो कोई जटिल 
कल्पना है और न कोई अस्वाभाविक भाव-संगिमा । इन्द्र गौतम के आश्रम में 
मुनि के वेश में ज़रूर पहुंचते हैं, लेकिन उनका वास्तविक रूप पहचानने में अहुल्या 

को देर नहीं लगती । वह जानबूझ कर इन्द्र के प्रलोभन में आ जाती है हालाँकि 
वह मन-ही-मन अपने पतिदेव के सात्विक क्रोध की विभीषिका से आशंकित होती 
है । इन्द्र के साथ उसका रागात्मक सम्बन्ध बन जाता है और वह अपनी आन्त- 
रिक तुष्टि को इन्द्र के सामने स्पष्ट रूप से प्रकट भी करती है। 
` दीर्घकाल की तपस्या से सम्पन्न गौतम पलभर में सब कुछ जान लेते हैं। 
पहले वह इन्द्र पर हमला करते हैं । इन्द्र का चेहरा देखते ही उनको पता चलता 
है कि काम-वासना से वह कितना कलुषित था और वह्‌ कितने जघन्य स्तर तक 
पहुँचा हुआ था । इन्द्र को देखते ही वह अपने कमण्डलु से पानी की कुछ वंदे हाथ 
में डाल लेते हैं और दाब के सहारे उस पानी को इन्द्र के ऊपर छिड़कते हैं । इन्द्र 
तत्काल निर्वीर्य बन जाते हैं। वह हमेशा के लिए भोग के अयोग्य बन जाते हैं । 
जो सुख-लालसा उरहं स्वर्गे से धरती पर ले आती है, उससे वह एकदम हाथ 
धो बैठते हैं। अहल्या को जो शाप दिया जाता है, उसमें भी मर्हाष की सन्तुलित 
और समरस भावना है । सुन्दरतः देखने की चीज़ होती है। अगर किसी सुन्दर 
वस्तु या व्यक्ति को दिखाई देने के सौभाग्य से वंचित किया जाये तो इससे बड़ा 
HAT सौन्दर्य का और कुछ नहीं हो सकता। संसार की सबसे अधिक सुन्दरी 
अहल्या को इसी प्रकार का शाप मिलता है । उसका सौन्दर्य संसार के सामने 
तब तक नहीं आयेगा, जव तक प्रेम के मूर्त रूप भगवान्‌ राम के दर्शन न हों । 
इस शाप के बाद गौतम हिमालय के पहाड़ों में तपस्या करने चले जाते हैं और 
अहल्या उसी आश्रम में निराहार और निरानन्द पड़ी रहती हैं । 
कुछ लोग इसी प्रसंग में इन्द्र को 'सहस्न योनि' बताते हैं जो बाद में शाप के 
परिशोधन के साथ सहल्नाक्ष बन जाते हैं । यह भी कहा जाता है गौतम ने स्वयं 
अपने शाप को संशोधित कर दिया था । लेकिन वाल्मीकि रामायण में इस तरह 
की कोई बात नहीं है। असल में जब गौतम क्रोध भरी दृष्टि से इन्द्र की तरफ़ 
देखते हैं, तभी इन्द्र के लिए सहस्राक्ष नाम का प्रयोग किया जाता है। इससे स्पष्ट 
होता 4 कि इन्द्र पहले से ही सहस्राक्ष कहे जाते थे। अगर ऐसी बात नहीं है तो 
कम-से-कम यह समझा जा सकता है कि जब गौतम इन्द्र की तरफ़ घूरकर 
देख रहे थे तब इन्द्र ने भी गौतम की तरफ़ हज़ार आँखों से देखा होगा क्योंकि गौतम 
के शाप की विभीषिका से वह त्रस्त रहे होंगे । 
रड वाल्मीकि रामायण में इन्द्र केवल इन्द्रिय-लोलुप नहीं हैं, केवल काम-वासना 
से प्रेरित होकर वह अहल्या के पास नहीं जाते, उनके सामने देवताओं की 
हितसाधना का भी एक ऊँचा लक्ष्य था | गौतम जिस कठोर तपस्या में . 
सफलता प्राप्त कर रहे थे, उसमें बाधा डालना देवहित की दृष्टि में था। इसी 
देवकार्ये के लिए वह गौतम के आश्रम में पहुंचते हैं । वह अपनी प्रतिष्ठा की 
भी परवाह किये बिना देवकायं को सफल बनाते हैं। जब यह सब कुछ हो जाने 

के बाद वह स्वर्गलोक में वापस पहुँच जाते हैं तो सभी देवता उनका अभिनन्दन 
करते हैं और इस बात की सराहना करते हैं कि अहल्या का मन लुभाकर वे गौतम 
जैसे ऋषि की तपस्या में बाधा डाल सके | लौकिक दृष्टि से देखने में यह बात कुछ 
अजीब-सी लगती है । लेकिन आध्यात्मिक दृष्टि से इसका अपना महत्त्व है । 

गोतम की भविष्यवाणी के अनुसार अयोध्या के राजकुमार बालक राम 
अपने छोटे भाई लक्ष्मण और मन्त्रगुरु विश्वामित्र के साथ सिद्धाथम (गौतम के 
आश्रम) में पहुंचते हैं । देखने में अत्यन्त सुन्दर लगने वाले आश्रम में एकदम 
सूनापन देखकर राम को आश्चर्यं होता है और उनके कुतूहल को शान्त करने के 
लिए विश्वामित्र सारी पुरानी कहानी सुनते हैं । कहानी सुनते-सुनते जैसे ही 
राम विश्वामित्र के पीछे-पीछे आश्रम में पैर रखते हैं, वेसे-वंसे एक सुन्दर नारी 
का आकार अपनी प्रच्छन्न कान्ति को प्रकट करते हुए राम के सामने उभरता 
हुआ दिखाई देता g l यह देखकर राम को आश्चय होता है कि सृष्टिकर्ता की 
यह अपूर्व सृष्टि अब तक कंसे छिपी रही। धुएं से ढकी हुई ज्योति की तरह, 
कुहासे से धूमिल पड़ी हुई चांदनी की तरह, काले-काले बादलों से घिरी हुई 
दोपहर की धूप की तरह अब तक छिपी पड़ी छवि धीरे-धीरे अपनी छटा फैलाने 
लगती हे । जैसे ही राम अहल्या के अदृश्य रूप के पास पहुंच जाते हैं, वसे ही वह 
अदृश्य सत्ता एकदम दृश्य बन जाती है। अहल्या की सारी तपस्या सफल बन 
जाती है। राम और लक्ष्मण. अहल्या के पर छूते हैं। अपने शाप का विमोचन 
करने वाले परम रमणीय राजकुमार राम को अपने पैर छूते हुए देखकर अहल्या 
के आनन्द का ठिकाना नहीं रहता | वात्सल्य, कृतज्ञता और आनन्द का मंगलमय 
संगम अहल्या के मन में आह्लाद की सरिता बहा देता है । बह तुरन्त आसपरस 
से फल-फूल ले आकर आराध्य अतिथि का स्वागत-सत्कार करती हैं। उनके 
आतिथ्य को राम सहपं स्वीकार करते है । ठीक उसी समय गौतम भी घटना- 
स्थल पर पहुंच जाते हैं और राम के सामने अहल्या को फिर अपना लेते हैं। 
ऊपर से देवता फूल बरसाते हैं ।अहुल्या की सहिष्णुता और तपस्या को सब लोग 
सराहत हूँ । गौतम भौर अहल्या के पुनमिलन के बाद राम धनुष-यज्ञ को देखने 
के लिए मिथिला की तरफ़ चल पढ़ते हूँ । 

अहल्या की कहानी यहीं समाप्त नहीं होती । मिथिला के राजपुरोहित 
शतानन्द को विश्वामित्र के द्वारा यह वृत्तान्त संक्षेप में बताया जाता है। नपे-तुले 
शब्दों में विश्वामित्र कहते हैं-- 


“नातिक्ान्तं मुनिश्रेष्ठ यत्‌ कतंव्यं कृतं भया | 
संगता मुनिना पत्नी भागेवेणेव रेणुका ॥' 


(जो काम करना था और'जिस रूप पें करना था, उसे उसी रूप में सम्पन्त कराया 

गया है। मुनि-पत्नी का भुनि से पुनमिलन कराया गया है जेसे परशुराम द्वारा 
रेणुका को उनके पति से मिलाया गया ।) 
यह्‌ बात सुनते ही शतानन्द राम की तरफ़ देखते हैं और विश्वामित्र जैसे 
पथःप्रदर्शक को पाने पर उनको बधाई देते है । यह देखकर आश्चर्य होता है कि 
इस घटना का सारा श्रेय वह विश्वामित्र को देते हैं, हालाँकि अहल्या का उद्धार 
राम ने किया था, विश्वामित्र ने नहीं। इससे स्पष्ट होता है कि अहल्या के उद्धार 
में राम का जितना हाथ था, कम-से-कम उतना विश्वामित्र का भी था । अगर 
विश्वामित्र सिद्धाश्रम होते हुए नहीं जाते तो अहल्या के उद्धार का प्रश्‍न ही नहीं 
उठता | मागं दिखानेवाले विश्वामित्र थे और उस मार्ग पर चलने का काम राम 
का था । कितने भाग्यशाली थे महषि विश्वामित्र जो परब्रह्म रांम को कल्याण 
का मार्ग दिखा रहे थे । राम के अन्दर छिपी हुई दिव्यता को बाहर प्रकट करना 
विश्वामित्र का परम कतव्य था। राम की दिव्यता को विश्वामित्र सबसे अधिक 
जानते थे । इसलिए वह दशरथ से स्पष्ट शब्दों में कहते हैं 'मैं जानता हूँ कि दशरथ 
के पुत्र राम कौन हैं, कितने महान्‌ हैं (अहम्‌ वेद्मि महात्मानं रामं सत्यपरा- 
क्रमम्‌) । 
यह ध्यान देने की बात है कि रामायण की कथा में विश्वामित्र का प्रवेश 
और निष्क्रमण, दोनों अचानक होते हैं पर एक निश्चित उद्देश्य को लेकर । जब 
राजा दशरथ अपने पुत्रों के विवाह की बात सोच रहे थे, उसी समय राज- 
परिवार में विश्वामित्र का प्रवेश होता है । लेकिन विश्वामित्र अपनी बातचीत 
के दौरान शादी-ब्याह की कोई बात नहीं करते । वह अपने ही काम से अपने 
साथ राम को ले जाने आते हैं और रास्ते में ब्रह्मचारी राम को अवसर पाकर 
ब्रह्मतेज प्रदान करते हैं, बला और अतिबला नाम की विद्याएँ प्रदान करते हैं, 
अनेक प्रकार के अस्त्र और शस्त्र देते हैं, ताइका का बध कराते हैं, अहल्या का 
उद्धार कराते हैं और कई स्थानों से होते हुए मिथिला पहुंचकर वहाँ चारों राज- 
कुमारों का विवाह कराते हैं विवाह के सम्पन्न होते ही वह फिर अपने आश्रम 
में वापस चले जाते Fl इससे स्पष्ट होता है कि सीता-राम के मिलन के लिए ही 
विश्वामित्र आये थे, यज्ञ-रक्षा तो एक बहाना था | i 
जानकी और दाशरथी के इस अपूर्व मिलन में अहल्या के उद्धार का विशेष 
महत्व है। यह याद रखना चाहिए कि ब्रह्मषि विश्वामित्र गायत्री मन्त्र के द्रष्टा 
थे और गायत्री वेदमाता मानी जाती हैं। इस पवित्र मन्त्र को पूर्णहूप से आत्म- 
सात्‌ करने के बाद ही राम अपनी जीवनसंगिनी जानकी को पाने योग्य बनते 
` हैं और अहल्या का उद्धार इस पवित्रता की प्राप्ति का प्रबल प्रमाण है । ब्रह्म चर्यं 
के तेज से आप्लावित राम के दर्शन मात्र से अहल्या का सारा पाप धुल जाता 
है। इसी बात को दृष्टि में रखकर शतानन्द राम को बधाई देते हूँ। संसार को 

असुरों के आतंक से बचाने के लिए राम धरती पर उतर आते हैं। इस देवकार्यं 
- में वसिष्ठ, विश्वामित्र, अगस्त्य आदि महपियों का बहुत बड़ा हाथ है। उन्हीं की 
तपस्या के फलस्वरूप राम का जन्म होता है। विश्वामित्र के मन में सीता-राम 
के मिलन की पूरी योजना है । अगर ऐसी बात न होती तो यज्ञ की रक्षा होने के 
वाद वह दोनों राजकुमारों को अयोध्या वापस भेज सकते थे । पर उन्होंने ऐसा 
नहीं किया । यज्ञ-रक्षा के बाद जो भी घटना घटती है, वह विश्वामित्र की निजी 
योजना का कार्यान्वित रूप है। रास्ते में विश्वामित्र राजकुमारों का मन कई 
रमणीय कहानियों से बहलाते हैं और ये सारी कहानियाँ अहल्या के वृत्तान्त में 
अपने आशय की पराकाष्ठा को प्राप्त- करती हूँ । जानकी जैसी अयोनिजा 
. कन्या को प्राप्त करने के लिए न केवल विश्वामित्र का साहचार्यं आवश्यक था, 
बल्कि अहल्या जैसी साध्वी की आत्मीयता भी आवश्यक थी। धरती की धूल 
में समायी हुई सुन्दरता को संसार के सामने प्रकट करने की क्षमता, आश्रम में 
जिनके पदार्पण मात्र से संभव हो, वे ही माँ धरती की बेटी जानकी के लिए 
आराध्य हो सकते E | 

इन सब घटनाओं के पीछे जो रहस्य छिपा है, उसे समझांने के लिए 
अहल्या शब्द के वास्तविक और पारमाथिक महत्त्व पर ध्यान देना आवश्यक है । 
लौकिक दृष्टि से जो जमीन-खेती वारी के लिए और फसल उगाने के लिए 
लायक़ नहीं होती, उसी का नाम अहल्या है । गौतम धरती और स्वगं को 
मिलाने वाले aera सूत्र हैं। लेकिन गौतम का सम्पर्क मानसिक और आध्या- 
fern है जबकि शारीरिक सम्पक इन्द्र के माध्यम से सम्पन्न होता है। अहल्या 
लौकिक सम्पत्ति के विभिन्न पहलुओं का प्रतिनिधित्व करती है । केवल भूमिका ही 
नहीं, बल्कि अनेक भूमिकाओं की सबसे महत्त्वपूर्ण भूमिका अक्षर, शब्द या वाणी 
से सम्बन्धित है। अकार से लेकर हकार तक जितने अक्षर हैं, उन्हीं का मूते रूप 
. 'अ-हलू-या'--अहल्या है । अहल्या का सौन्दर्यं अक्षर-भारती का अक्षय सौन्दयं 
है । मानव-शरीर के विभिन्न केन्द्रों को नियन्त्रित. करनेवाली 'या' 'देवी 
कुण्डलिनी', 'स्वाधिष्ठान, 'मणिपूरक', 'अनाहत', 'विशुद्धि' और ‘ara’ से परे 
अनन्त सौन्दर्यं की लहरियों में स्वयं आनम्दित रहते हुए दूसरों को आनन्द प्रदान 
करती है । जीव-जगत्‌ की वही साम्राज्ञी अहल्या है, जिसे इन्द्र जैसे लौकिक 
प्राणी लौकिक दृष्टि से देखते हैं और गौतम जैसे बुद्धिजीवी बौद्धिक दृष्टि से 
अपनाते हैं। लेकिन सर्ववर्णात्मिका अक्षर सुन्दरी का वास्तविक महत्त्व न शारीरिक 
है और न मानसिक । इन दोनों से परे अलौकिक, आध्यात्मिक दृष्टि ही अहल्या 
को सही रूप से देख सकती है और सबको दिखा सकती है ।. यही आध्यात्मिक 
चेतना राम के ब्यक्तित्व में मूतं रूप धारण करती है । गौतम विद्वत्ता के प्रतीक 
हैं और इन्द्र सम्पन्नता के वाणी का वरदान न तो सम्पन्नता से साध्य है और न 

विद्वत्ता से प्राप्य । कभी-कभी लगता है कि वाणी विद्वत्ता की निजी सम्पत्ति g i 


पर जब तक विद्वता को विभु की विलक्षण दृष्टि प्राप्त नहीं होती, तब तक वह . 


वाणी का वास्तविक atad देख नहीं पाती | 
इसी परिप्रेक्ष्य में अहल्या के वृत्तान्त का वास्तविक रहस्य समझना चाहिए | 
रामायण की प्रत्येक कहानी लौकिक ओर अलौकिक, दोनों दृष्टियो से अपना 
महत्त्व रखती है | लौकिक दृष्टि से अहल्या की कहानी रोचक और विचार- 
वद्धेक है। पारमार्थिक दृष्टि से यह आदि कवि के अक्षरमय सन्देश को ध्वन्वात्मक 
ढंग से प्रस्तुत करती है । जानकी से मिलने के पहले अहल्या का उद्धार परंज्योति 
कें दर्शन के पहले वाणी की रमणीयता के साक्षात्कार का प्रतीक है । परम सत्य 
को प्राप्त करने के लिए वाणी हमेशा सक्षम नहीं होती और मन की भी वहाँ 
तक पहुँच नहीं हो पाती है । जैसे कि उपनिषद्कारों ने अनुभव किया था, 'यतो 
वाचो निवतंन्ते अप्राप्प मनसा सह । जहाँ वाणी और मन की पहुंच नहीं है, वहीं 
मिथिला की राजकुमारी सीता का अवस्थान है। लेकिन वाणी की रमणीयता 
और मन की निर्मलता परम तत्त्व को प्राप्त करने के लिए बिल्कुल अनिवायं 
है, हालाँकि वह पर्याप्त नहीं मानी जा सकती । इन दोनों के अलावा द्रष्टा का 
मार्ग-दर्शन भी आवश्यक है और यह काम विश्वामित्र करते हैं । 
लौकिक दृष्टि से देखने पर भी अहल्या की तपस्या का अपना महत्त्व है। 
गौतम की तपस्या में सहयोग देना ही उनकी तपस्या का ध्येय है। इस महती 
साधना में जो भी त्रुटि होती है, उसका मार्जन हज़ारों वर्ष की तपस्यासे ही 
सम्भव हो पाता है | जित प्रकार अहल्या की दुर्बलता मुनि की तपस्या में बाधक 
सिद्ध हुई, उसी प्रकार गौतम की उद्विग्नदा उनको तपस्या के मार्ग से तनिक 
विचलित कर देती है । इन्द्र को शाप देने में शायद कोई दोष नहीं है। लेकिन 
अहल्या को भी शाप देना एक महषि के लिए अपेक्षित सम्तुलन और समदृष्टि 
में बाधक बन जाता है। इसलिए गौतम को भी फिर तपस्या करनी पड़ी । सबको 
अपनी-अपनी तपस्या के फलस्वरूप राम के दर्शन होते हैं | श्रद्धा और प्रेम के 
पावन वायुमण्डल में सारा पाप धुल जाता है और मिथिला का मार्ग प्रशस्त 
बन जाता है | अहल्या के स्रष्टा का आशय यही है। 


o 

अनसूया और सीता का समागम रामायण में अयोध्याकाण्ड और अरण्यकाण्ड 
के संगम-स्थल पर होता है । सीता, राम और लक्ष्मण चित्रकूट से चलते-चलते 
अत्रि के आश्रम में पहुँच जाते हैं जो कि दण्डकवन का प्रवेश-द्वार है। यहाँ पर 
अत्रि की साध्वी पत्नी अनसूया से सीता की भेंट होती है। रामायण के इतिवत्त 
में ही नहीं, बल्कि रामपत्नी जानकी के चरित्र के विकास में भी इस प्रसंग का 
विशेष महत्त्व है। रामायण, जैसा कि पहले देखा गया, राम और सीता (रामा) 
का समन्वित 'अयन' है। यह अयन या अभियान वास्तव में चित्रकूट में भरत को 
विदा के बाद ही आरम्भ होता है । राम के अयोध्या वापस आने तक राज-काज 
देखने के लिए विवश होकर भरत राम की पादुका लेकर घर चले जाते हैं और 
इधर राम सीता और लक्ष्मण के साथ दण्डकवन की ओर चल पड़ते हैं। चित्रकट 
वैसे अत्यन्त रमणीय स्थान था, पर कई भौतिक और मानसिक कारणों से राम 
को वह स्थान छोड़ना पड़ता है । यहाँ से राम के आध्यात्मिक 'अयन' का आरम्भ 
होता है जिसका पहला अवस्थान अत्रि का आश्रम है | 
सीता, राम और लक्ष्मण को अपने आश्रम में पदापंण करते हुए देखकर अत्रि 
का मन आनन्द से आप्लावित होता है और वह अपने अतिथियों का इतना 
हादिक स्वागत करते हैं कि ऐसा लगता है कि वह पहले से उनकी प्रतीक्षा में 
` बैठे हों। इस स्वागत की दूसरी विशेषता यह है कि इसमें राम का केवल नाम 
लिया जाता है और सारा सम्मान, सत्कार और संवाद सीता और अंनसूया के 
बीच में होता है। प्रारम्भिक अभिवादन के बाद राम अत्रि को अपनी पत्नी का 
परिचय कराते हैं, तो अत्रि तुरन्त अपनी पत्नी अनसुया से उनका परिचय कराते 
हैं । इस परिचयवृत्त के दौरान अनसुया के आध्यात्मिक जीवन का अद्भुत चित्र 
हमें अत्रि के माध्यम से ही प्राप्त होता है । प्रायः कोई भी पति अपनी पत्नी कीः 
प्रशंसा इतने मुक्त कण्ठ से करना नहीं चाहता । पर यह प्रसंग ही अनसूया को 
लेकर है और सीता-राम को अनसूया की महिमा का परिचय कराना ही नहीं, 

बल्कि उनके अमोघ आशीर्वाद का सम्बल दिलाना भी अत्रि का पवित्र कतेंव्य था | 

इन्हीं बातों को दृष्टि में रखकर ngia अत्रि राम को अनसूया के वारे में 
बहुत-सी वातें बताते हैं । अनसूया साधारण महिला नहीं हैं। दस हजार वर्ष 
की कठोर तपस्या के कारण निष्ठा, नियम, संयम, सहिष्णुता और पवित्रता के 
लक्षण उनकी मुखमुद्रा में ही दिखाई देते हैं । तपश्चर्या के फलस्वरूप उनमें 
अलौकिक आध्यात्मिक शक्तियाँ भी सम्मिलित हैं जिनका उपयोग वह कभी-कभी 
लोक-कल्याण की भावना से करती हैं। जव सारा संसार घोर अकाल से पीडित 
था तो अनसूया ने कन्द-मूल, फल-अनाज आदि का निर्माण कर भूखी जनता को 
शोषण से बचाया था । एक बार अपने पतिदेव के अनुष्ठान में सुविधा पैदा करने 
के लिए उन्होने गंगा जी के प्रवाह को अपने आश्रम की ओर परिचालित कर 
लिया था । एक वार जब महषि माण्डव के अभिशाप से त्रस्त शाण्डिली ने अपने 
को वेधव्य से बचाने के लिए अनन्त निशा का आतंक फैलाया तो सभी देवता 
भयभीत हो गये । उन्होंने जब अनसुया से शान्ति का समाधान माँगा तो उन्होंने 
दस दिशाओं को एक ही दिशा में समाविष्ट कर सबकी समस्या का हल 
किया था। 

इस प्रकार की चमत्कार भरी घटनाओं का वर्णन सुनकर राम मन-ही-मन 
पुलक उठते हैं और अपनी पत्नी को बुलाकर कहते हैं, “यह तुम्हारा सौभाग्य है 
जो हमें यहाँ ले आया है । जाकर इस साध्वी वृद्धा से मिल लो।”.महषि का 
आशीर्वाद और पति की आज्ञा लेकर सीता अनसुया के पापत जाकर प्रणाभ करती 
हैं और उनके स्वास्थ्य के बारे में पूछती हैं। अनसूया भी सीता को प्यार से अपने 
पास बुलाकर बिठा लेती हैं। दोनों का यह मिलन कई दृष्टियो से महत्त्वपूर्ण है । 
अनसुया उम्न में जितनी बड़ी हैं, सीता उतनी छोटी हैं । पर दोनों तत्त्वत: साध्वी 
स्त्रियों की गणना में आनेवाली प्रसिद्ध महिलाएँ हैं। अन्तर केवल यही है कि 
अनसुया में आध्यात्मिक साधना परिपक्व दशा पर पहुँच गई है और सीता की 
आध्यात्मिकता अभी प्रकट होने को है और इसके लिए आवश्यक प्रसंग बाधाएँ 
ओर पहेलियाँ आनेवाले समय की प्रतीक्षा में @ । सीता की इसी भावी गरिंमा 
का अनुमान लगाकर वाल्मीकि दोनों के लिए अनसुया शब्द का प्रयोग करते हुए 
कहते a सा त्वेवमुकत्वा वेदेही अनसुयानसुयया ।' (अनसूया वैदेही ने अनसूया से 
war's") । 

यहाँ परवाक्यकोविद वाल्मीकि 'अनसूथा' शब्द की ओर हमारा ध्यान आकृष्ट 
कर रहे हैं। अनसुया वेदेही अनसुया से बात कर रही हैं--कितनी सुन्दर बात 
है। अत्रि की पत्नी अनसूया नाम से अनसुया है जब कि राम की पत्नी अनसुया 
सीता स्वभाव से अनसुया है | 'अनसूया” का शब्दार्थ e—argat या ईर्ष्या से 
रहित' । दूसरों के गुणों पर ध्यान दिये बिना उनमें दोष का ही आविष्कार 

करना (परगुणेषु दोषाविष्करणम्‌) agar है। इस प्रकार की अस्वस्थ 
मनोवृत्ति से दूर निमंल और निलिप्त अन्त.करण वाली स्त्री को 'अनसूया' की 
संज्ञा दी जा सकती है। दूसरों की उन्नति देखकर प्रसन्न रहना 'अनसूयता' 
का लक्षण है । असूया मनुष्य मात्र की दुर्बलता है और अनसूया दिव्यता का 
द्योतक है। असूया के लौकिक स्तर से परे अनसूया की अलोकिक भाव-भूमिका 
पर पहुंचकर ही अत्रि के आश्रय में अनसूया और सीता का समागम होता है । 

“अनसूया शब्द से एक और अर्थ निकलता है। 'सू' धातु से यह शब्द वनता 
है । 'सू' धातु का मतलब है--पँदा करना, जन्म देना, निष्पन्न करना आदि | 
सोमरस का उत्पादन करने वाले यज्ञ, याग आदि कतुओं को इसी अर्थ में 'सूय' 
कहा जाता है, जैसे पाण्डवों के द्वारा आचरित 'राजसुय' यज्ञ जो पैदा कर 
सकता है, वह 'सूय' है तो जो पैदा नहीं कर सकता है, वह 'असूय' बनता है । इस 
प्रकार 'अनसूया' का मतलब होगा-जो पैदा करने की क्षमता से वंचित नहीं है । 
ईर्ष्या या असूया में नई चीज़ पैदा करने की क्षमता नहीं रहती है । वह स्वयं मिट 
जाती है और दूसरों को भी मिटाती है । पर अनसूया या अनीर्ष्या इसके विपरीत 
सब कुछ पैदा कर सकती है, सवको. सव कुछ देती है और इसी प्रदत्ति की भावना 
से अन्दर-ही-अन्दर निरन्तर आनन्दित रहती है । यही 'अनसूया' शब्द का 
निहितार्थ है | 

पौराणिक प्रमाण के अनुसार अनसूया के तीन पुत्र हैं--दत्त (दत्तात्रेय), 
दुर्वासा और अतिसोम । अर्यमा नाम का एक पुत्र और अमला नाम की पुत्री भी 
उन्हीं की सन्तान के रूप में विख्यात हैं। लगातार दो जन्मों में वह अत्रि की पत्नी 
रहीं और कुल मिलाकर पाँच बच्चों को उन्होंने जन्म दिया ari लेकिन संसार 
की साधारण महिलाओं की तरह उनकी सन्तान नहीं हुई थी। उनकी तपस्या ही 
फलवती बनकर सन्तान के रूप में परिणत हुई। इससे भी आश्चर्य की वात यह 
है कि एक बार ब्रह्मा, विष्णु और महेश्वर उनकी गोद में बच्च बन गये थे | 
कहानी इस प्रकार है--अनसूय। आदश पतिव्रता के रूप में इतनी प्रख्यात बन 
गयी है कि लक्ष्मी, सरस्वती और पार्वतो के मन में ईर्ष्या पंदा हो गयी और 
उन्होंने अनसुया की पवित्रता की परीक्षा लेने का संकल्प किया । इसके लिए 
उन्होने अपने पतियों विष्णु, ब्रह्मा और शंकर--को अनसूया के घर भेजा। 
अनसूया ने अतिथियों का बड़े आदर-सत्कार के साथ सम्मान किया और लोहे के 
चने बनाकर खिलाने को तैयार हो गयी। पर छदूम परीक्षा लेने आए हुए 
अतिथियों ने यह इच्छा प्रकट की कि अनसूया अपने अतिथियों को निर्वसन होकर 
खाना खिलाये। अनसूया असमंजस में पड़ गयी, पर दूसरे ही क्षण उन्होंने अपनी 
तपस्या के बल पर तीनों मूर्तियों को शिशुओं के आकार में बदल दिया और प्यार 
से उनको खाना खिलाया। लक्ष्मी, सरस्वती और पार्वती अपने पतियों को 

अनसूया के आश्रम में आराम से झूला झूलते हुए देखकर शमिन्दा हो गयीं और 
साध्वी नारी से पति-भिक्षा माँगकर घर लौट गयीं । कहानी बहुत ही अजीब और 
रोचक है । इसके पीछे यही रहस्य है कि असूया पर विजय पाने वाली महिला 
(अनसुया) के सामने सारा संसार शिशुवत्‌ बन जाता है। 

पर अनसूया का वास्तविक महत्त्व पहचानने के लिए अत्रि जैसे तपस्वी का 
मनस्तत्त्व भी आवश्यक है । सत्त्व, रज और तम से बंधा हुआ तथा स्वप्न, सुषुप्ति 
ओर जागरण में भटकता हुआ त्रिगुणात्मक जीव अनसुया को अपनाने की वात दूर 
रही, कम-से-कम समझ तक नहीं पायेगा। तीन लोक, तीन अवस्थाएं, तीन गुण, 
तीन ताप आदि सांसारिक मायात्रयी के द्योतक हैं जिनसे परे होकर सोचनेवाला 
तपस्वी अत्रि (t+ fa) की संज्ञा पाने योग्य बनता है। इसलिए अत्रि अनसूया 
की प्रशंसा करने में ओचित्य का दोष नहीं पाते | इसी दृष्टि से अत्रि और अनसूया 
के आश्रम में सीता, राम और लक्ष्मण का आगमन और सीता-अनसुया का 
वार्तालाप रामायण के कथा-क्रम में विशेष महत्त्वपूर्ण है। इसी परिप्रेक्ष्य में सीता 
और अनसूया का संवाद समझना चाहिए । 

सीता के कुशल-प्रश्‍न का उत्तर देते हुए अनसूया सीता को बधाई देती हैं और 
कहती हैं कि वनवास की पीड़ा की परवाह किये विना उनका अपने पति की 
परछाई के पीछे-पीछे चलना उनक्री पतिनिष्ठा और सेवा-परायणता का प्रमाण 
है । पति की अनन्य सेवा-शुश्रूषा करने वाली साध्वी पत्नी के आदशं गुणों का 
विस्तार से वर्णन करते हुए वह आशा प्रकट करती हैं कि मिथिला की राजकुमारी 
जानकी इसी आदशे को लेकर आगे बढ़ेगी और आगे के संसार के लिए आराध्य 
अनुराग और त्याग की आदर्श प्रतिमा बन जायेगी । जानकी भी तपस्विनी की इन 
बातों को बड़ी श्रद्धा से सुनती हैं और कहती हैं कि बचपन में उनकी माता और 
बाद में उनकी सास ने भी उनको इसी प्रकार की शिक्षा दी है और राम जैसे 
जीवन-संगी को पाकर वह अपने को सच्चे अथों में सौभाग्यवती मानती हैं। 
माता, पिता, भ्राता सबकी अपेक्षा राम का प्रेम उनके जीवन का अक्षय पाथेय है 
ओर ऐसे योग्य पति की सेवा करने में वह सावित्री, रोहिणी ओर अनसूया जैसी 
आदश महिलाओं का अनुसरण करने का प्रयास करती हैं । 

मेथिली की मीठी-मीठी बातें सुनकर अनसूया का अन्तरंग आनन्द से पुलक 
उठता है। जी चाहता है कि और कुछ शब्द सुनें (इधर जानकी भी अनसूया की 
बातें अधिक-से-अधिक सुनना चाहती हैं) | वह जानकी का मुंह चूमकर कहती हैं 
कि बताओ, मैं तुम्हारे लिए क्या करू | वैदेही बड़ी Farmar से कहती हैं कि बस, 
सब कुछ मिल चुका है और क्या चाहिए । इस पर अनसुया और भी प्रसन्न होती 
हैं और तुरन्त एक दिव्य वस्त्र, अंगराग और कृण्ठहार बेटी सीता को देती हैं | 
राम की पत्नी इसे संकोच और सन्तोष के साथ aed स्वीकार करती हैं । 

कृतज्ञता और प्रसन्नता सीता को अनसूया के अधिक निकट खींच लेती हैं। वह 
लगभग अनसूया की गोद में बैठ जाती हैं । कभी मलिन न बनने वाला वस्त्र, 
कभी न मुरझाने वाला हार और परियों का मन लुभाने वाला चन्दन भी सीता 
के सहज सौन्दर्ये की समता नहीं कर पाते हैं । सीता चाहती हैं कि अनसूया कुछ 
कहें और अनसूया की इच्छा है कि सीता की सुखद शीतल वाणी कुछ और सुनने 
को मिले। आखिर अनसूया कहती हैं, “बेटी, तुम्हारी शादी से बारे में मैंने बहुत 
से लोगों से बहुत-सी बातें सुनी हैं। जरा तुम ही बताओ कि क्या हुआ, कंसे 
हुआ ?” | | 
इस पर सीता अपनी राप-कहानी सुनाने लगती हैं। एक-एक अक्षर तौल- 
तौल कर नपी-तुली शैली में सीता-राम-समागम का वर्णन सीता के ag से सुनने 
का दुलभ अवसर न केवल अनसूया को मिलता है, बल्कि वाल्मीकि की कृपा से 
समस्त पाठकों को भी मिलता है । यह सारा प्रसंग अट्टाईस श्लोकों में पूरा हो 
जाता है । विल्कुल घरेलू शैली में पिता की प्रतिज्ञा, राम का मिथिला-दर्शन, मुनि 
का इशारा, धनुष-भंग, राम का अलौकिक पराक्रम आदि सारी बाते संक्षिप्त 
किन्तु सारगभित रूप में वतायी जाती हूं । राजा जनक से आरम्भ होकर राजा 
राम के गुणगान के साथ समाप्त होने वाली यह राम-कहानी 'देवी रामायण' कही 
जा सकती है क्‍योंकि यह देवी के नुख से निकली है। इस प्रसंग का वास्तविक 
महत्त्व अनसुया ही पहचान सकती है । ऐसा लगता है कि दृष्टि मुंह खोलकर 
बोल रही है और वाणी नयन खोलकर सुन रही है । 
अनसुया. अपना आन्तरिक आनन्द प्रकट करते हुए कहती है--''जी चाहता है 
कि तुम बोलती रहो और मैं सुनती रहूं। पर सूरज धीरे-धीरे पश्चिम का पहाड़ 
पार कर जा रहा है और सचराचर जगत्‌ को यह इशारा दे रहा है कि यह आराम 
करने का समय है। पशु-पक्षी अपने-अपने घर-घोंसलों में वापस जा रहे हैं । पेड़- 
पौधे भी श्वास-प्रश्वास को गति को धीमी बनाकर संध्या की आराधना में लगे हुए 
Sl रात की सुहावनी छाया में सारा संसार अपने को सोने की दुनिया के हाथ 
में सौंपकर HS खोना और कुछ पाना चाहता है। इसलिए अब तुम भी विश्राम 
करो ।” 
अनसूया की इन बातों में कितना मामिक संकेत है और कितनी मधुर 
भावना है, यह सीता ही समझ सकती, हैं । सुषमा और विभीषिका का सहज 
संयोग प्रकृति के कण-कण में और प्रत्येक प्राकृतिक घटना में कितना स्पष्ट और 
कितना आकर्षक चित्र अंकित कर जाता है, यही अनसूया की आनन्द गीतिका 
का आशय है । 
अनसूया का आशीर्वाद, अनुग्रह. और अनुराग साथ लेकर सीता अपने पति 
राम के पास जाती हैं और सारी कहानी सुनाती हैं । राम सीता को बहुत-बहुत 

वधाई देते हैं। अनसूया के आश्रम में सीता, राम और लक्ष्मण की रात आराम से 
वीतती है और अगले दिन प्रातःकाल ही वे महपि और महासाध्वी का आशीर्वाद 
लेकर दण्डकवन की ओर चल पड़ते हैं । 

यह देखकर आश्चर्य होता है कि अयोध्याकाण्ड के इम अन्तिम प्रसंग में राम 
की कोई महत्त्वपूर्ण भूमिका दिखाई नहीं पड़ती । अत्रि का भी उनसे विशेष 
संवाद नहीं होता । सारी बातें अनसूया और सीता के बीच में होती हैं। दण्डकवन 
में प्रवेश करने के पहले रामअत्रि के आश्रम में जाते हैं । इसलिए यह स्वाभाविक 
है कि वन-जीवन से भलीभाँ ति परिचित महपि अत्रि राम को पश्र-प्रदर्शन के रूप 
में कुछ उपयोगी बातें वता दें या सावधानी के रूप में सतकंता के कुछ संकेत दें। 
पर ऐसा कुछ नहीं होता है। सारा सम्मान-सत्कार सीता का अनसूया के माध्यम 
से होता है । इन मव बातों से यही संकेत मिलता है कि जीवन में सारी प्रतिष्ठा, 
विजय और उपलब्धि का आधार पुरुप की अपेक्षा नारी का व्यक्तित्व है । पुरुष 
के भौतिक, मानसिक और आश्यात्मिक जीवन की सफलता नारी की पवित्रता, 
निष्ठा, दृढता और सेवा-भावना पर निर्भर है । अनमुया की अलौकिक पवित्रता 
के कारण ही अत्रि का नाम विख्यात हुआ है। इसी प्रकार भविष्य में राम के 
जीवन में होने वाली अलौकिक लीलाओं की आधार-भूमि जानकी का शील, 
सामर्थ्यं और सौन्दर्य है। इमी सामर्थ्यं को प्राप्त कराने के लिए विधाता के संकेत 
पर सीता और अनसुया का समागम हुआ है । राम और सीता(रामा) के 'अयन' 
में इस प्रसंग का यही वास्तविक महत्त्व है। ; 


O 

शबरी 


जमे अयोध्याकाण्ड के अन्त में अनसूया से सीता का समागम होता है, वेसे अरण्य- 
काण्ड के अन्त में राम से शबरी की भेंट होती है। नियम, निष्ठा, निरीहता 
और निलिप्तता की aft शबरी का प्रसंग राम-कथा के क्रमिक विकास में एक 
विशिष्ट सोपान की ओर संकेत करता है । शबरी का आश्रम पम्पा सरोवर के 
तट पर दण्डक और किष्किन्धा के बीच में बसा हुआ है। मतंग महामुनि और 
उनके शिष्यों ने इस आश्रम को अपनी तपस्या के बल पर लोकोत्तर लावण्य और 
निर्मलता से आकर्षक बनाया था । रंग-बिरंगे फूल, मीठे अनूठे फल और अमृत 
को भुला देने वाला पेय जल इस आश्रम की अनमोल विशेषताएं हैं। यहाँ के 
ऋषि-मुनियों की सेवा-शुश्रूषा में सारा जीवन समर्पित कर शबरी अपने को कृत- 
कृत्य समझती है और केवल राम के दर्शन की लालसा लेकर वह अपने जीवन की 
संध्या के सुनहले क्षण बिताती है | न 
यह देखकर आश्चयं होता है कि राम के आगमन के बारे में शबरी बिलकुल 
आश्वस्त थी । कहाँ अयोध्या और कहाँ पम्पा ! जब राम अगस्त्य मुनि के आश्रम 
में पहुंचते हैं तभी यहाँ के आश्रमवासी अनुमान लगाकर शबरी से कहते हैं कि 
राम यहाँ पर ज़रूर पधारेंगे और वह उनका आदर-सत्कार कर अपने जीवन का 
फल प्राप्त करें। मुनियों की इस वाणी में जितना सत्य था, उतनी ही निष्ठा वृद्ध 
और प्रबुद्ध महिला शबरी में थी । यही निष्ठा राम को पम्पा के पास बुला लाती 
है। 
इससे भी आश्चर्ये की बात यह है कि पम्पा सरोवर और शबरी के आश्रम 
के सम्वन्ध में राम और लक्ष्मण को जानकारी देने वाले BACT नाम के राक्षस हैं 
जिनका संहार या उद्धार राम और लक्ष्मण के द्वारा सम्पन्न होता है । कण्ठ से 
कटि तक के मध्य कूट में सारा शरीर समाकर दण्डकवन में विचरण करने वाले 


कबन्ध को जब अपनी जीवन-यात्रा का पूर्वापर ज्ञान होता है, तब वह राम और - 


लक्ष्मण को आगे का रास्ता दिखाने में समथं होता है। पम्पा के तट पर शबरी 

का आश्रम भी है और सुग्रीव का प्रवास-स्थान ऋष्यमूक भी । कबन्ध के दिखाये 
गये रास्ते के अनुसार राम पहले शबरी के आश्रम में जाकर मातंग वन का दर्शन 
करेंगे, शबरी को शाश्वत शान्ति प्रदान करेंगे, फिर पम्पा का पावन वैभव देखेंगे 
और अन्त में सुग्रीव से मंत्री करेंगे। इस क्रम में राम और लक्ष्मण सवसे पहले 
शबरी के आश्रग में प्रवेश करते हैं । 

पम्पा के पश्चिम तट पर मातंग वन की मधुमती शोभा अयोध्या के राज- 
. कुमारों के सामने कबन्ध की अशरीरी कल्पना को साकार बना देती है । यहाँ के 
फूल न मुरझाते हैं और न झडते हैं, क्योंकि ये महषियों और ऋषिकुमारों की 
सात्त्विक साधना के फूल हैं । वन की रखवाली अपने गुरुजनों के आदेश पर शवरी 
बड़ी निष्ठा और श्रद्धा से करती है। अलौकिक सौन्दर्यं और माधुर्यं से ओत-प्रोत 
पावन वायुमण्डल को देखकर दोनों राजकुमार पुलक उठते हैं। उधर शवरी भी 
चिर-प्रतीक्षित राम-दर्शन की भावना से आत्मविभोर हो जाती है। पम्पा के 
किनारे एकान्त टीले. पर रंग-बिरंगे फूलों से, पौधों से, पेड़ों से और लताओं से आवृत 
और अलंकृत पावन आश्रम में राम के पेर रखते ही शवरी का अंग-अंग आनन्द की 
तरंगिणी बन जाता है और वहू आादर-सत्कार से आदरणीय अतिथियों का आत्मीय 
स्वागत करती है । चिर प्रतीक्षित अतिथियों का आदर-सत्कार करते समय शबरी 
शारीरिक, मानसिक और आध्यात्मिक दृष्टि से एकदम अलौकिक भाव-भूमिका 
पर पहुंच जाती है। परिणत आत्मा होने के कारण शबरी दोनों राजकुमारों की 
रमणीय रूप-माधुरी के पीछे छिपी दिव्य भावना को हृदयंगम करती है और 
उनके चरणों के स्पर्श से अपने पाथिव शरीर को पावन बना लेती है । कभी वह 
उनके पेर छूती है, कभी अपलक मयनों से उनका नयन-मनोहर रूप देखती है और 
कभी उनके पैर धोती है और कभी उनके लिए पीने का पानी ला देती है और 
कभी कुछ खिलाने का प्रयास करती है। महृषियों के बसाये हुए मातंग वन से बहुत 
से फल-फूल कन्द-मूल आदि इकट्ठा कर लाती है और राम-लक्ष्मण को खाने के 
लिए देती है । आत्मवान्‌ राम शबरी की विनम्रता, शिष्टता और निष्ठा को 
देखकर प्रभ'न हो जाते हैं और पूछते हैं कि उनकी तपस्या कैसी चल रही है। 
साध्वी शवरी सहज सात्त्विक भावना के साथ कहती है कि राम के दर्शन से उसकी 
सारी तपस्या सफल बन गयी है और जीवन का फल मिल गया है। राम बड़ी 
बारीक़ी से पूछते हैं कि क्या वह (शबरी) क्रोध को काबू में रख पा रही है, आहार, 
विहार और व्यवहार को नियन्त्रित कर पा रही है और उनके नैष्ठिक जीवन में 

कोई विघ्न-चाधा तो नहीं आ रही है ? 
पाथिव संसार से दुर पम्पा के तट पर एकान्त जीवन व्यतीत करने वाली 
Goo as dat जेसी लगती हैं। वह कहती 
र हे उनकी प्रतीक्षा करती रही । मातंग 

वन के मह॒षियों ने कहा था कि राम इसी रास्ते से जायेंगे और राम के आने तक 
उनको आश्रम में रहना है । अब वह सुनहरा क्षण आ चुका है जब राम से उनकी 
भेंट हो गयी । इसलिए वह कहती है कि उसके जीवन का लक्ष्य अब पूरा हो चुका 
है और राम की आज्ञा लेकर वह परमधाम में पहुँचने के लिए तैयार है। तपोवन 
से चुन-चुनकर लाये फल वह राम के सामने रखती है और राम एक-एक फल 
को बड़ी आत्मीयता से खाने लगते हैं और शबरी के भाग्य को सराहते हुए खाते 
हैं। ध्यान देने की बात यह है कि राम को आराम और आनन्द देने वाली चीज़ 
फलों की स्वादिष्टता नहीं है, बल्कि शवरी की सात्विक साधना है। इसी दृष्टि 
से राम आश्रम की हर चीज़ को देखते-परखते है । जेसा कि वाल्मीकि इस प्रसंग 
का वर्णन करते हुए कहते हैं, ‘राघवः प्राह विज्ञाने” (राम विज्ञान की भूमिका पर 
विराजमान होकर कहने लगे)। यही विज्ञान की भूमिका आत्मा की विशोका 
भूमिका है जहाँ लौकिक स्वाद अलौकिक रस का संचार करने लगता है । 

शबरी का आतिथ्य स्वीकार करने के वाद राम मातंग वन देखने की इच्छा 
प्रकट करते हैं जिसके “नित्य और अबहिष्कृत प्रभाव' के वारे में उन्होंने कबन्ध के 
मुंह से सुन रखा था। शबरी राम को सारे वन का सौन्दर्य दिखाती है और प्रत्येक 
स्थान का विस्तृत परिचय देती है । मातंग वन के महषि कहाँ स्नान किया करते 
थे, कहाँ पर अपने कपड़े सुखाया करते थे, कंसे पूजा के लिए फूल-मालाएँ वना 
लेते थे और उनके जलाये गये दीये कंसे बहुत समय तक जलते रहे, कैसे सात 
समुद्रो का पानी वहाँ पर संकल्प मात्र से इकट्ठा हो जाता था, आदि कई बातें 
शबरी राम को ALA से सुनाने लगती है और राम भी सारी बातें बड़े ध्यान 
से सुनकर अन्त में कहते हूँ-'आश्‍चर्यम्‌' | शबरी राम के अन्तरग को सन्तुष्ट 
कर उनसे विदा माँगती है। राम कहते हैं, “तुम्हारी तपश्चर्या से मैं त्रिलकुल 
सन्तुष्ट हु । अब तुम जहाँ जाना चाहती हो, खुशी से जा सकती हो।” राम की 
यह अनुज्ञा पाकर शबरी जलती हुई आग में कूद पड़ती है और राम के देखते- 
देखते कैवल्य धाम पहुँच जाती है। 

शबरी का यह वृत्तान्त परवर्ती रामकाव्यों में कुछ भिन्न रूप में दिखाई देता 
है । शबरी के जूठे फल इतने मशहूर हैं कि इस सारे प्रसंग का सार लोग उसी में 
पाते हैं। लेकिन वाल्मीकि रामायण में शबरी की सात्विकता, आत्मीयता और 
सत्का रशीलता का खूब वर्णन तो है, पर जूठे फलों का कोई जिक्र नहीं मिलता । 
हो सकता हैं शबरी ने चख-चखकर FS फल ही बिलाये हों, पर इस बात का 
ख्याल न वाल्मीकि की शबरी को है और न उनके राम को शबरी और राम का 
समागम और वार्तालाप एक ऐसी अलौकिक भाव-भूमिका में होता है जिसमें 
लौकिक स्वाद और सम्मान का कोई महत्त्व नहीं रहता | इस भुमिका को समझने 
के लिए रामायण की भाव-भुमिका को हृदयंगम करना आवश्यक है। 

वाल्मीकि की शवरी जैसे ही राम को फल खिलाती है, पानी पिलाती है 
और वन की महिमा बताती है, वैसे ही राम के मन में वन देखने की उत्सुकता 
जाग उठती है जो कि तपस्वियो की तपस्या में पल-पलकर फूला-फला है। इसी 
महान्‌ वन का वर्णन करते हुए तपस्वी वाल्मीकि 'तदूवन' शब्द का प्रयोग करते 
हैं । केनोपनिषद्‌ में “तस्य तद्वनं नाम तद्वनमित्युपासितव्यम्‌” वाले मन्त्र में 
इसी agaa का उल्लेख मिलता है। यह ऐसा वन है जिसका जन-जीवन के साथ 
ग्रहरा सम्बन्ध है । इस वन के फूल कभी मुरझा नहीं पाते इस वन का प्रकाश 
कभी लुप्त नहीं होता । जो दीया जलाया जाता है, वह कभी नहीं बुझता। यहाँ 
पर कल्पना मात्र से सारा जीवन एकान्त बिन्दु में समा जाता है। यह एक ऐसा 
बिन्दु है जिसमें महषियों की महिमा, शबरी की साधना और राम की रमणीयता 
का सुन्दर समागम होता है। इसी बिन्दु को देखने के लिए आत्मा के अनन्त 
अभियान में चल पड़े राम शबरी के आश्रम में पहुंचते हैं । यही वह विशुद्धिचक्र 
है जिसमें अमृता आदि महती शक्तियाँ निवास करती हैं। पम्पा के पश्चिमी तट 
पर बसा हुआ यह आश्रम विशुद्धि-चक्र में बसी हुई उसी परमेश्वरी का अवस्थान 
है जो शबरी के रूप में यहाँ प्रकट होती है । 

अगर शबरी विशुद्धि-चक्र का प्रतिनिधित्व करती है तो कबन्ध नाम का 
राक्षस अनाहत नाद को मुखरित करता है। मर कर भी न मरने वाला और मरने 
के बाद ही सत्य का साक्षात्कार करने वाला कबन्ध इसी अनाहत का प्रतीक है । 
अनाहत नाद में न केवल विशुद्धि-चक्र का विस्तृत वर्णन मिलता है, बल्कि आज्ञा- 
चक्र का आभास भी पाया जाता है जो कि सुग्रीव के साथ राम की मंत्री और 
वानर-सेना को सुग्रीवं की ओर से मिली आज्ञा के वृत्तान्त में निरूपित होता है । 
पम्पा सरोवर, शबरी और सुग्रीव के बारे में कबन्ध ही राम को बताते 
हैं और वह भी पाथिव शरीर से विमुक्त होने पर । रामायण के कथा-क्रम को 
इस दृष्टि से देखा जाये तो सारी राम-कथा एक मनोरंजक किन्तु शिक्षाप्रद 
शारीरिक मीमांसा-सी प्रतीत होती है। 

विमाता कंकेयी के आग्रहपूर्णं अनुरोध पर राम का वन-गमन राम के अयन 
(रामायण) का मूलभूत आधार (मूलाधार) है । पादुका लेकर भरत का अयोध्या 
लौट जाना और साधना का सम्बल लेकर राम का दण्डक में प्रवेश करना 
स्वाधिष्ठान (अपने-अपने स्थान पर अधिष्ठित होने) का सूचक है । इसके बाद 
सीता को अनसुया का प्रीतिदान और राम को अगस्त्य का अस्त्रदान 'मणिपूरक' 
चक्र का प्रतीक है। कबन्ध का वृत्तान्त अनाहत है तो शबरी का प्रसंग विशुद्ध 
है। सुग्रीव की आज्ञा में आज्ञा-चक्र है तो सीता के पुनमिलन में सह्रार का 
संदर्शन है। इस प्रकार मानव-शरीर में प्रतिष्ठित छह चक्र--मुलाधार, स्वाधिष्ठान, 
मणिपूरक, अनाहत, विशुद्धि और आज्ञाचक्र--रामायण के छह काण्ड या अवृ- 


CC-0.Panini Kanya Maha Vidyalaya Collection. 


Digitized by Arya Samaj Foundation Chennai and eGangotri 


शबरी / 5i 


स्थान हैं । इस दृष्टि से शबरी का प्रसंग कबन्ध भौर सुग्रीव के बीच का आवश्यक 
सन्धान सिद्ध होता है । कवन्ध और सुग्रीव शब्द भी इस धारणा की पुष्टि करते 
हैं । कवन्ध के सभी अंग कण्ठ से कमर के बीच समाये हुए होते हैं और सुग्रीव के 
सौन्दयं का सार उनकी ग्रीवा (कण्ठ) में है। शबरी इन दोनों के बीच की कड़ी 
है । पवन को स्वर में बदलने वाली पावन नाड़ी ही है यह नारी agaa की 
रखवाली यही साध्वी प्रणवनाद की साधिका और आराधिका है । agaa की 
चिरन्तन शोभा मानवीय वाणी की मननीयता का प्रतीक हे जिसको देखकर राम 
पुलक उठते हैं। 

वास्तव में शवरी की पवित्रता वाणी की शुद्धि या विशुद्धता का ही ज्ञापक 
है । इसका मूर्त रूप हमें फिर हनुमान्‌ में दिखाई देता है। सुग्रीव का वित्त सचिव 
हनुमान्‌ वाणी की उसी भव्यता का प्रतिनिधित्व करता है जो मन और वाणी 
के चरम लक्ष्य तक वाणी के अ।राधक को पहुंचाने में समर्थ होती है। आगे चलकर 
सुग्रीव की आज्ञा लेकर जव हनुमान्‌ अपने साथियों के साथ सीता को खोज में चल 
पड़ते हैं तब रास्ते में एक और भी तपस्विनी दिखाई देती है जिसका नाम है- 
'स्वयंप्रभा' | स्वयंप्रभा का भी अपना एक आश्रम और अपना एक अद्भुत वन 
है। इसलिए शबरी और स्वयंप्रभा में बहुत कुछ साम्य दिखाई देखा है। शबरी 
विशुद्धि-चक़् की निर्मल साथ्वी है तो स्वयंप्रभा आज्ञा-चक्र की अद्भुत तपस्विनी 
प्रतीत होती है । इस दृष्टि से शबरी हमें स्वयंप्रभा तक आने का रास्ता दिखाती 
है | | 


mj 

रामायण के महिला-पात्रो में स्वयंप्रभा का नाम बहुत कम लोग जानते हैं, हालाँकि 
रामायण की आध्यात्मिक भाव-भूमिका के उन्नयन में इस पात्र का बहुत 
बड़ा महत्त्व है । किसी साधारण पाठक से यह पूछा जाये कि रामायण के किस 
प्रसंग में इस पात्र का प्रवेश होता है तो वह शायद ही इसका ठीक-ठीक जवाब दे 
सके । इसका कारण है कि वाल्मीकि रामायण के बाद के राम-काव्यों में इस 
प्रसंग को कोई विशेष महत्त्व नहीं दिया गया है । कुछ कवियों ने इसका उल्लेख 
मात्र किया है और कुछ ने इसको बिलकुल ही छोड़ दिया है। दूसरा कारण यह 
है कि वाल्मीकि ने राम के साथ इस पात्र का सम्बन्ध नहीं जोड़ा है। एकान्त 
तपोवन की स्वान्तस्सुख-साधिका आराधिका के रूप में आदिकवि ने स्वयंप्रभा 
का चित्रण किया है । स्वयंप्रभा का मतलब ही है--अपनी प्रभा या प्रकाश से 
आलोकित । राम की प्रतीक्षा में अपने जीवन की अन्तिम घड़ियों को गिनते हुए 
बेठी अनन्य आराधिका शबरी से स्वयंप्रभा बहुत कुछ मिलती-जुलती है। दोनों 
एकान्त और प्रशान्त वातावरण में संयत जीवन व्यतीत करने वाली आश्रम- 
वासिनियाँ हैं और दोनों आध्यात्मिक साधना और सिद्धि से सम्पन्न हैं। शवरी का 
मातंगवनं और स्वयंप्रभा की सुनहली गुहा दोनों सामान्य प्राणियों के लिए पहुँच 
से बाहर हैं। मातंगवन फिर भी बाहर से दिखाई देता है। पर स्वयंप्रभा का 
तपोवन बाहर से कुछ भी नहीं दिखाई देता । वाहूर से वह केवल काजल की 
कोठरी जेसी रहस्यमयी गुहा है । भीतर जाने पर ही उसका प्रकाश और प्रभाव 
साधकों को चौंका देता है। इसी अन्तर को दृष्टि में रखकर वाल्मीकि ने शबरी 
के आश्रम को 'तद्वन' कहा और स्वयंप्रभा की गुहा को 'महुद्वन' कहा । शबरी से 
भी अधिक पहुँची हुई, सुलझी हुई और सधी हुई तपस्विनी है-स्वयंप्रभा जिसकी 
गरिमा, गम्भीरता और घनिष्ठता को समझने के लिए पवनतनय हनुमान्‌ की जैसी 
पावन भावना आवश्यक है। 
स्वयंप्रभा का प्रसंग किष्किन्धा-काण्ड के लगभग अन्तिम प्रकरण में आता 

है जव हनुमान्‌, अंगद, जाम्ववान्‌ आदि महावानर अपने सहयोगियों के साथ सीता 
की खोज में चल पड़ते हैं और खोजते-खोजते एक विचित्र गुहा में घुस जाते हैं। 
सीता माता की खोज में ॐंचे-ॐचे पहाइ़,घने-घने जंगल और चित्र-विचित्र गुहाओं 
में विचरण करने पर वानर समूह को प्यास लगती है । आसपास कहीं पानी का 
आभास तक नहीं मिलता । इतने में एक गुहा से भीगे पंखों की चिड़ियाँ बाहर 
निकलती हुई दिखाई देती हैं । इन पक्षियों को देखकर बुद्धिमान्‌ हनुमान्‌ यह अनु- 
मान लगाते हैं कि जहाँ से ये चिड़ियाँ आ रही हैं, उस गुहा में जरूर पानी रहा 
होगा। उनके इशारे पर और उन्हीं के भरोसे सभी वानर बाहर से बिलकुल 
अन्धकार से भरी दिखाई देने वाली भयानक गुहा में पहुँच जाते हैं । रास्ते में 
सभी वानर एक दूसरे का सहारा लेते हुए सघन अन्धकार को चीरकर अन्दर पहुंच 
जाते हैं | बहुत दूर जाने पर अचानक प्रकाश दिखाई देतां है । उन्हें लगता है, 
किसी दैवी-प्रेरणा ने उनको इस रमणीय स्थल तक पहुंचाया है जहाँ सुनहले रंग के 
पेड़, मीठा ठण्डा पानी और अच्छे-अच्छे फल दिखाई देते हैं। वे सोचने लगते हैं 
कि इतना सुन्दर वन यहाँ कंसे छिपा पड़ा है और किसने लगाया होगा । इतने 
में उन्हें एक तेजस्विनी लता की तरह एक तपस्विनी दिखाई देती है। उस 
तपस्तिनी के चारों तरफ प्रकाश ही प्रकाश दिखायी देता है। रास्ते में जितना घना 
FAT था, यहाँ पर उतना ही उजाला दिखाई पड़ता है। भीतर का वभव बाहर 
के आतंक से एकदम भिन्न है। लम्वे-लम्बे पेड़, उन पर लगे सुनहरे रंग के महकने 
वाले फल-फूल, कमल के फूलों से भरे हुए सरोवर, सुनहरी दीवारों और खिड़कियों 
से बने-ठने भव्य भवन, भवनों में मणियों से ओर रत्नों से खचित दिव्य सिंहासन, 
बहुमूल्य वस्त्र, आभूषण, खाने-पीने की रसीली सामग्री, चन्दन के सौरभ से पुलकित 
उपवन सव-का-सव देखने पर ऐसा लगने लगा कि मानो यहाँ पर एक दूसरा 
ही सूय प्रकाश का अपूर्व खरोत बनकर विराजमान हो। सबसे बढ़कर प्रेरणा और 
विस्मय का आधार स्वयंप्रभा की प्रभा-भास्वर मनोहर मूति है जो वल्कल, जटा 
आदि धारण करते हुए भी आध्यात्मिक आभा से आप्लावित और तपस्या की 
दीप्ति से आपूर्ण थी । 
स्वयंप्रभा के पास जाकर अपने कुतूहल का समाधान करने की क्षमता, 
योग्यता और अहंता केवल हनुमान्‌ में थी । इसी लिए वह आगे बढ़कर तपस्विनी से 
सविनय प्रश्न करते हैं। परम गम्भीर, पर परम मनोहर साध्वी का ध्यान अपनी 
ओर आमन्त्रित करने के लिए हनुमान्‌ पहले अपनी और अपने साथियों की स्थिति 
का निवेदन करते हुए सारी राम-कहानी सुनाते हैं ओर बताते हैं कि इसी राम- 
काज के सिलसिले में अपनी प्यास बुझाने के लिए वे इस गुहा में पहुंच गये और 
अब उनकी प्यास केवल भौतिक नहीं है, बल्कि आध्यात्मिक बन गयी है। इस 
रहस्यमयी गुहा के बारे में जानने की उनके मन में सहज जिज्ञासा है। स्वयंप्रभा 

संसार भर की करुणा से परिपूर्ण मंजुल स्वर में उनका स्वागत करती हैं और 
पहले उनको अपनी भौतिक पिपासा (प्यास) को शान्त करने के लिए वहाँ पर 
उपलब्ध प्रचुर खाद्य सामग्री का यथेष्ट उपयोग करने के लिए कहती है। उसके 
बाद वह अपने आश्रम की सारी गाथा सुनाती है । 

यह सुन्दर उपवन असल में स्वयंप्रभा की सहेली हेमा का था । देवताओं के 
कुशल ओर मायावी अभियन्ता मय ने अपनी प्रेयसी हेमा के लिए यह उपवन 
बनाया था । वर्षों की कठोर तपस्या से विश्वविधाता ब्रह्मा को सन्तुष्ट कर उनकी 
कृपा से मय ने चित्र-विचित्र वस्तुओं का निर्माण करने की कला सीखी थी। इसी 
कला-कौशल का जीता-जागता रूप इस सुवणं वन में देखा जा सकता है। बरसों 
तक विश्वकर्मा मय ने इस वन में मनचाहे सुखों का आनन्द पाकर अन्त में हेमा 
के प्रति प्रेम लालसा प्रकट की । हेमा देवकन्या थी । इसलिए इन्द्र ने मय पर 
'विगड़कर उसे उस वन से निष्कासित कर fear उसके बाद ब्रह्मा ने उस वन 
की देखभाल का दायित्व हेमा को सांपा जो सभी ललित कलाओं में निष्णात थी। 
हेमा के बाद यह भार स्वयंप्रभा ने अपने ऊपर ले लिया और अपनी तपस्या, 
साधना और निष्ठा के बल पर उपवन को परम रमणीय रूप प्रदान किया । 

इसी सुन्दर वन को वाल्मीकि महद्वन, उत्तम वन, कांचन वन, दुर्गम वन 
आदि विशेषणों से अभिवणित करते है । बाहर की गुहा को “श्रीमद्बिल' कहा 
गया है। इस बिल को सश्रीकता को समझने के लिए ‘stag’ शब्द को अभिधा, 
लक्षणा और व्यंजना तीनों रूपों में आत्मसात्‌ करना आवश्यक होता है। यह 
सारा वर्णन हनुमान्‌ TAT मेधावी ही पूर्ण रूप से हृदयंगम कर सकता है । 

स्वयंप्रभा में जितनी आत्मनिर्भरता है, उससे भी अधिक आत्म-संयम है । 
वह अपने तपोवन का सारा इतिहास जिज्ञासु हनुमान्‌ को बताती है और अतिथियों 
का यथेष्ट आदर-सत्कार करती है और उसके बाद ही उनके आगमन का 
कारण पूछती है। उस समय भी वह केवल इतना ही कहती है कि अगर वह कहने 
लायक हो और कहने में उनको कोई आपत्ति न हो तभी कहें--'यदि चैतन्मया 
श्राव्यं श्रोतुमिच्छामि तां कथाम्‌ ।' इस पर हनुमान्‌ सारी राम-कथा संक्षेप में 
सुनाते हैं। दशरथनन्दन राम का दण्डक में प्रवेश, सीता का अपहरण, सुग्रीव 
से राम की मंत्री, सुग्रीव की आज्ञा लेकर वानर सेना का चारों तरफ प्रस्थान, 
दक्षिण दिशा में अंगद, हनुमान्‌ आदि का अभियान, रास्ते में प्यास लगना, बिल 
के अन्दर से भीगे पंखवाले पक्षियों को देखकर प्यासी वानर-सेना का बिल में 
प्रवेश और रमणीय वन के दर्शन से सन्तुष्ट होना, तापसी के आदर-सत्कार से 
सबका परितोष आदि सभी बाते हनुमान्‌ के मुंह से सुनकर स्वयंप्रभा प्रसन्न हो 
जाती है। प्राण-संकट से सबको चचानेवाली स्वयंप्रभा के प्रति हनुमान्‌ अपना 
और अपने साथियों का आभार प्रकट करते हैं, “देवि, आज्ञा दें कि इस के प्रत्यु- 


CC-0.Panini Kanya Maha Vidyalaya Collection. 


Digitized by Arya Samaj Foundation Chennai and eGangotri 


स्वयंप्रभा / 55 


पकार में हम आपकी क्या सेवा कर सकते हैं ।' सव कुछ जाननेवाली (सवंज्ञा) 
स्वयंप्रभा धमं-संहिता मंगलमय वाणी में कहती है--“धर्म का आचरण करनेवाली 
मैं किसी से कोई अपेक्षा नहीं करती हैं और न कोई मेरे लिए कुछ कर सकते हैं 
(चरन्त्या मम धर्मेण न कार्यमिह केनचित्‌ ।)” ये शब्द कहते समय धर्मचारिणी 
स्वयंप्रभा के चेहरे पर जो प्रभा चमक रही थी और उनकी आँखों में जो अमन्द 
आनन्द प्रकट हो रहा था, उनको पहचानकर सूक्ष्म बुद्धिवाले हनुमान्‌ तापसी स 
निवेदन करते हैं--'देवि, हम प्राण-संकट से तो बच गए, पर एक धमं-संकट 
में पड़ गये हैं । आपने जो हमारे प्राणों की रक्षा की है, वेसे हमारे धमं की भी 
रक्षा कीजिए। सुग्रीव की आज्ञा के अनुसार हमें एक मास के अन्दर सीता जी का 
पता लगाकर वापस पहुंचना है। पर खोजते-खोजते एक मास की अंचधि बीत 
चुकी है। हमें अब किसी भी हालत में जल्दी वापस जाना है ओर इसके लिए 
पहले बिल से बाहर पहुंचना ज़रूरी है बिल के अन्दर तो हम किसी तरह से 
आ पहुंचे है । पर इसके बाहर निकलना हमारे बस की वात नहीं है । इसमें 
आपकी मदद चाहिए | कृपया हमें बाहर जाने का रास्ता बताएँ ।” 

हनुमान्‌ इतने बलवान्‌ होते हुए भी इतनी छोटी-सी बात के लिए एक अबला 
की मदद माँगने में संकोच तो कर रहे थे, लेकिन कोई दुसरा उपाय नहीं था । वह 
यह्‌ भी जान गये कि स्वयंप्रभा कोई साधा रण अबला या महिलान हीं है। वह तो सिद्ध 
साध्वी है और उसका सहारा लिये बिना उन सवका बाहर निकलना सम्भव नहीं 
है । और फिर उस साध्वी की उदारता का भी उन्हें काफी परिचय मिल चुका 
था। स्वयंप्रभा भी जानती थी कि जो एक बार बिल के अन्दर पहुँच जाता है, 
ag किसी भी हालत में सजीव बाहर नहीं निकल सकता | लेकिन राम-कायं से ये 
लोग अपने स्वामी की आज्ञा का पालन करने में लगे हुए & | इसलिए उनकी 
सहायता करना वह अपना कतंव्य समझती है और कहती है कि तुम अपनी 
उंगलियों से अपनी आँखें बन्द कर लो । सभी लोग हनुमान्‌ समेत, अपनी पतली 
लम्बी उंगलियों से अपनी आँखें बन्द कर लेते हैं। पल भर में सब लोग अपने को 
बिल से बाहर पाते हैं और सामने खड़ी है-सबको विदा करने के लिए स्वयं- 
भमा । विषम संकट से बचे हुए वानरों को सामने का समुद्र दिखाकर स्वयंप्रभा 
फिर अपने बिल के भीतर चली जाती है। श्रीदेवी फिर श्रीबिल के अन्दर समा 
जाती है । 

इसी प्रकार स्वयंप्रभा वानर-सेना को और विशेषकर हनुमान्‌ को एक 
विशिष्ट अनुभूति प्रदान करती है जो.सीता जी की खोज में उनकी मदद देती द्दा 
स्वयंप्रभा से विदा लेने के बाद समुद्र के किनारे सम्पाति नाम के पक्षी से उनका 
परिचय होता है। यह पक्षी दुरदर्शन की अलौकिक शक्ति से सम्पन्न होने के 
कारण सीता जी के अवस्थान से उनको अवगत कराता है। इस विहंगम दृश्य को 

प्राप्त करने के लिए हनुमान्‌ को और उनके साथियों को स्वयंत्रभा की रहस्यमयी 
गुहा का परिचय पाना आवश्यक हो जाता है। लंका में असुरांगनाओं के बन्धन 
में बेंधी हुई परम साध्वी जानकी का साक्षात्कार करने में ये सारी अनुभूतियाँ 
सहायक सिद्ध होती हैं और इन घटनाओं में से प्रत्येक का अपना महत्त्व है । 
स्वयंत्रभा आज्ञाचक्र की सववज्ञ साधिका है। योगशास्त्र के अनुसार आज्ञाचक्र 
मुलाधार से लेकर छठा चक्र है जो दोनो आँखों के बीच और नासा-दण्ड के ऊपर 
दोनों प्र कुटियों के सन्धि-स्थल पर प्रतिष्ठित होता है। कमर से लेकर कण्ठ तक 
की सारी काया को शिर और ग्रीवा के साथ समान रखकर दोनों आँखों की दृष्टि 
को नाक के कोने पर स्थिर बनाने से इस आज्ञाचक्र का दर्शन हो जाता है जहाँ 
पर शरीर की रुद्रग्रन्थि भी होती है। सवसे पहली ग्रन्थि ब्रह्मग्रन्थि है जो मूला- 
धार में होती है। दूसरी ग्रन्थि मणिपूर या नाभि के पास होती है और इसी को 
विष्णुग्रस्थि कहा जाता है। इन दोनों को पार करने के वाद ललाट बे तट पर 
सुद्रग्रन्थि पायी जाती है। इसे पार करने के वाद सहस्रार चक्र में परमात्मा का 
साक्षात्कार होता है । स्वयंप्रभा इसी सुद्रग्रन्थि और आज्ञाचक्र की प्रतीक है 
जिसे पार करने पर द्रष्टव्य का दर्शन होता है। इसके पहले मन्थरा और 
कैकेयी का गठवन्धन मूलाधार और ब्रह्मग्रन्थि के रूप में मौजूद था और अनसूया 
का प्रीतिदान मणिपूरचक्र और विष्णुग्रन्थि के प्रतीक के रूप में प्रकट हुआ था । 
अब स्वयंप्रभा का प्रकाश-दान अन्तिम ग्रन्थि (safa) और आज्ञाचक्र का 
प्रतिनिधित्व करता है। 
स्वयंप्रभा के बिल का रहस्य इस धारणा को बल देता है। अन्धकार से भरी 
गुहा के अन्दर प्रकाश पुंज का विराजप्रान होना ध्यानमग्न अवस्था में ललाट के 
भीतर विराट्‌ विश्व का दर्शन होने की बात को सुचित करता है। जव हम आँखें 
बन्द कर लेते हैं भौर इष्ट देव या आत्म-सौन्दये के ध्यान में तल्लीन हो जते हैं 
तव वाहर की दुनिया से हमारा कोई सम्बन्ध नहीं रहता है। आन्तरिक जगत्‌ का 
अनन्त प्रकाश एकदम हमें चकित कर देता है । पर एक बार समाधिस्थ होने के 
बाद फिर प्रकृतिस्थ होने में भी कठिनाई होती है। इसके लिए उसी प्रभु या 
प्रभा का सहारा जरूरी हो जाता है जो हमें इस रहस्यात्मक जगत्‌ के अन्दर 
जबरदस्ती खींच लेता है। | 
स्वयंप्रभा कहती है कि अगर तुम बिल से बाहर पहुँचना चाहते हो तो अपनी 
आँखें बन्द कर लो । आँखें बन्द करने पर ही समाधि का लगना या खुलना 
सम्भव हो जाता है । पार्थिव नेत्रों को बन्द करने से अपाथिव जगत्‌ का फाटक 
खुल जाता है और अपाव नेत्रों को बन्द करने से पाथिव जगत्‌ का रास्ता खुल 
जाता है । इसी रहस्य की ओर केनोपनिषद्‌ में संकेत मिलता है-- 

'यदेतद्विद्युतो व्यद्युतदा, इतीन्यमीमिषदा' 


(बिजली की तरह वह छवि पल भर में प्रकाश से भर जाती है और पल भर में 
फिर ओझल हो जाती है।) 

यह वही आभा है जो शरीर को अशरीर से, काल को अकाल से, ससीम 
को असीम से और द्रष्टा को दृष्टि से मिलाती है। इसी आभा का आभास स्वयं- 
प्रभा में मिलता है जिसके सहारे अशोकवाटिका में विराजमान श्रीमाता सीता का 
दर्शन सम्भव हो सका है । 

इसी प्रकार स्वयंप्रभा का प्रसंग न केवल एक रोचक घटना है, बल्कि 
रामायण के आध्यात्मिक धरातल का एक महत्त्वपुर्ण अवस्थान है । कहानी की 
दृष्टि से यह मनोरंजक कहानी है । कविता की दृष्टि से यह कमनीय कल्पना है । 
आध्यात्मिक दृष्टि से विश्वात्मा के विराटू सौन्दर्य का साक्षात्कार करने में सहायक 
अद्भुत साधना-पाठ है और साथ ही सिद्ध-पाठ भी है । 

वेद को काव्य का रूप देने में कृतसंकल्प आदिकवि वाल्मीकि ने स्वयंप्रभा 
के माध्यम से अलौकिक योगसाधना को मनोहर कथा का रूप दिया है । लेकिन 
बहुत कम परवर्ती राम-काव्यों ने इस प्रकार के प्रासंगिक इतिवृत्तों की गहराई 
पहचानी है । इसीलिए रामायण को केवल एक कहानी के रूप में नहीं देखना 
चाहिए । वह परम रमणीय प्राण राम का अयन या अभियान हुँ जिसके कदम- 
HAA पर आत्मा की अनन्त सुषमा का दर्शन होता है । रामलीला आत्मा की 
आनन्दमयी गाथा है। स्वयंप्रभा इस गाथा की महत्त्वपुर्ण ग्रन्थि है । 

तारां 


भा रतीय पौराणिक वाङ मय में पाँच महाकन्याओं में तारा की भी गणना की 

जाती है । विशवास किया जाता है कि सवेरे उठकर इनका नाम लेने मात्र से 
व्यक्ति सभी पापों से मुक्त हो जाता है। लेकिन तारा के नाम से दो महिलाएँ 
प्रसिद्ध हैं । एक तो देवताओं के राजपुरोहित बृहस्पति की पत्नी तारा और दूसरी 
वानर राजा वाली की पत्नी तारा । इसलिए इन दोनों में से किस तारा की 
गणना पाँच महाकन्याओं में की गयी है, इस सम्बन्ध में मतभेद है । कुछ लोग 
दोनों को शामिल .करना उचित समझते हैं । जो भी हो, दोनों में बहुत कुछ 
साम्य है । वृहस्पति की पत्नी तारा का सम्बन्ध अपने पति के अलावा चन्द्रमा से 
भी बताया जाता है जबकि इस तारा का पारिवारिक सम्बन्ध पहले वाली के साथ 
और बाद में वाली के छोटे भाई सुग्रीव के साथ प्रतिष्ठित है। इससे सामान्य 
व्यक्ति को इनकी पवित्रता स्वीकार करने में कठिनाई होती है और बात बहुत 
उलझ जाती है। इस उलझन या रहस्य को समझने के लिए इन दोनों महिलाओं 
के चरित्र को बड़ी गहराई के साथ परखना पड़ता है! बृहस्पति की पत्नी तारा 
की आराध्यता को हृदयंगम करना बहुत कठिन नहीं है क्योंकि वह ज्योतिषशास्त्र 
से सम्बन्धित एक खगोलीय ज्योतिर्मयी सत्ता है जिसको मानव-जीवन के नैतिक 
मापदण्ड से देखना-परखना समीचीन नहीं है। लेकिन रामायण की तारा की 
महत्ता को समझने के लिए आदिकवि की आर्ष दृष्टि को बड़ी सावधानी और 
बारीकी से समझने की आवश्यकता है | कथा को केवल कथा के रूप में स्वीकार 
करने से कथ्य का वास्तविक स्वरूप स्पष्ट नहीं होता तारा की हर बात को 
ओर तारा के सम्बन्ध में वाल्मीकि के द्वारा प्रयुक्त हर शब्द को प्रसंग और 
पर्यावरण के आधार पर परख-परखकर देखने पर ही बात समझ में आ सकती 


है। 
वाल्मीकि रामायण में पहली बार तारा का प्रवेश उस समय होता है जब 
बहू अपने पति वाली को बार-बार यह समझाने-बुझाने की कोशिश करती है कि 

` वह अपने छोटे भाई सुग्रीव के साथ अनावश्यक युद्ध न करें और अगर करना हो 
है तो सोच-समझकर कुछ समय बाद में करें। इस प्रसंग में यह अपने पति को 
साधु” कहकर सम्बोधित करती है । यह देखकर वह कुछ घबरायी हुई-सी लगती 
है कि एक बार अपने बड़े भाई के साथ बुरी तरह से हारकर सुग्रीव फिर नये 
उत्साह और विश्वास के साथ क्यों लड़ने आ रहा है। उसको इसमें कुछ छल-कपट 
और अनिष्ट की आशंका होती है । इसीलिए वह वाली को लड़ने के लिए जाने 
देना नहीं चाहती थी। लेकिन वह वाली की हठीली प्रकृति से भली-भाँति परिचित 
थी और वह जानती थी कि उसके अभिमानी पति उसकी सलाह मानने वाले 
नहीं । इसलिए वह अपनी वात बड़ी विनम्रता और अनुनय-विनय के साथ आगे 
बढ़ाने की कोशिश करती है। प्रारम्भ में अपने पति को ‘ag! कहकर सम्बोधित 
करने में उसका आशय केवल उनको किसी तरह से मनवाना ही नहीं, बल्कि 
उनको इस बात से सतकं करना भी है कि वह दिल के बहुत भोले हैं और सुग्रीव 
के साथ राम और लक्ष्मण के गुप्त संगठन का वह अनुमान नहीं लगा सकते । तारा 
को मालूम है कि उसके पति इस बात की कल्पना तक नहीं कर सकते कि सुग्रीव 
जैसा सीधा-सादा भाई राम और लक्ष्मण जैसे घर्मपरायण राजकुमारों के साथ 
मिलकर कुछ ऐसा कुतन्त्र रच सकता है, जो उनके लिए घातक सिद्ध हो जाये। 
_ इस वात की ओर मन्द किन्तु माभिक संकेत करते हुए तारा कहती है कि स्वभाव 
से कुशल और सतकं सुग्रीव किसी पर्याप्त सहायता या आश्वासन का भरोसा 
लिये बिना दुबारा अपने पराक्रमी भाई के साथ लड़ने का साहस नहीं बटोर 
पाता और यह सहारा अयोध्या से आये राजकुमार राम और लक्ष्मण का हीहो 
सकता है AY’ कहकर सम्बोधित करने में वह अपने पति को इस बात की 
हल्की चेतावनी देना चाहती है कि युद्ध के मामले में सीधा-सादा या भोला-भाला 
रहना ठीके नहीं है और इसका परिणाम खतरनाक हो सकता है । 'साधु' शब्द में 
तारा की पति-भक्ति, पति की सुरक्षा के लिए उसकी व्यग्रता, चारों तरफ़ की 
गतिविधियों की.पूरी-पूरी जानकारी और सबसे बढ़कर उसकी, दूरदाशिता का 
परिचय मिल जाता है। इस प्रकार तारा का पुरा व्यक्तित्व इस छोटे से 'साधु' 
में समाविष्ट हो जाता है। | 
साधु शब्द की साथंकता उस समय और भी अधिक स्पष्ट हो जाती है जब 
तारा की मन्त्रणा इसी शब्द के साथ समाप्त होती है। तारा का सारा 
वार्तालाप 'साधु' शब्द के सम्बोधन के बीच में सम्पन्न हो जाता है । वास्तव में 
तारा के परामशं में मन की बात को मनोवेज्ञानिक ढंग से प्रतिपादित करने का 
एक सुनियोजित क्रम दिखाई देता है । पहले वह लड़ने की बात को थोड़े समय के 
लिए रुकवाना चाहती है और अन्त में यह सुझाव देती है कि वह अपने प्यारे भाई 
सुग्रीव के साथ लड़ने का विचार हमेशा के लिए छोड़ दें और उसे राज्य का _ 

उचित भाग देकर राम और लक्ष्मण से मैत्री कर लें। वह अपनी बात आगे बढ़ाते 
समय तीन प्रमुख वातों पर बराबर ध्यान देती है--अपने पति का आत्माभिमान, 
सुग्रीव का न्यायोचित सम्मान और राम-लक्ष्मण की धर्म-परायणता और दिव्य 
शविति-सम्पन्नता | इन तीनों बातों की ओर वह अपने पति का ध्यान धीरे-धीरे 
आकृष्ट करने का प्रयास करती है जो क्षणिक आवेग में अपना सन्तुलन खो रहे 
हैं । वह अत्यन्त विनम्रता से अनुनय-विनय के स्वर में बहुत समझाने की कोशिश 
करती है । लेकिन निष्ठुर नियति की अदम्य प्रेरणा से वाली अपनी बात पंर अड़े 
रहते हैँ, हालाँकि ag तारा के सतूपराम्श की सराहना करते हैं और उसकी पति- 
भक्त्ति का आभार भी मानते हैं । अपने पति के पक्के संकल्प को देखकर तारा 
और ज़िद करना नहीं चाहती और सच्ची साध्वी के रूप में अपने पति की दीर्घायु 
ओर विजय के लिए परमात्मा से प्रार्थना करती है। इसी प्रसंग में वाल्मीकि उसे 
प्रियवादिनी और दक्षिणा (अनुकूल) की संज्ञा देते हैं। होने वाले अनिष्ट की 
आशक से त्रस्त होते हुए भी वह परिस्थिति से समझौता कर लेती है और शोका- 
कुल होकर अपने निवास में चली जाती है । जाने के पहले वह अपने पति की 
परिक्रमा कर उनसे विदा लेती है और अन्तःपुर में जाकर आतुर घड़ियाँ गिनने 
लगती है । तारा का यह पहला परिचय उसे शालीन, सन्तुलित, प्रशान्त भौर 
पतिपरायणा साध्वी के रूप में चित्रित करता है। तारा सचमुच तारा वनकर 
हा सामने आती है जिसके प्रकाश का एकमात्र लक्ष्य लोक को आलोकित करना 
| 

इसके बाद फिर तारा हमारे सामने तभी आती है जब वाली का आतंकित 
अन्त समीप आता है और तारा शोकमूढ होकर अपने पति की म्रियमाण काया 
पर जा गिरती है। पति की मृत्यु का दुखद समाचार सुनकर वह स्तम्भित हो जाती 
है ओर अपने पति को अवसान दशा में देखकर अश्रुतर्पण से अपने मन को शान्त 
करने के लिए वह युद्ध-भूमि की ओर दौड़ चलती है । महावानर वाली को धरती | 
पर लेटे हुए देखकर सारी वानर-सेना त्रस्त हो उठती है और रामचन्द्र की रणवीर 
मुखमुद्रा सबको भयभीत बना देती है।इस आतंक से घबराकर सभी वानर 
तितरबितर हो जाते हैं और तारा को भी सतर्क कर देते हैं कि इस समय वहाँ 
जाना खतरे से खाली नहीं है। लेकिन वीरांगना तारा बिलकुल नहीं घबराती है 
और सीधे पति के पैर छूने की आतुरता में रणभूमि पहुंच जाती है । जैसी सुचना 
थी, वसे ही, वह अपने पति के मृतप्राय कलेवर के पास राम, लक्ष्मण और सुग्रीव 
को देखकर हतप्रभ हो जाती है । इतना बड़ा वीर राम के एक बाण से कैसे आहत 
होकर बेहोश धरती पर पड़ा हुआ है, यह बात उसकी समझ में नहीं आती। बह 
राम, लक्ष्मण और सुग्रीव की परवाह किये बिना सीधे अपने पति के पास पहुंचती 
है और उनके पेर छूकर उनसे गले मिलने की कोशिश करती ql उनके वक्ष- 

स्थल पर लगा हुआ तीर पति-पत्नी के अन्तिम परिरम्भ में बाधा पहुंचाता है | | 
दुनिया भर का साहस ब्रटोर कर लड़ने वाला वीर योद्धा पल भर में कैसे मिट्टी में 
मिल गया, यह विचार वार-बार उसे पीड़ा देता है और विशेष कर तव, जव उसे 
इस बात की याद आती है कि बार-बार उसके मना करने पर भी काल से प्रेरित 
बाली ने उसकी बात नहीं मानी । 

दिल दहलाने वाले इस दारुण दुःख की घड़ियों में भी वह अपने मन का 
सन्तुलन नहीं खोती है। वह राम को बिलकुल नहीं दोष देती है क्योंकि अयोध्या 
के राजकुमार और सुग्रीव का मित्र होने के नाते उन्होंने अपने कतंव्य का ही पालन 
किया है और सुग्रीव को राज्य और राज्ञी से वंचित करने वाले दोषी वाली को 
न्याय पुण दण्ड दिया है। वह केवल अपने पति की दयनीय दशा को देखकर 
eat है कि उन्होंने हित की बात नहीं मानी और अपने अन्त के आप कारण 
बन गये । 

फिर भी वह अपने पति का समुचित आदर-सत्कार करती है, भले ही उसका 
आचरण अनैतिक और अनियत क्यों न रहा हो। यह सन्तुलित मनस्थिति उनको 
परम साध्वी का पद प्रदान करती है । वह अपने पति के पादाभिवन्दन ओर 
उसके गले में घुल-मिल जाने के ऐकान्तिक सुख के सामने aga बड साम्राज्य 
की पटरानी बनने और अंगद जैसे सौ पुत्रों की राजमाता बनने के सुख को भी 
न-तुल्य समझती है । संसार के समस्त सुख-वेभव को छोड़कर वह अपने पति के 
साथ परलोक जाना चाहती है, क्योंकि परलोक में भी उसके पति को उसके बिना 
सुख नहीं मिलेगा । पति के साथ परलोक जाने के उसके निर्णय को बदलने का 
प्रयास वीर हनुमान्‌ और राजकुमार रामचन्द्र अपनी शीतल शान्त पदावली के 
माध्यम से करते हैं । 

हनुमान्‌ आसमान से टूट पड़े सितारे की तरह दीन और अवसाद भरी मुद्रा 
में पति की मरण शय्या पर पड़ी हुई तारा को धीरज दिलाते हुए कहते हैं--''तुम 
साधारण नारी नहीं हो । सब कुछ समझने वाली साध्वी और विदुषी नारी को 
इस प्रकार शोक नहीं करना चाहिए | जो हो गया सो हो गया | अब उसके बारे 
में सोचने से कोई फ़ायदा नहीं है । आगे को बात सोचनी चाहिए। सुग्रीव का 
सौजन्य और अंगद का पराक्रम वाली की बात भुला देने में मदद दे सकता है। 
जो कुछ होना होता है, वह होकर ही रहता है। उससे समझौता करना पड़ेगा । 
समय सबको संयम का पाठ पढ़ाता है। काल का निर्णय सबके लिए बाध्यकर 
होता है ।” लेकिन तारा के कान बहरे बन जाते हैं । राज्य-सुख, पुत्रोन्नत आदि 
को अपने पति के बदले स्वीकार करने में वह अपनी असमर्थता प्रकट करती है | 

यह सब सुनकर मृत्युशय्या पर अन्तिम घड़ियाँ गिनने वाले वाली का दिल 
पिघल जाता है । बहु सुग्रीव को अपने पास बुलाकर तारा के अन्तरंग की तारीफ 

करते हैं और कहते हैं कि हमेशा तारा की वात मानकर चलने में सबका श्रेय है। 
सुषेण की बेटी तारा बड़ी पैनी दृष्टि से बात परखती है और आगे होने वाली 
बात का सही अन्दाज़ा लगाती है । इसलिए उसका विचार कभी ग़लत नहीं हो . 
सकता । पति की प्रशंसा भरी ये बातें तारा को और शोकाकुल बना देती हैं । 
यह अपने पति को छोड़कर दुनिया में और कुछ नहीं चाहती । पेड़ से जैसे लता 
लिपटी रहती है, वेसे वह अपने पति से अन्तिम क्षणों तक लिपटी रहती है । अंगद 
, को कुछ अन्तिम सन्देश देने के लिए वह अपने पति से अनुरोध करती है । आखिर 
वह अपने पति को दुनिया से विदा होते हुए देखकर दिशामुढ और हतप्रभ हो 
जाती है । उसे आश्चर्य होता है कि इतना दारुण दुःख सहते हुए भी उसका हृदय 
क्यों नहीं फट गया | 

वीरांगना तारा का यह शोकाकुल विलाप सुनकर सुग्रीव का दिल भी पिघल 
जाता है । वह राम से अपने भाई के साथ चिता में प्रवेश कर अपने प्राण समपित 
करने की अनुमति माँगते हैं । राम अपनी सहज गम्भीरता के साथ परिस्थितियों 
का पट-परिवतंन देखते हैं और .तारा की तरफ़ चल पड़ते हैं। राम को अपनी 
ओर आते देखकर तारा मन-ही-मन पुलक उठती है। रामचन्द्र का मुखमण्डल 
देखते ही तारा के मुंह से प्रशंसा और स्तुति के शब्द फूट पड़ते हैं । अप्रमेय, 
दुरासद, जितेन्द्रिय, उत्तम धामिक आदि गिने-चुने शब्दों से वह राम का गुणगान 
करती है। जव कभी राम किसी से मिलते हैं तो पहले बही बोलते हैं। उनके 
इसी लक्षण को लेकर उन्हें 'पू्वंभाषी' कहा जाता है । पर इस प्रसंग में तारा 
ही पहले बोलती है । अपने उद्गारों को आगे बढ़ाते हुए वह कहती है--"'आप 
सत्य और धर्म के सही पारखी हैं। आप की प्रतिष्ठा पर कभी कोई आँच नहीं आ 
सकती माँ धरती की तरह आप सबको माफ़ करते हैं ओर सब कुछ सहते हैं। 
बिजली की तरह चमकने वाली आपकी आँखों की ज्योति आपके पार्थिव शरीर 
के भीतर छिपी हुई आपकी दिव्यता को प्रकट कर देती है । मेरी आप से केवल 
यही विनती है कि जिसं तीर से आपने मेरे पति के प्राण हर लिये, उसी तीर से 
मुझे उनसे भिला दें ताकि परलोक में भी हमारा संग न छूटे ।” राम तारा की 
सारी बातें बड़ी धीरता के साथ सुनते हैं और समवेदना और सराहना के स्वर में 
अपना सारगभित सन्देश देते हुए कहते है--''मा वीरभाय, विमति कुरुष्व--तुम 
तो वीर की पत्नी हो, अपने मन को इस प्रकार विपरीत दिशा में जाने नहीं देना 
चाहिए | जो कुछ दंव ने किया है, उसके साथ समझौता कर लेना चाहिए । तुम 
को परम सन्तोष का लाभ होगा । चिन्ता मत करो ।” इन बातों से तारा को 
अपार धीरता, सान्त्वना और चेतना मिलती है। वह मन्त्रमुग्ध और मौन बन 
जाती है। 

भब तक वाली का पथप्रदशंन करने वाली तारा अब सुग्रीव की शुभकामिनी 


CC-0.Panini Kanya Maha Vidyalaya Collection. 


Digitized by Arya Samaj Foundation Chennai and eGangotri 


तारा / 63 


बन जाती है । सुग्रीव को खोए हुए राज्य के साथ खोयी पत्नी ear भी वापस 
मिल जाती है । अधिक कष्ट सहने के बाद अधिक सुख की प्राप्ति में अकसर 
आलस्य और प्रमाद की आशंका होती है। सुग्रीव को इसी अनिष्ट से बचाने के 
लिए तारा हमेशा तत्पर और सतकं रहती है । राम के दर्शन और भाषण से तारा 
के जीवन में एक नयी धारा प्रवेश करती है और यही जीवन-धारा उसे 
आध्यात्मिक और अपाथिव धरातल पर ले जाती है। 'विशुद्ध सत्त्व राम की 
वाणी इस 'मनस्विनी' को 'अदीन सत्वा' बना देती है तारा का यह उदार रूप 
उस समय हमारे सामने उभर आता है जब वहु इन्द्रियसुख में लीन सुग्रीव को 
- राम का उग्र सन्देश सुनाते हुए क्रोधी लक्ष्मण को शान्त करने का संयत प्रयास 
करती है | 

सुग्रीव राम को वचन देते हैं कि बरसात के चार महीने बाद वह सारी वानर 
सेना को सीता जी की खोज में भेजेंगे। लेकिन चार महीने बीत जाने के वाद 
भी सुग्रीव के यहाँ से राम को कोई समाचार नहीं मिलता । इस बीच में हनुमान्‌ 
के अनुरोध और प्रयास से सारी वानर सेना इकट्टी की जा रही थी। लेकिन इस 
बात की कोई सूचना राम के पास नहीं थी। इसलिए वह अपने भाई लक्ष्मण को 
सुग्रीव के यहाँ इस सन्देश के साथ भेजते हैं कि अगर सुग्रीव अपने सुख में मस्त 
रहकर राम को दिये गये वचन को पूरा नहीं करते हैं तो वाली के प्राण हरने 
वाले तीर की तीव्रता सुग्रीव को भी सबक सिखा सकती Fi इस मार्मिक सन्देश 
को लेकर जब लक्ष्मण सुग्रीव के द्वार पर पहुंचते हैं और धनुष की भीषण टंकार 
से भोग-विलास में निमग्न सुग्रीव को ग्राम्य सुख की निद्रा से जगाने लगते हैं, तब 
सुग्रीव के पांव लड़खड़ा जाते हैं और उनकी आवाज गडबडा जाती है । इस दशा 
में वह मनस्विनी तारा से अनुरोध करते हैं कि जाकर पहले लक्ष्मण को शान्त करें 
और बाद में वह बात करेंगे । यह बड़ी ही नाजूक स्थिति थी और इस महान्‌ 
दायित्व को तारा तुरन्त और सहषं स्वीकार करती है। 

चार महीने में तारा का रूप इतना निखर उठता है और उसके मुखमण्डल 
में ऐसी दिव्य आभा का समावेश होता है कि लक्ष्मण का सारा क्रोध तारा को 
देखते ही शान्त हो जाता है। अब वह न वाली की पत्नी है और न सुग्रीव की। 
वाल्मीकि के शब्दों में वह 'हरीश-पत्नी' है.। हरि की पत्नी लक्ष्मी, और ईश 
की पत्नी गौरी, दोनों के लक्षण उसके मुखमण्डल में लक्ष्मण को दिखाई देते हैं । 

यहाँ भी तारा ही पहले बोलती है । बड़ी प्रसन्न और प्रशान्त मुद्रा में वह 
लक्ष्मण से पूछती है, “आप क्यों इतने नाराज़ हो गये ? आपको किसी ने नाराज 
तो नहीं किया है और न किसी ने आप की आज्ञा का उल्लंघन किया है ! ' जंगल 
में रहते हुए आग से कौन खेल सकता है | इस पर लक्ष्मण सुग्रीव की प्रमत्तता की 
ओर संकेत करते हैं। तारा बड़ी विनम्रता से कहती है, “यह सच है, सुग्रीव कुछ 

आलसी बन गये हैं। पर वह अपने कतंब्य से भलीभाँति परिचित हैं। सीता की 
खोज के लिए वानरसेना इकट्ठी की जा रही है । नये राज्य के सुख में मस्त होकर 
सुस्ताना कुछ स्वाभाविक है | पर वासना का जवाब क्रोध नहीं है । सुग्रीव राम के 
बहुत बड़े आभारी हैं और राम की आज्ञा उनके लिए सर आँखों पर है । राम की 
भलाई के लिए वह अपने राज्य को ही नहीं, बल्कि रुमा और तारा को भी छोड़ 
सकते हैं। इन बातों से लक्ष्मण को शान्त कराकर तारा उन्हें भीतर ले जाती है। 
अन्दर सुन्दर Aa के बीच में सुन्दरतर सुग्रीव सुख-सन्तोष और हषं-उल्लास 
के वातावरण में रहता है, पर विशालनेत्र लक्ष्मण को देखते ही उसके नेत्र 
भी विशाल बन जाते हैं। लक्ष्मण की मुखमुद्रा में क्रोध की ज्वाला देखकर 
सुग्रीव विचलित हो जाते हैं और अपना आसन छोड़कर लक्ष्मण का स्वागत 
करते हैं | 

जब लक्ष्मण अपने भाई राम का सन्देश बड़ी गम्भीर मुखमुद्रा में सुग्रीव को 
सुनाते हैं तव तारा समझ पाती है कि लक्ष्मण अभी पूर्ण रूप से शान्त नहीं हुए I 
सुग्रीव को देखकर फिर से क्षुब्ध लक्ष्मण को और अच्छी तरह समझाने के लिए 
तारा आगे बढ़ती है और कहती है--“सुग्रीव, जैसे आप समझ रहे हैं, वेसे नहीं हैं । 
वस्तुस्थिति को समझे बिना उनको कृतघ्न, द्रोही, निष्ठुर, असत्य या कुटिल 
मानना ठीक नहीं है । विश्वामित्र जैसे महान्‌ ब्रह्मवेत्ता भी मेनका के शिकार बन 
गये । सुग्रीव तो साधारण वानर राजा हैं। यह सुख-लालसा क्षण-भंगुर है । इसके 
अलावा अपने कर्तव्य की उपेक्षा करके वह पारिवारिक सुख में मग्न नहीं हो रहे 
हैं । और सबसे मुख्य वात यह हे कि सुमित्रा जेसी साध्वी के पुत्र लक्ष्मण को इस 
प्रकार क्रोध का शिकार नहीं बनना चाहिए। छोटे लोगों की ग़लती माफ़ करने 
में ही बड़े लोगों का बड़प्पन है।” 

तारा यहीं पर नहीं रकती । आगे वह अपनी नयज्ञता और राजनीतिज्ञता का 
परिचय देते हुए कहती है कि रावण-जेसे भीषण शत्रु का सामना करने के पहले 
सारी साज-सज्जा पूरी कर लेना ज़रूरी है। रावण के वारे में मैंने वाली से 
बहुत-सी वाते सुनी हैं । इन्हीं सब बातों को ध्यान में रखते हुए सुग्रीव सारी 
तेयारी कर रहे हैं। एक-एक करके इन सब बातों को सुनने के वाद लक्ष्मण को 
पूरा विश्वास हो जाता है कि सुग्रीव के उद्देश्य अच्छे हैं और वह राम-कार्य में लगे 
हुए हैं । तारा की इस भूमिका के बाद लक्ष्मण सुग्रीव को लेकर राम के पास 
पहुँच जाते हैं। 

लक्ष्मण के साथ तारा का यह संवाद उसकी राजनयज्ञता, वाग्विदग्धता, 
कायं-कुशलता और सात्विक विनम्रता का परिचायक है। उसकी लावण्यमयी 
मुखमुद्रा में उसका शारीरिक सौन्दर्य, सन्तुलित वार्तालाप और मनोवैज्ञानिक 
व्यवहार में उसकी म[नसिक मनोहारिता और राम के प्रति उसकी हार्दिक भर्नित- 

भावना में उसकी आध्यात्मिक गरिमा का प्रमाण मिल जाता है। तारा की हर 
चर्या में सतकंता ही नहीं, बल्कि सत्वरता भी दृष्टिगोचर होती है। तारा जब 
लक्ष्मण को सुग्रीव के पास अन्दर ले जाती है, उस चर्या की गतिशीलता का वर्णन 
करते हुए वाल्मीकि कहते हैं--“तारया चाभ्यनुज्ञातो त्वरया चापि चोदितः — 
तारा के साथ चलने वाले लक्ष्मण ऐसे प्रतीत होते थे जैसे वह तारा के द्वारा नहीं, 
बल्कि त्वरा नाम की नारी से जल्दी-जल्दी ले जाये जा रहे थे । इस पंक्ति को 
पढ़ते समय ऐसा लगता है कि तारा का दूसरा नाम ही त्वरा है। लक्ष्मण और 
सुग्रीव के वीच में सन्धान स्थापित करने वाली यह तारा कथासूत्र की विभिन्न 
विन्दुओं को मिलाने वाले तार की भाँति भी दिखाई देती है। 

'तारा' शब्द का मौलिक अर्थ ही सन्धान है । पृथ्वी और आकाश को मिलाने 
वाले नक्षत्र को तारा कहा जाता है। यहाँ पर नर और वानर को मिलाने वाली 
नारी को तारा की संज्ञा दी गयी है । यही नहीं, सुग्रीव के नये विलासमय जीवन 
में वह वासना और उपासना के बीच में भी सन्धि-सूत्र स्थापित करती है। रुमा 
सुग्रीव का मन बहलाने वाली सुषमा का प्रतीक है तो तारा सुग्रीव को राम-कार्य 
में प्रेरित करने वाली हृदयतन्त्री है। तारा को अकसर वाल्मीकि 'ताराधिप 
निभानना' (ताराओं के राजा चन्द्रमा जैसी मुखवाली) कहते हैं । इस विशेषण में 
केवल तारा का भौतिक सौन्दयं ही नहीं, बल्कि उसका मानसिक और आध्यात्मिक 
महत्त्व भी व्यंजित होता है। 

बाली और सुग्रीव के बीच में भी तारा सन्धान का काम करती है। वास्तव 
में वाल और ग्रीवा शरीर के दो प्रधान अंग हैं जो क्रमशः वानर और नर के 
प्रतीक हैं । वाल या पूँछ वानर का प्रधान लक्षण है जब कि ग्रीवा से निकलने 
बाली वाणी मनुष्य का मुख्य लक्षण है । यही वाली-सुग्रीव के बीच का सम्बन्ध 
है । वाली इन्द्र का पुत्र है और सुग्रीव सूर्य का । वाल मूलाधार या शक्तिकूट का 
प्रतीक है जब कि ग्रीवा विशुद्धिचक्र या वाग्भवकूट का द्योतक है। इस दृष्टि से 
वाली का संहार और सुग्रीव का उद्धार वासना के त्याग और उपासना के स्वीकार 
का प्रतीक है । इसमें तारा की भूमिका बहुत ही महत्त्वपूर्ण है। मूलाधार में 
वासना जितनी बलवती हो जाती है, वाणी उतनी ही हीन बन जाती है। वासना 
के समाप्त होने पर ही उपासक की वाणी उपास्य के काम आ सकती है । इसी 
साधना में तारा लगी रहती है और हीनग्रीव सुग्रीव को विपुलग्रीव बनाने में ही 
उसकी साधना की सार्थकता है। मूलाधार की कामवासना को विशुद्धि-चक्र की 
वाग्विभूति में परिवर्तित करने वाली चित्‌-शक्ति के रूप में भी तारा की भूमिका 
प्रस्तुत की जा सकती है । वाली की काम-वासना का संहार कर सुग्रीव की पद- 
प्रतिष्ठा को बनाए रखने का काम राम ने किया है और इस काम के सम्पन्न होने 

के बाद तारा वाली और सुग्रीव की सम्मिलित कल्याण-भावना को आगे बढाने 
में सहायक होती है । रुमा तो लावण्य की राशि है और तारा उस लावण्य में 
कल्याण को भर देती है। यही तारा का आध्यात्मिक पक्ष है जिसके बिना उसका 
लौकिक और मानसिक महत्त्व सार्थक नहीं होता । इसी तारा को राम परम 
सुख की प्राप्ति का आश्वासन देते हैं । 

रा और मन्दोदरी में बहुत कुछ समानता है । दोनों की गणना प्रातःस्मरणीय 

पाँच महाकन्याओं में होती है । दोनों उच्च पारिवारिक परिवेश में जन्मी 
वीरांगनाएं हैँ । पर वेवाहिक जीवन दोनों का समस्यात्मक और साधनामूलक होता 
है। साध्वी की सात्विकता से ओतप्रोत व्यक्तित्व होते हुए भी दोनों अपने जीवन- 
साथी की पाशविक कामवासना की पंकिल भावना से आतंकित होती हैं, पर 
लाचार होकर जीवन से समझौता कर लेती हैं । दाम्पत्य जीवन के दावानल में 
तप-तपकर उनका जीवन इतना चमक उठता है कि पतिप्राणहारी प्रतिद्वन्द्वी भी 
उनकी पतिपरायणता की प्रशंसा किये बिना नहीं रह सके | इस प्रकार प्रतिकूल 
परिस्थितियों में अपनी प्रतिष्ठा की परवाह किये बिना अपना कतंव्य निबाहने में 
तारा की अपेक्षा मन्दोदरी अधिक खरी उतरती है। तारा का जीवन भी कठोर 
परीक्षा में से गुजरते हुए घोर विपत्ति का शिकार बन जाता है पर करुणालय 
राम उसे परम सौभाग्य का वर प्रदान करते हैं जबकि मन्दोदरी इस प्रकार फी 
अनुकम्पा की अपेक्षा तक नहीं करती है। वह सच्चे अर्थों में पतिप्राणा वीरपत्नी 
है और पति के साथ चिता में अपने प्राण समर्पित करती है। तारा में कहीं-कहीं 
कुछ अलौकिक और आकाशचारी विचारधारा का आभास मिलता है जबकि 
मन्दोदरी महीतल की महनीयता की मौन आराधिका के रूप में धरती को सारी 
वेदना को अपने मन्द उदर के अन्दर समाये रहती है। 

पर कन्या के रूप में मन्दोदरी का जीवन अधिक आकर्षक ओर अलौकिक 
प्रतीत होता है। विश्वकर्मा मय को उपहार के रूप में प्राप्त हेमा नाम की अप्सरा 
की वह लाडली बेटी है। हेमा अपने प्रेमी मय के साथ पूरे हजार वर्ष आनन्दमय 
जीवन व्यतीत करती है और मन्दोदरी के अलावा मायावी और दुन्दुभी नाम के 
दो पुत्रों को भी जन्म देती है। यह वही दुन्दुभी है जिसने वाली के साथ साल भर 
लड़ते रहने का साहस किया था हालाँकि उसी संघषं में उसे अपने प्राणों से हाथ 
धोने पड़े थे। मन्दोदरी को माता की अपेक्षा पिता का वात्सल्य अधिक मिलता 

है । हेमा जब स्वर्ग की पुकार सुनकर मन्दोदरी और मय को छोड़कर चली जाती 
है तब मय के लालन-पालन में ही मन्दोदरी विवाह योग्य सुन्दरी बन जाती है । 
वह अपने पिता के साथ चौदह साल तक एक सुनहली कुटी में रहती है जिसे 
उसके पिता ने अपनी पत्नी के लिए बनवाया था । स्वर्णकुटी में वह अकेली रह 
रहकर ऊब जाती है ALT अपने पिता के साथ बाहर घूमने जाती है। इस सँर के 
दौरान उनको एक एकान्त वन दिखाई देता है जहाँ पर न तो कोई मनुष्य 
दिखाई देता है और न कोई जानवर। पर अचानक रावण नाम के शूरवीर साहसिक 
युवक से उनकी भेंट होती है। प्रारम्भिक वार्तालाप के पश्चात्‌ लंकेश्वर रावण 
के साथ मयतनया मन्दोदरी का विवाह करने का निर्णय किया जाता है और तत्काल 
पाणिग्रहण का संस्कार भी सम्पन्न हो जाता है । रावण के हाथों में मन्दोदरी का 
हाथ रखते हुए कन्यादाता मय कहते हैं---/“इयम्‌ ममात्मजा राजन्‌ हेमयाप्सरसा 
घृता” (हे राजन्‌, यह मेरी बेटी है जिसे अप्सरा हेमा ने जन्म दिया है) | यहाँ पर 
सीता को राम के हाथ में सौंपते हुए जनक के कहे वचनों का अनायास स्मरण 
हो आता है-“'इय॑ं सीता मम सुता, सहधर्मचरी तव” (यह मेरी बेटी सीता धर्म 
के आचरण में तुम्हारा साथ देगी) } रावण के सन्दर्भ में धमं का कोई उल्लेख 
नहीं होता है जवकि राम को सीता धर्मसंगिनी के रूप में प्राप्त होती है | इसका 
प्रमाण भी तत्काल मिल जाता है। मन्दोदरी को स्वीकार करने के लिए रावण 
मय का प्रस्ताव तुरन्त स्वीकार कर लेते हूं जबकि राम के मन में सीता फे साथ 
विवाह करने की अपनी ओर से कोई उत्कट कामना दिखाई नहीं देती । गुरु 
विश्वामित्र का आदेश ओर पिता दशरथ का अनुमोदन सीता और राम के विवाह 
के लिए वेदिका प्रस्तुत करते Fi रावण की विश्वसनीयता से पूर्ण रूप से आश्वस्त 
न होते हुए भी मय साहस वटोरकर भौर अंपनी ही जोखिम प्र अपनी बेटी को 
उसके हाथ सौंपते हैं, पर रावण को अलौकिक शक्तियाँ भी प्रदान्न करते हैं जिनको 
वह बाद में लक्ष्मण को पराजित करने के लिए काम में लाता है | कुछ भी हो, 
देवी प्रेरणा मन्दोदरी को रावण की पटरानी बना देती है। 

बाद में मन्दोदरी रावण की योग्य महिषी सिद्ध होती है । पति का अनन्य 
प्रेम उसे मिले या न मिले, पर वह तो अपने पति को ही जीवन का सवंस्व समझती 
है। अचिन्त्य-कर्मा राम के हाथ में निहत रावण का मृत कलेवर देखकर वह रो 
पड़ती है, पर इस असह्य वेदना में भी वह अपना मानसिक सन्तुलन नहीं खोती 
है। पहले तो वह चकित हो जाती है कि मृत्यु के लिए भी मृत्यु बनकर सबको 
आतंकित करने वाले रावण ने कैसे एक साधारण मनुष्य के हाथ में अपने प्राण 
खो दिये। वह समझती है कि यह शायद स्वप्न है--“हा स्वप्नः सत्यमेवेदं त्वं 
रामेण कथं हृतः” । तीनों लोकों को जीतकर तीनों लोक-नायकों: की विशिष्ट 
सम्पत्ति का यथेष्ट उपभोग करने वाला लोक-नायकों का अधिनायक राम-सायक 

से सदा के लिए नष्ट हो जाये, यह कैसे सम्भव है । इससे भी अधिक आश्चर्य उसे 
यह देखकर होता है कि इतना होते हुए भी मैं जीवित कंसे हें---“स्थिरास्मि या 
देहमिमं धारयामि हतप्रिया ।” इसलिए ag परलोक की यात्रा में पदार्पण करने 
बाले अपने पति से अनुरोध करती है कि वह अपनी चिरसंगिनी साध्वी पत्नीः को 
भी अपने साथ ले चलें। 

अपने पति के प्रति अपनी निष्ठा के सम्बन्ध में सोचते-सोचते वह पतिव्रता 
सीता का स्मरण करती है और कहती है-“पतिब्रतानां नाकस्मात्‌ पतन्त्यश्रूणि 
भूतले” (पतिब्रता स्त्रियों के आँसू अकारण धरातल पर नहीं गिरते) | इसी 
अनिष्ट का दुष्परिणाम वह अपनी आँखों के सामने देखती है। वह जानती है कि 
उसका पति अद्भुत पराक्रमशाली है। तीनों लोकों में कोई उसका सामना नहीं 
कर सकता | रावण को निहत समझकर सूर्यं की किरणें लंका में निर्भीकता के 
साथ प्रवेश कर रही है--“अद्य वै निर्भया लंका-प्रविष्टाः सुर्य रश्मय: | लेकिन 
पतिव्रता का शोक लंकाधीश के सर्वनाश का कारण बन जाता है । पति के प्रति 
अपार आदर और अनुराग होते हुए भी त्रह उदार और उदासीन भावना से 
कहती है--“पतिब्रतायास्तपसा नूनं दरधोसि मे प्रभो” (पतिव्रता को तपस्या से 
मेरे प्रभु जलकर भस्म हो गये)। इसी भावना को और आगे बढ़ाते हुए वह 
कहती है कि जिस समय रावण ने सीता का अपहरण किया था, उसी समय उसे 
भस्म होना चाहिए था, पर देवता लोग उससे डरते थे । इसलिए अग्निदेवता 
रावण को जला नहीं सका, किन्तु अब कोई जिला भी नहीं सका । 


“तदैव यन्न दग्धोसि ध्षयन्स्तनुमध्यमाम्‌ | 
देवा बिभ्यति ते सवं सेन्द्राः साग्निपुरोगमाः ॥ ' 


पतिव्रता नारी ही पतिब्रता की महिमा पहचान सकती है। मन्दोदरी एक 

ऐसी लोकोत्तर पतिप्राणा साध्वी है जो स्वयं पति के पाप का फल भोगते हुए भी 
पातिव्रत्य की महिमा गाती है और साक्षात्‌ अपने पति की मृत्यु को कारणभूता 
सीता का मुक्त कण्ठ से गुणगान करती है। Teal, रोहिणी आदि अलौकिक 
नारी-रत्नों से भी उच्च स्तर पर वह सीताजी को प्रतिष्ठित करती है । ऐसी 
साध्वी नारी का अपहरण कर रावण ने अपने अन्त को ही आमन्त्रित कर लिया है, 
इसी भावना को बार-बार मन में लाकर वह अत्यन्त दु:खी हो जाती है। . लेकिन 
वेदना के इन विकल स्वरों में भी वह देवी जानकी के दिव्य गुणों का कीतंन करने 
में अपनी अपरिमेय उदारता का परिचय देती है। सर्वमंगला सीता साध्वी का 
सुन्दर वर्णन मन्दोदरी के मधुर कण्ठ से सुनने योग्य है । वह कहती है-- 

“वसुधाया हि वसुधां श्रिया: श्रीं भतु वत्सलाम्‌ । 

सीता सर्बानबद्यांगीम्‌ अरण्ये विजने शुभाम्‌ ॥ 

धरती की सारी सम्पदा वसुधा के गर्भ में बसी हुई है । ऐसी वसुधा के लिए 
भी वसुधा का काम देने वाली सीता श्री के लिए भी सश्रीकता का स्रोत बन जाती 
है । उसके मंगलमुलंक अंगों से पतिभक्ति की भावना प्रतिबिम्बित होती है । पति 
का वात्सल्य पाकर वह निर्जन वनों में भी निर्भय विचरण करती है । 

मन्दोदरी की उदारता की पराकाष्ठा राम के गुणगान में देखी जा सकती 
है। अपने पति के प्राणों को हरने वाले व्यक्ति कितने भी उत्तम हों, उनके 
गुणों का निलिप्त और तटस्थ भाव से कीर्तन करना साधारण हाड़-मांस के पुतले 
के लिए सम्भव नहीं है । पर मन्दोदरी राम को देखते ही पहले उनको यमराज का 
प्रतिरूप समझती है क्योंकि उन्होंने कालान्तक रावण का संहार किया है। पर 
दूसरे ही क्षण वह राम के महिमामय व्यक्तित्व को और उस व्यक्तित्व में निहित 
दिव्यत्व को पहचान लेती है और कहती है 


“व्यक्तमेष महायोगी परमात्मा सनातनः | 
अनादिमध्यनिधनो महतः परमो महान्‌ ॥ 
तमसः परमो धाता शंख-चक्र-गदाध रः | 
श्रीवत्सवक्षा नित्यश्री रजय्य: शाश्वतो ध्रुव: ॥” 


ये तो सनातन सत्ता परमात्मा महान्‌ योगी के रूप में यहाँ प्रकट हुए हैं 
जिनका न कोई आरम्भ है, न मध्य औरन अन्त। ये महान्‌ से महान्‌ हैं। पथ्वी 
के अन्धकार से परे प्रकाशमान्‌ शंख चक्र गदाधारी श्रीनिवास अपनी अनन्त 
सश्रीकता के साथ यहाँ मानव-शरीर में प्रत्यक्ष हुए हैं । इन्हें कौन पराजित कर 
सकता है? ये शाश्वत और अचंचल हैं । 

फिर उसे याद आती है कि उसके कई बार समझाने -बुझाने 
दुश्मनी करने से कई प्रकार से मना करने पर भी भाग्य के मारे ल a 
एक न सुनी थी। उसे अनुभव होने लगता है कि राम की महानीयता को पहचान 
कर उनकी शरण में गये विभीषण का उद्धार हुआ और राम के साथ वैर ठान- 
कर रावण धराशायी हो गया । "शुभक्ृत्‌ शुभमवाप्नोति पापकृत पापमश्नुते ” 
(भले का भला होता है और बुरे का बुरा) कहकर वह अपनी और अपने | पति 
की दुर्गति से समझोता कर लेती है । किन्तु राम से वह किसी प्रकार की सुख- 
सान्त्वना या अनुकम्पा की अपेक्षा नहीं करती | राम की वह मूक प्रशंसा करती 

» पर मुंह खोलकर उनसे कुछ नहीं माँगती | यह मानिनी मन्दोदरी के आत्म- 

सम्मान और आत्म-प्रत्यय की पराकाष्ठा है । 
x विषयी रावण का सीता की ओर आकृष्ट होना केवल उसकी भवितव्यता से 
प्ररित है। अन्यथा मन्दोदरी में किस चीज़ की कमी है ? वह्‌ राक्षसराज मय की 
इकलोती बेटी मन्दोदरी मान-मर्थादा, रूप-सौन्दर्य भोर गुण-गरिमा में किसी से 

कम नहीं है। वह स्वयं इस वात की ओर संकेत करते हुए कहती है 


“न कुलेन न रूपेण न दाक्षिण्येन मैथिली | 
मयाधिका वा तुल्या वा तत्तुमोहान्न बुध्यते ॥” 


मिथलेश की पुत्री सीता न कुल में, न रूप में और न अनुराग में मुझसे बढ़ 
कर है और भी कई दृष्टियों से वह मेरे बराबर भी नहीं है। पर मोह से अन्धे मेरे 
पति यह वात समझ नहीं पाये । 

यह बात मन्दोदरी के मुँह से निकलती है तो कुछ अटपटी ज़रूर लगती है । 
पर वह रावण की दयनीय दशा और चित्त मोह के चिन्ताजनक परिणाम का 
देखकर यह बात कहती है। वैसे देखा जाये तो मन्दोदरी की इस धारणा में कोई 
अतिशयोक्ति नहीं दिखाई देती है । हनुमान्‌ जब सीता की खोज में रावण के 
अन्तःपुर के कोने-कोने को छान लेते हैं और रावण के. शय्यागृह्‌ में मन्दोदरी को 
देखकर सीता समझते हैं तो इस धारणा की पुष्टि होती है । और यह्‌ बिलकुल 
सहज स्वभावोक्ति मालूम पड़ती है। मन्दोदरी से भी सुन्दर रमणियां रावण 
के अन्तःपुर में हो सकती हैं और उनको हनुमान्‌ ने बारीक़ी से देखा भी था । पर 
मन्दोदरी को सीता समझने का कारण केवल उनका भौतिक सौन्दर्य नहीं है, 
बल्कि उस सौन्दर्य के साथ-साथ उसमें छिपी हुई दिव्य आभा है जो आन्तरिक 
` और बाह्य पवित्रता से दीप्त हो उठती है। पर विवेकी हनुमान्‌ कुछ ही क्षणों 
में मन्दो दरी को सीता से अलग करने वाला उसका वास्तविक स्वरूप पहचान लेते 
हैं और फिर सच्ची सीता की खोज में चल पड़ते हैं । लेकिन इस घटना से मन्दोदरी 
का व्यक्तित्व बहुत ही निखर उठता है । हनुमान्‌ जैसे पारखी को भी वह अपनी 
पचित्रता से प्रभावित कर सकती है तो उसका व्यक्तित्व साधारण. नहीं कहा जा 
सकता है । 

रामायण के कथाक्रम में मन्दोदरी का यही सबसे पहला प्रवेश है । रामायण 
के पाठक हनुमान्‌ के साथ ही रावण के अन्तःपुर का पहला दर्शन करते हैं । 
उसके बाद शायद रावण-वध के बाद ही मन्दोदरी का दर्शन होता है । इस बीच 
में एक प्रसंग आता है जहाँ पर धान्यमालिनी के स्थान पर मन्दोदरी का नाम 
ग़लत लिया जाता है। लका की अशोक वाटिका में ठहरायी ग्रयी सीताजी के दर्शन 
के लिए रावण प्रतिदिन प्रभात समय अन्तःपुर की नारियों के साथ जाता है और 
प्रतिदिन व्यथं ही प्रेमयाचना करके निराश होकर प्रत्यावतित होता है । जिस 
दिन हनुमान्‌ लंका पहुँच जाते हैं, उस दिन भी नित्य की भाँति रावण सीताजी 
के पास सवेरे ही पहुँच जाता है। उस समय हनुमान्‌ भी वहीं उपस्थित होते है-- 
पर शिशपा वृक्ष के ऊपर पत्तों की आइ में लुकछिप कर सब कुछ देखते और 
सुनते हैं। रावण के लाख कहने पर भी सीता उसकी बात नहीं मानती हैं और 

उसे तिनके की तरह ठुकराती हैं। रावण क्रोध के आवेश में आकर सौता कौ 
जीवन-लीला समाप्त करने के लिए तलवार उठाता है। पर अन्तःपुर की स्त्रियों 
के, और विशेष रूप से एक सुन्दर स्त्री के कहने पर, वह अशोक वाटिका को छोड़ 
कर अन्तःपुर की तरफ़ चल पड़ता है। इस सुन्दर स्त्री का नाम वाल्मीकि के 
वर्णन के अनुसार धान्यमालिनी है जो रावण से कहती है-- 

“मया क्रीड महाराज सीतया कि तवानया | 

विवणंया कृपणया मानुष्या राक्षसेश्वर tl” 


हे महाराज, मेरे साथ तुम रमण करो, इस सीता के पीछे क्यों पड़े हो? 
इसमें न रंग है, न रूप है, न राग। तुम राक्षसों के स्वामी हो ओर यह सामान्य 
नारी है। 
हनुमान्‌ लंका से वापस जाने के बाद इस प्रसंग का वर्णन करते समय अपने 
साथियों से कहते हैँ- 
“बरा मन्दोदरी नाम तया स प्रतिषेधितः | 
उक्तश्च मधुरां वाणीं तया स मदनादितः।। 
सीतया तव कि कायं महेन्द्र सम विक्रम । 
मया सह रमस्वाद्य मद्विशिष्टा न जानकी ॥? 


जानकी को मारने के सिए उद्यत रावण को उसकी पत्नी मन्दोदरी मना 
करते हुए मीठे शब्दों में उसे समझाती है और कहती है कि सीता को लेकर तुम 
क्या करोगे । आज मेरे साथ रमण करो । जानकी मुझसे अच्छी नही है । 

हनुमान्‌ के इस वर्णन में धान्यमालिनी के स्थान पर मन्दोदरी का ग़लत 
उल्लेख किया जाता है । ग़लत इसलिए कि वाल्मीकि के अनुसार वह धान्यमालिनी 
है, पर हनुमान्‌ ने उसको मन्दोदरी समझा जिसे उन्होंने रात के समय अन्तःपुर 
में देखा था। पर हनुमान्‌ की यह भूल समझ में आने वाली है क्योंकि मन्दोदरी 
को पहली बार देखने पर भी उन्होंने उसे जानकी समझा । वास्तव में धर्मलोप 
के भय से वह स्त्रियों को ध्यान से नहीं देखते हैं । जानकी का पता लगाने के लिए 
वह लंका में पहुँच गये हैं और स्त्री की खोज स्त्रियों के बीच ही सम्भव है। 
इसलिए वह अन्तःपुर की स्त्रियों को केवल इसी बात का पता लगाने के लिए 
देखते हैं कि यह कहीं सीता तो नहीं है । यह "नेति नेति' की खोज है। इसलिए 
हनुमान्‌ मन्दोदरी को सीता समझते हैं या धान्यमालिनी को मन्दोदरी समझते हैं 
तो इसमें उनका कोई दोष नहीं है, बल्कि यह उनका विशिष्ट गुण है जो उनको 
सीताजी के अन्वेषण योग्य बनाता है । 

अगर हनुमान्‌ की धारणा सहदी है और अशोक वाटिका में रावण के साथ 

चलने वाली यह सुन्दरी मन्दोदरी है तो इसमें मन्दोदरी का व्यक्तित्व और निखर 

उठता है। कुटिल काम-वासना. के निलंज्ज सेवक को अपने स्वामी के रूप में 

पाकर भी वह उसका साथ देती है तो उस साध्वी की सहिष्णुता के लिए इससे 

बढ़कर और किसी प्रमाण की आवश्यकता नहीं पड़ती है। इसलिए किसी भी 

ore हनुमान्‌ की यह भूल मन्दोदरी के चरणों . में फूल चढ़ाने वाली सिद्ध 
l 


ट वास्तव में मन्दोदरी के व्यक्तित्व की गरिमा उसके संयम और सहनशीलता 
में है। रावण के मृत कलेवर के सामने बैठकर वह केवल अपने भाग्य और अपने 
पति के मोह पर रोती है और किसी को दोषी नहीं बताती है । राम के अपरिमेय 
पराक्रम और जानकी के अनन्य अनुराग और सौशील्य की वह मुक्त कण्ठ से 
प्रशंसा करती है। लेकिन इससे रावण के प्रति उसके आदर और आभार पर 
तनिक भी ठेस नहीं पहुंचती । वास्तव में वह कुछ बीती बातों को याद करके 
अपने पतिदेव के प्रति कृतज्ञता ज्ञापन करती है। रावण की शारीरिक शोभा का 
स्मरण करते हुए Ag कहती है-- 


“स्निगधेनद्रनील-नीलं तु प्रांशु शैलोपमं महत्‌ । 
केयूरांगद - g- मुक्ताहार- त्न गुज्ञ्वलम्‌ ॥ 
कान्तं विहारेष्वधिक दीप्तं संग्राम-भुमिषु | 
भात्याभरणभाभिर्यद्‌ विद्युद्िभरिव तोयदः u” 


बादल में बिजली की तरह चमकने वाला रावण का शरीर स्नेह से सना, 
इन्द्र नीलमणि की तरह चमक्रीला और पहाड़ की तरह विशाल है। उसके गले में 
मोत्ियों का हार और भुजाओं पर बंदूर्यमणि से खचित आभूषण बाहर घूमने 
जाते समय और समरांगण में वीर-विहार करते समय बहुत ही प्रकाश फेलाते 
थे। 

जहाँ रावण के atad, शोय और धेयं की वह सहषं प्रशंसा करती है, वहाँ 
उसके धर्म-विरुद्ध आचरण की निन्दा करने में भी वह संकोच नहीं करती है। 
“नारी चौयंमिदं क्षुद्र कृतं शोण्डीयं-मानिना” कहकर उसके घृणित और जघन्य 
अपराध का वह निर्ममता से उल्लेख करती है। पति का पाप पत्नी को भी पतित 
करता है। इसलिए वह अपने पतन को साहस के साथ स्वीकार करती है। इसका 
सारा दायित्व वह अपने पति पर नहीं डालती है। बार-बार बह अपने पति को 
समझाने की हर तरह की कोशिश करती है। पर देव का मारा रावण मन्दोदरी 
की मन्त्रणा सुन नहीं पाता । परम साध्वी समरभूमि में अनाथा की तरह रोती 
है । पर राम उनसे कुछ नहीं कहते, शायद कहने की आवश्यकता नहीं समझते 
हैं और कितना भी कहा जाये इस मर्मान्तक वेदना को शान्त करना उनके लिए 

संभव नहीं हो पाता। राम मन्दोदरी को समझ लेते हैं और मन्दोदरी राम की 
मौन सान्त्वना को भी हययंगम कर लेती है । 

मन्दोदरी की यह आन्तरिक गरिमा: उसके प्रथम दर्शन में ही स्पष्ट हो जाती 
है जब हनुमान्‌ उसे 'गौरी' मानकर समझने की कोशिश करते हैं । 


‘cat रूपसम्पन्नां अथ तां स कपि: स्त्रियम्‌ । 
गौरीं कनकवर्णाभा इष्टां अन्तःपुरेश्वरीम्‌ ॥” 


हनुमान्‌ के इस अवलोकन में एकपदी, द्विपदी, चतुष्पदी, अष्टपदी, नवपदी 
आदि अनेक रूपों में प्रकट होने वाली अनन्त अन्तरिक्ष की अधिवासिनी गौरी का 


रूप प्रत्यक्ष होता है। 
रामायण के कथा-संविधान में मन्दोदरी का वही स्थान है जो नौ दरवाजे 


वाली महानगरी मानव-देह में सबका समाहार करने वाले सारगभित 'उदर' का 


है। 
m 

त्रिजटा 


आदि कवि वाल्मीकि की आपं दृष्टि का स्पष्ट प्रतिविम्ब त्रिजटा के रोचक और 
रोमांचक स्वप्न में देखा -जा सकता है। त्रिजटा का स्वप्न रामायण की 


रहस्यात्मक और ध्वन्यात्मक घटना है। त्रिजटा, बैसे राक्षस-परिवार की स्त्री है 
जिसको अन्य कई असुरांगनाओं के साथ अशोक वाटिका में सीता की रखवाली 
करने और उन पर निगरानी रखने के लिए रावण द्वारा नियुक्त किया गया था । 
पर वह अपनी सहेलियों की तरह राक्षस स्वभाव की नहीं है। जन्म और संसगं 
से वह राक्षस कुल की होते हुए भी संस्कार से सात्विक और सदय है। इसलिए 
वह अपनी सहेलियों को समझाने-बुझाने और सीता को सान्त्वना देने का प्रयास 
करती है। रावण-परिवार में पुरुषों में विभीषण और स्त्रियों में त्रिजटा अपवाद 
स्वरूप हैं यही कारण है कि कई परवती रामकाव्यो में fase को विभीषण 
की बेटी के रूप में प्रस्तुत किया गया है। रामायण के सुप्रसिद्ध व्याख्याकार 
गोविन्दराज भी इसी मत का समर्थन करते हैं। पर वाल्मीकि रामायण में इसका 
कोई स्पष्ट प्रमाण नहीं मिलता । बल्कि कथासूत्र में त्रिजटा का प्रवेश कराते 
हुए वाल्मीकि उसको 'वृद्धा और प्रबुद्धा राक्षसी' कहते हैं। इसका सीधा मतलब 
यही लगाया जाता है कि वह एक बूढ़ी राक्षसी है जो तत्काल सोकर उठी है। 
इसी वाच्यार्थ के आधार पर कुछ समालोचकों ने उसके विभीषण की बेटी होने 
की बात का खण्डन किया g lag विभीषण की बेटी हो या न हो, पर वृद्धा और 
र शब्दों को और कुछ गहराई के साथ देखने और परखने की आवश्यकता 
। 

इनुमान्‌ के साथ बातचीत करते समय सीता कला नाम की एक और लड़की 
का उल्लेख करती हैं जिसे वह विभीषण की बड़ी लड़की बताती हैं। सरमा नाम 
की एक और बाला का भी नाम सुनने में आता है जों सीता के दु:ख में सह- 
भागिनी बनकर उन्हें समवेदना और सान्त्वना देने का प्रयास करती है। पर इन 
तीनों में त्रिजटा का एक विशिष्ट स्थान है क्‍योंकि भविष्य में होने वाली बात 

वह अपने स्वप्न में प्रत्यक्ष देख पाती है। वह अपनी अच्छी बुरी सभी सहेलियों की 
तरह केवल उपद्रष्टा की भुमिका तक सीमित न रहकर द्रष्टा की उन्नत भाव- 
भूमिका तक पहुँच जाती है जिसे योगशास्त्र में मधुमती या विशोका भाव-भूमिका 
की संज्ञा दी जाती है । अशोक वाटिका के शोकाकुल वातावरण में भी वह विशुद्ध 
और विशोक भवितव्य का भव्य स्वप्न देखती है जिससे उसकी पहुँची हुई आत्मा 
का स्वरूप स्पष्ट हो जाता है। 'वृद्धा' शब्द से इसी पहुंची हुई आत्मा का बोध 
होता है और इसके साथ प्रयुक्त 'प्रबुद्धा' शब्द इसी परिणति का परिपोषण करती 
है। यह पहुँची हुई आत्मा परम रमणीय स्वप्न देखकर प्रबुद्ध या जाग पड़ती है 
और दूसरों को भी मोह-निद्रा से जगाती है। लंका के पंकिल और संकर वाता- 
वरण में पली सामान्य राक्षस नारी को आत्मा के आलोक का साक्षात्कार करा 
कर रामायण के परमार्थ को अपने स्वप्न में ' चरितार्थ करने योग्य उदात्त भाव- 
भूमिका पर पहुंचाने वाले आदिकवि की आपं दृष्टि का जीता-जागता प्रमाण है-- 
त्रिजटा और उसका स्वप्न। ' 

जिस परिवेश में त्रिजटा यह स्वप्न देखती है, उसे भी सही ढंग से और 
समग्र रूप से समझाना ज़रूरी है। रावण के प्रलोभनों से त्रस्त और उसके 
अशोभनीय आचरण के क्षुब्ध वैदेही अशोक-वाटिका में अकेली तइपती रहती हैं । 


रावण के चले जाने के वाद उसके द्वारा नियुक्त राक्षस-सित्रयाँ अत्यन्त कठोर 


बचनों से सीता को बहुत आतंक्रित करती हैं। इससे तंग आकर सीता उन 
महात्माओं का स्मरण करती हैं जो संयोग और वियोग के सुख-दुःख से परे होते 
हैं ओर उन देवताओं, गन्धर्वो, fadi और महपियों के भाग्य की सराहना करती 
हैं जो वन में विचरण करने वाले राजीवलोचन राम के दर्शन से अपने को धन्य 
बना लेते हैं । दुस्मह वेदना के दुर्बल क्षणों में वह अपने प्राणों को अपने आप 
समाप्त करने की बात तक सोच लेती हैं | जसे ही सीता के मुँह से आत्महत्या की 
बात निकलती है तो उनकी रखवाली करने वाली राक्षसियां उनको जीते जी खा 
लेने की धमकी देने लगती हैं । ठीक इसी समथ पर “वृद्ध प्रबुद्धा” त्रिजटा अपनी 
सहेलियों को अपना स्वप्न-वृततान्त सुनाकर कहती है कि वह अपने आपको खा लें, 
पर सीता को नहीं, क्योंकि उसने सपने में सीता के शुभ और लंका के अशुभ की 
सुचना पायी है। 

यह स्मरणीय है कि रावण अशोक वाटिका में सीता को मनवाने प्रभात के 
समय आया था औौर त्रिजटा उसके चले जाने के तुरन्त बाद अपने सपने की वात 
बताती है। इससे स्पष्ट होता है कि त्रिजटा ने यह स्वप्न प्रभात में ही देखा 
होगा । प्रभात का समय ब्राह्म मुहुर्ते या अमृतवेला माना जाता है और यह 
विश्वास किया जाता है कि उस समय देखा हुआ स्वप्न सत्य निकलता है। यह 
भी स्पष्ट है कि जब त्रिजटा ने स्वप्न देखा था तब उसकी सारी सहेलियाँ जागी 


CC-0.Panini Kanya Maha Vidyalaya Collection. 


Digitized by Arya Samaj Foundation Chennai and eGangotri 


त्रिजटा / 77 


हुई थीं क्योंकि रावण वहीं मौजूद था। न मालूम त्रिजटा स्वप्न देखने के लिए 
कब सोयी और कब सीकर उठी थी । निश्चय ही यह कोई आकस्मिक और अल्प- 
कालिक घटना रही होगी । जैसे गीता में स्थितप्रज्ञ के बारे में कहा गया है कि 
जब सारा संसार सोता है तो संयमी जागा रहता है और जब संसार जागता 
है तब तापस जन सोते हैं, ठीक उसी प्रकार भविष्य के द्रष्टा की भूमिका निभाने 
वाली त्रिजटा का यह स्वप्न उसकी अवचेतन या अद्ध॑चेतन सुषुप्ति अथवा योग- 
निद्रा का द्योतक है । वह न केवल भविष्य में होने वाली राम-विजय और रावण- 
पराजय.का स्वप्न देखती है, बल्कि उसी दिन कुछ ही क्षणों के बाद हनुमान्‌ के 
द्वारा होने वाले लंका-ध्वंस को भी सपने में देख लेती है । वास्तव में अशोक 
वाटिका में उस समय विद्यमान हनुमान्‌, सीता और रावण की मनोदशा और 
उसके सम्भाव्य परिणाम की स्वच्छ प्रतिच्छाया त्रिजटा के स्वप्न में अंकित हो 
जाती है । इतना ही नहीं, इन तीनों के मन नें किसी-न-किसी रूप में अंकित 
राम भी त्रिजटा के स्वप्न में प्रत्यक्ष हो जाते हैं रावण सीता को राम से हटाकर 
अपनी ओर खींचने का प्रयास करता है और इसके बिलकुल विपरीत हनुमान्‌ 
सीता में राम की.ही प्रतिच्छवि देखते हैं और दोनों को यथाशीघ्र मिलाने की 
बात सोचने लगते g दोनों सीता के सौन्दर्य से प्रभावित हैं, पर दोनों के दृष्टि- 
कोण अलग-अलग हैं । यह सारा मनोमण्डल त्रिजटा के स्वप्नाकाश में स्पष्ट 
दिखाई देता है। 

त्रिजटा स्वप्न में जो कुछ देखती है, वह भी ध्यान से विचार करने योग्य है। 
सबसे पहले त्रिजटा सफ़ेद कपड़े और सफ़ेद हार पहने हुए राम और लक्ष्मण को 
देखती है जो अन्तरिक्ष में निराधार चलने वाली हाथी-दाँत की दिव्य शिविका 
में aS हैं । हज़ार घोड़े उस शिविका को चलाते हैं। उसके बाद त्रिजटा को श्वेत 
वस्त्र पहने सीता दिखाई देती हैं जो समुद्र के बीच में उभरे हुए सफ़ेद पहाड़ पर 
राम के साथ ठीक उसी प्रकार विराजमान होती हैं जैसे सूर्य के साथ उसका 
प्रकाश । त्रिजटा को यह भी दिखाई देता है कि राम और लक्ष्मण अन्तरिक्ष में 
विचरण करनेवाली शिविका को छोड़कर पहाड़ के आकार के पाँच दाँत वाले 
गजराज पर जा बैठते हैं और थोड़ी ही देर में जानकी भी उनके पास जा पहुंचती 
हैं । इस प्रकार अन्तरिक्ष में स्थित पर्वत के ऊपर हाथी पर बैठे राम, लक्ष्मण और 
सीता अपने ही प्रकाश से सुशोभित दिखाई देते हुँ । उसके बाद राम की गोद में 
बैठी कमललोचना सीता पति के कन्धे के सहारे ऊपर उछलकर सूयं और चन्द्रमा 
को अपने दोनों हाथों से परिमार्जित या प्रक्षालित करती हैं। इस प्रकार बह 
गजराज राम, लक्ष्मण ओर सीता के साथ धीरे-धीरे लंका के उपर आ जाता 
है। पर कुछ ही क्षणो में वहाँ गजराज के सथान पर एक नहीं आठ वृषभराज 
दिखाई देते हैं जिनके द्वारा संचालित रथ पर विशालाक्षी सीता के साथ रघुकुल- 


CC-0.Panini Kanya Maha Vidyalaya Collection. 


Digitized by Arya Samaj Foundation Chennai and eGangotri 


78 | रामायण के महिला पात्र 


तिलक राम विराजमान होते हैं। उगके बाद राम, लक्ष्मण और सीता सूयं के 
समान प्रकाशित होने वाले पुप्पक विमान पर चढ़कर उत्तर की तरफ़ प्रस्थान 
करते हैं। 

यह त्रिजटा के स्वप्न का पहला भाग है जिसमें सीता, राम और लक्ष्मण की 
शोभा-यात्रा का सारगभित वर्णन है । यह ध्यान देने की बात है कि इस स्वप्न में 
पहले राम और लक्ष्मण दिखाई देते हैं और बाद में सीता और अन्त में तीनों एक 
साथ | उनके वाहन भी प्रत्येक दृश्य में बदल जाते हैं । पहले अन्तरिक्ष में विचरण 
करने वाली दिव्य शिविका, फिर समुद्र के बीच में सफ़ेद पवत, उसके बाद 
गजराज, गजराज के स्थान पर वृषभराज और अन्त में पुष्पक विमान । यात्रा 
उत्तर की तरफ़ चलती है । इन सभी बातों पर ध्यान से विचार किया जाए तो 
स्पष्ट पता चलता है कि राम और लक्ष्मण इडा और पिंगला के प्रतीक हैं जबकि 
सीता सुषुम्ना का प्रतिनिधित्व करती हैं। गजराज और वृपभराज मन और 
वाणी के प्रतीक हैं । पुष्पक विमान ही पुरुषोत्तम का परम पावन यान है जो 
मुक्तात्माओं को परम गति प्रदान करता है । 

स्वप्न के उत्तराद्धं में पाप-जीवियों की दुर्गति का जुगुप्साजनक वर्णन मिलता 
है। इस खण्ड में सबसे पहले मूंड मूँडाये, तेल लगाये, मदिरा पिये, करवीर की 
माला और लाल-लाल कपड़े पहने रावण का पुष्पक विमान से धरती पर गिर 
पड़ना दिखाई देता है। यही नहीं, लाल चन्दन, लाल हार और काले कपड़े वाले 
रावण को कोई स्त्री घसीटकर ले जाती है और गधे वाले रथ पर उसे बेठा देती 
-है। यह रथ दक्षिण की ओर चल पड़ता है। थोड़ी ही देर में राक्षस राजा रावण 
गधे से भी नीचे गिर जाता है और सिर के बल गिरने से वह डर जाता है | 
लेकिन दूसरे ही क्षण वह उठकर खड़ा हो जाता है भौर सम्भ्रम, भय और मदान्धता 
में ag अपनी सुध-बुध खोकर पागल जेसा व्यवहार करता है, नंगा बनकर गन्दी 
बातें करता है और दुर्गन्ध और अन्धकार से भरे हुए अगाध कुण्ड में वह डूब 
जाता है। वहाँ से उसे एक काली और बदसूरत महिला दक्षिण की ओर ले जाती 
है। 

कुम्भकर्णं भी लगभग इसी हालत में देखे जाता है। रावण के पुत्र भी इसी 
प्रकार He Hera, तेल लगाये बिकराल स्थिति में देखे जाते Fl रावण फिर सूअर 
पर चढ़कर जाते दिखाई देता हे, कुम्भकर्ण ऊंट पर और इन्द्रजित्‌ सूस पर। 

लेकिन विभीषण निरापद और प्रसन्न-मुद्रा में दिखाई देते हैं। श्वेत वस्त्र, 
श्वेत माला और श्वेत छत्र के साथ सुशोभित विभीपण का शरीर चन्दन से लिप्त 
और अलंकृत दिखाई देता है । चारों तरफ़ नृत्य, गीत आदि मंगल दृश्य दिखाई 
देते हूं । बादल को तरह गरजने वाले और चार दाँत वाले दिव्य गजराज पर 
ग्रार्ढ़ विभीषण के पास उसके आज्ञाकारी सचिव विनय की मुद्रा में दिखाई sete 

स्वप्न के अन्त में रावण के द्वारा अब तक परिरक्षित लंकापुरी की दुर्गति 
का वर्णन मिलता है। राम का दूत बनकर लंका में प्रवेश किये एक वानर के 
द्वारा लंका का सर्वनाश त्रिजटा अपने स्वप्न में देखती है। वह देखती है कि 
THAT, TAT, रथबल आदि के साथ सारी लंका सागर में डूब जाती है और 
सारी राक्षस स्त्रियां लंका को भस्मीभूत देखकर विकट अट्टहास करती हैं और तेल 
पीकर नाचती हैं। , 
त्रिजटा अपने स्वप्न की ये सारी बातें बताकर अपनी सहेलियों को चेतावनी 
देती है कि अब जानको ही सबकी शरण हैं । उसे पुरा-पुरा विशवास है कि यह 
सारा स्वप्न निकट भविष्य में पूरा-पूरा सत्य बनने वाला है, पर जानकी इतनी 
aga प्रकृति की हैं कि उनकी शरण में जाकर जो उन्हें एक बार नमस्कार करता 
है, उस पर वह प्रसन्न हो जाती हैं--“प्रणिपात प्रसन्ना हि मैथिली जन- 
FIAT | i 
त्रिजटा के अनुमान को थोड़ी ही देर में समर्थन मिल जाता है जब सीता के 
अंगों में शुभसूचक लक्षण दिखाई देते हैं ॥ उनकी बायीं आँख और बायीं atg 
"अचानक फड़क उठती हैं। सामने पेड़ पर बैठा पक्षी मीठी-मीठी बोली सुनाता 
है। sacar fare और सुभाषिणी सीता कहती हैं कि यदि यह सही है तो तुम 
लोगों के लिए डरने की कोई बात नहीं है । इस प्रकार त्रिजटा का यहु स्वप्न 
सबको आश्वस्त बनाता है । यह आश्वासन राम-कथा के 'अयन' का महत्त्वपूर्ण 
और मध्यम अवस्थान है। सुन्दरकाण्ड रामायण का केन्द्र है तो त्रिजटा का स्वप्न 
सुन्दरकाण्ड के सौन्दर्यं का केन्द्र है | सर्वलोक-मनोहरी सीतादेवी के लोकोत्तर 
सौन्दये का दर्शन ही सुन्दर काण्ड की प्रधान कथावस्तु है । इस सौन्दयें के प्रमुख 
द्रष्टा हनुमान्‌ हैं और उसी सौन्दर्य को विपरीत दृष्टिकोण से देखने वाले प्रति- 
दृष्टा रावण हैं। दोनों की दृष्टि का आलम्बन एक होते हुए भी उनकी भाव- 
भंगिमा एक-दूसरे के बिल्कुल विपरीत है। इसी परस्पर विरोधी दृष्टिकोण की 
भवितव्यता को त्रिजटा का स्वप्न प्रतिविम्बित कर देता है। स्वप्न के वर्णन में 
` बार-बार 'दृष्ट' और 'दृष्टा' शब्दों का प्रयोग होता है। त्रिजटा की सहेलियाँ बड़ी 
उत्कण्ठा से उससे पूछती हैं--“बताओ तो सही, तुम ने कौन-सा सपना देखा 
हे--“कथयस्व त्वया दुष्टः स्वप्नोऽयं कीदृशो निशि ।” इसके उत्तर में त्रिजटा 
अपने स्वप्न के प्रत्येक काण्ड की घटना विस्तार से सुनाती है और बार-बार 
या दृष्ट: 'मया दृष्टा” (मैंने देखा है, मैंने देखी है) का प्रयोग करती है। यह भी 
ध्यान देने की बात है कि राम और रावण के लिए दो-दो बार इस धातु का 
प्रयोग किया जाता है। कुम्भकर्ण और विभीषण के लिए एक ही बार यह शब्द 
आता है ओर लंका के लिए फिर दो बार। कुल मिलाकर स्वप्न के पूरे वणन में 
gay धातु का दस बार प्रयोग किया जाता है जिससे यह संकेत मिलता है कि 

त्रिजटा की यह दृष्टि दसों दिशाओं तक व्याप्त समग्र दर्शन प्रस्तुत करती है। यह 
स्मरणीय है कि हनुमान्‌ अपने साथियों को और राम को लंका का वृत्तान्त सुनाते 
समय भी सबसे पहले 'दुष्टा सीता' (सीता को मैंने देखा है) कहते हैं । हनुमान्‌ 
की यह अमृतमयी वाणी सुन्दरकाण्ड का सत्त्व सार है और इस वाणी में वर्णित 
दृष्टि का ही प्रतिबिम्ब त्रिजटा के स्वप्न में पाया जाता है | 

दूसरी बात ध्यान देने की यह है कि सीता, राम और लक्ष्मण का वर्णन करते 
समय 'शुक््ल' शब्द का और रावण परिवार के वर्णन में 'कृष्ण' शब्द का भी 
बार-बार प्रयोग किया जाता है। दोनों दो विपरीत दिशाओं के द्योतक हैं जैसा 
कि गीता में स्पष्ट किया गया है-- 


“शुक्त-कृष्णे गती ह्येते जगतः शाश्‍वती मते | 
एकया यात्यनावृत्ति .अन्ययावतंते पुनः॥'' 


संसार में सदा से दो प्रकार के मार्ग चले आ रहे हैं। उनमें से एक शुक्ल 
या सक़ेद है और दूसरा कृष्ण या काला Sl एक सीधा है और दूसरा टेढ़ा है । 
एक मागं से जाने पर जाने वाला गन्तव्य स्थान पर पहुँच जाता है, फिर वापिस 
नहीं आता जबकि दूसरे मार्ग पर जाने वाला बीच में ही भटककर फिर वापस आ 
जाता है । यही मार्ग-दय त्रिजटा के स्वप्न में प्रस्तुत है और यही रामायण की 
सारी कथा से मिलने वाली सारभूत शिक्षा है । कहा भी गया है---“रामा दिवत्‌ 
बतितव्यम्‌ न रावणादिवत्‌”--राम और उनके परिजनों की तरह व्यवहार 
करना चाहिए न कि रावण-वर्ग की तरह । 

इस स्वप्न के प्रसंग के बाद त्रिजटा फिर युद्धकाण्ड में भी दिखाई पड़ती है । 
युद्धभूमि में राम और लक्ष्मण नागपाशु.के प्रभाव में आकर थोड़ी देर के लिए - 
बेहोश हो जाते हैं। इस अवसर का लाभ उठाकर रावण सीता को पुष्पक विमान 
में समरभूमि के ऊपर ले जाता है और मृतप्राय पड़े हुए दोनों भाइयों को 
दिखलाता है। भोली-भाली सीता बहुत ही चिन्ताग्रस्त हो जाती हैं। पर त्रिजटा, 
जो उनके साथ जाती है, समझाती है कि राम और लक्ष्मण सजीव हैं क्योंकि यह 
विमान सौभाग्यवती स्त्रियों को ही ले जाता है। यहाँ भी त्रिजटा सीता को 
सान्त्वना देने वाली सहचारी के रूप में प्रस्तुत है। 

सीता की रक्षा करने वाला एक और पात्र रामायण में मिलता है ओर वह 
है जटायु । जटायु और त्रिजटा के नामों में जटा सामान्य है । जटा शब्द वैदिक 
वाङ; मय में भी आता है। वेदपाठ की एक विशिष्ट प्रक्रिया को जटा का नाम 
दिया जाता है । इसलिए वेदवती सीता की रक्षा का भार जटायु और त्रिजटा 
अपने ऊपर लेते हैं तो इसमें कोई आश्चयं की बात नहीं है । वास्तव में सीता 
मःता वेदमाता ही हैं जिसके दर्शन के लिए रामदूत हनुमानू त्रिकूट पर अधिष्ठित 

लंका नगरी का चप्पा-चप्पा ढूंढ़ लेते हैं और विषय-वासना के पंकिल वातावरण 
से माता को मुक्त बनाकर परम पिता परमात्मा राम से उन हो मिलाने में सन्धाता 
का काम करते हैं-हनुमान्‌, निजटा, जटायु आदि इसी महान्‌ अनुष्ठान में योग 
देने वाले अनन्य साधक और आराधक हैं । 

त्रिजटा शब्द में केवल जटा ही नहीं, बल्कि संख्या वाचक 'त्रि' (तीन) का 
भी प्रयोग है । एकजटा, द्विजटा, हरिजटा आदि नाम भी रामायण में मिलते है । 
इनमें त्रिजटा सीता से बहुत नजदीक रहती है स्वगं, मृत्यु और पाताल नाम के 
तीन लोक; जागृति, स्वप्न और सुषुप्ति नाम की तीन अवस्थाएँ; अकार, उकार 
और मकार के संयोग से बने प्रणव की तीन मात्राऐ आदि त्रयी के अनेक सम्पुटों 
का प्रतीक है-त्रिजटा | सबसे अधिक महत्त्वपूर्ण संयोग सीता, राम और लक्ष्मण 
का है जो कि इडा, पिंगला और सुषुम्ना का समन्वित ऊर्ध्वायन है ओर यही 
रामायण-का परमार्थं है । इसी परमार्थ को त्रिजटा अपने स्वप्न में चरितार्थ कर 
दिखाती है । रामायण के इस महत्त्वपूर्ण प्रसंग को इस रूप में जो देख पाता 2, 
वही शायद सही देखता है । 


“य: पश्यति स पश्यति’ 

HE और शूर्पणखा रामायण के दो ऐसे पात्र हैं जिनके कारण राम का अयन 

आगे बढ़ता हे--बिल्कुल अप्रत्याशित दिशा में लोकाभिराम राम के राज- 
तिलक की जब सारी अयोध्या प्रतीक्षा कर रही थी तो किसी ने कल्पना तक नहीं 
की कि यह राजतिलक वन-यात्रा में परिणत होने वाला है। पापदर्शिनी मन्थरा 
की कुमन्त्रणा से प्रेरित होकर ही कीतिकामिनी कैकेयी की सुप्त लालसा जाग 
उठती है और राम को अयोध्या से अलग करती है। इसी प्रकार शूर्पणखा का 
आकस्मिक आगमन और राम-लक्ष्मण का सहज सात्विक परिहास पंचवटी में राम 
रावण के वैर का बीजारोपण करता है और राम से सीता को अलग कर देता 
है । मन्थरा केकेयी के लोभ को और शूर्पणखा रावण के काम को भड़का कर 
रामायण को अप्रत्याशित किन्तु अभीष्ट दिशा में ले चलती है। इस दृष्टि से 
शूर्पणखा का प्रसंग रामायण कथा की गति में महत्त्वपूर्ण योग देता है। 

राम को प्राणों से भी प्यारी सीता की प्रतिद्वन्द्रिनी बनकर शूर्पणखा पंचवटी 
में अचानक आ जाती है । गोदावरी के गद्गद सरित्प्रवाह में स्नान कर सीता, 
राम और लक्ष्मण पंचवटी की प्रशान्त छाया में हेमन्त की सुनहरी घड़ियाँ बिताते 
रहते हैं। एक दिन सवेरे के समय शूर्पणखा दण्डक वन में घूमते-घामते नयना- . 
भिराम राम का सौन्दर्य देखकर मुग्ध हो जाती है और अपनी जिज्ञासा और : 
वासना को सन्तुष्ट करने के लिए पंचवटी के आश्रम में पहुँच जाती है । राम का 
उज्ज्वल मुख-मण्डल, मांसल और मंजुल भुजाएँ, कमल की तरह खिले हुं] और 
खुले हुए विशाल नयन, कोमल किन्तु पराक्रमी राम की लोकोत्तर शोभा 
शूर्पणबा को अनायास उनकी ओर आकृष्ट कर लेती हैं। वह राम को देखती है 
और राम भी उसे देखते हैं। पर दोनों में कितना अन्तर है! एक सुमुख हैं 
और दूसरी Get । एक की कमर पतली है और दूसरी लम्बोदरी है । एक की 
आँखें विशाल और निर्मल हैं और दूसरी विखूपाक्षी है । एक के बाल मुलायम हैं 
और दुसरी के तांबे की तरह रंगीन हैं। एक की आवाज़ मधुर है और दूसरी की 

आवाज़ डरावनी है । एक उम्र में छोटे हैं और दूसरी बड़ी और बूढ़ी है। एक 
सद्दी रास्ते पर चलने वाले हैं और दूसरी ग़लत रास्ते पर । एक देखने में सुन्दर 
और दुसरी काम-वासना से पंकिल जुगुप्साजनक आकार लिये हुए है । दोनों के 
वेमेल आक्रार-प्रकार का जीता-जागता चित्र वाल्मीकि के शब्दों में देखने लायक 


हे 


“सुमुखं दुर्मुखी रामं वृत्तमध्यं महोदरी। 
विशालाक्षं विरूपाक्षी सुकेशं, ताञ्रमूद्धेजा ॥ 
प्रियं रूपं विरूपा सा सुस्वर भैरवस्त्रना । 
तरुणं दारुणा वृद्धा दक्षिणं वामभाषिणी ॥ 
न्यायवृत्तं सुदुर्वत्ता प्रियमप्रियदर्शंना । 
शरीरज-समाविष्टा राक्षसी राममद्रवीत ।!” 


शूर्पणखा सीधे राम से बोलने लगती है। राम की मुखमुद्रा और वेशभूषा 
देखकर वह समझ नहीं पाती है कि इतन। पराक्रमी सुन्दर राजकुमार जटा-वल्कल 
पहनकर अपनी पत्नी के साथ जंगल में क्यों घूम रहा है। उसके पूछने पर राम 
सारा वृत्तान्त संक्षेप में सुनाते हैं और उसके बारे में जानने की इच्छा प्रकट 
करते हैं। इस पर शूर्पणखा अपने माता-पिता या पति के बारे में कुछ नहीं कहती 
है। केथल अपने शूरवीर भ्राताओं का उल्लेख करती है और स्वयं को उनसे भी 
अधिक प्रभावशाली बताती है । अपनी प्रभविष्णुता, वर्चस्विता ओर उपयुक्तता 
को सिद्ध करने के प्रयास में वह सीता की निन्दा करने में भी संकोच नहीं करती 
है । शालीनता और लज्जा छोड़कर वह स्पष्ट शब्दों में राम से कहती है कि 
सीता जेसी दुबली-पतली और aaga औरत उसकी योग्य जीवनसं गिनी नहीं 
बन सकती है । वह सलाह देती है कि रावण, कुम्भकर्ण, खर और दूषण जैसे 
शूरवीरों की योग्य भगिनी शूपंणखा को अपनी सहचरी बनाकर वह अपना शेष 
जीवन आनन्द के साथ व्यतीत करे ag इस बात का आश्वासन देती है कि उनके 
प्रणय-जीवन में वाधक सीता और लक्ष्मण को वह पल भर में खाकर समाप्त 
कर सकती है । 

इम पर राम को हंसी आ जाती हे और इस अजीव औरत को परेशान करने 
के लिए मज़ाक़ का सहारा लेते हुए वह कहते है--“मेरी तो शादी हो चुकी है । 
मेरी पत्नी मुझसे प्यार करती है ओर मैं भी उससे प्यार करता हू मैं नहं 
चाहता कि तुम जेसी योग्य और सुन्दर नारी मेरी उप पत्नी बनकर यथोचित 
सम्मान से वंचित हो जाये । अगर तुम्हारा मन करे तो उधर मेरा छोटा भाई 
बैठा है । देखने में बहुत सुन्दर है और वह अकेला भी है। चाहो तो उमे राजी 
कर लो ।” इस पर शूर्पणबा प्रसन्न हो जाती है । भाई-भाई में उसे कोई विशेष 

अन्तर नहीं दिश्वाई देता है anra वह छोटे भाई लक्ष्मण के पास पहुँच जाती 
l 
i छोटे भाई बड़े भाई से कम चालाक नहीं हैं । शूर्पणखा का प्रेम-प्रस्ताव 
पाकर वह बड़ी सुझवूझ के साथ परिहास के स्वर में कहते हैं--“मैं स्वयं अपने 
प्रभु का आज्ञापालक सेवक हूँ और मैं नहीं चाहता कि तुम जेसी सुन्दर स्त्री सेवक 
की पत्नी बनकर दास्यता का अपमान सहे। तुम्हारे लिए मेरे बड़े भाई राम ही 
सर्वथा योग्य हैं और तुम भी उनके लायक़ हो । उनकी छोटी पत्नी बनने में कोई 
बुरी बात नहीं है, बल्कि फ़ायदा ही फ़ायदा है क्योंकि पत्नी जितनी छोटी हो, 
प्रेम उतना अधिक होता है ।” मूर्ख नारी शूर्पणखा भाइयों के परिहास को अब 
भी समझ नहीं पाती । लक्ष्मण जब कहते हैं कि वह दुबली-पतली और बदसुरत 
सीता राम के लायक़ नहीं है तव भी वह अपने को सचमुच सीता से अधिक योग्य; 
सुन्दर और सुपात्र समझती है और फिर राम के पास पहुंच जाती है । अब की 
बार वह सीधे सीता के पास जाती है और उसको खा डालने की कोशिश करती 
है ताकि उसका रास्ता साफ़ हो जाये। अब राम सतक हो जाते हैं और लक्ष्मण 
को भी सतक रहने का संकेत देते हैं । बस, परिहास की सीमा समाप्त हो जाती 
है। राम का इशारा पाकर लक्ष्मण अपनी छुरी से शूर्पणखा के कान और नाक 
काट देते हैं। इस प्रकार शूपणखा घोर अपमान और असह्य वेदना के साथ रोते 
बिलखते चीखते-चिल्लाते फिर जंगल में उसी स्थान पर वापस चली जाती है जहाँ 
से ag आयी है-अपने भाई खर-दूषण के पास | 
शूपंणखा का नाक-कान कटा विकराल रूप देखकर उसका भाई खर घबरा 
जाता है । वह्‌ जानना चाहता है कि क्रौन ऐसा बहादुर दण्डक बन में निकल आया 
है जो उसके पराक्रम और उसकी बहन के प्रभाव की परव गह किये बिना उन 
दोनों का अपमान कर उनको HEFTA का साहस कर रहा है। खर की जिज्ञासा 
का समाधान करते हुए शूर्पणखा कहती है कि पंचवटी में वहीं आस-पास दो 
राजकुमार हैं जो देखने में सुन्दर, पराक्रमी और तेजस्वी दिखाई देते हैं और 
उन्हीं भाइयों ने उनको अपमानित किया है। यह ध्यान देने की बात है कि वह 
केवल राम और लक्ष्मण के सोन्दयं का ही नहीं, बल्कि सीता के अलौकिक 
सौन्दर्यं का भी मुक्त कण्ठ से वर्णन करती है । इससे स्पष्ट होता है कि राम 
भौर लक्ष्मण के सामने वह सीता को जो बदसूरत और दुबली पतली कहती 
7 वह केवल राम और लक्ष्मण को लुभाने के लिए था । वास्तव में बहु 
सीता के सौन्दर्य से भी बहुत प्रभावित है और यही भावना ईर्ष्या का रूप धारण 
करती है। राम और लक्ष्मण से अपमानित होने पर अब वही ईर्ष्या प्रतिहिसा 
बन जाती है । अब उसका क्रोधावेश राम और लक्ष्मण की अपेक्षा सीता के प्रति 
अधिक है । इसीलिए वह अपने भाई खर से साग्रह अनुरोध करती है frag 

अपना सारा पराक्रम erat उन दोनों भाइयों के साथ सीता को समाप्त 
कर दे ताकि वह अपनी प्रतिद्वंद्रिनी का खून पी सके तभी उसके अन्दर की वेदना 
शान्त होगी | 

अपनी प्रिय भगिनी को प्रसन्न करने के लिए खर अपने atag सेनापतियों को 
भेजते हैं जिन्हें राम पल भर में तहस-नहस कर देते हैं ।अब उसे पता चलता है 
कि ये दोनों भाई साधारण मनुष्य नहीं हैं, साक्षात्‌ देवलोक से आये हुए अद्भुत 
पराक्रमी वीर हैं जेसा कि उसकी बहन ने कहा था । अब वह चौदह हज़ार राक्षसो 
को लेकर रणभूमि में पहुँच जाता है और ag प्रतिज्ञा करता है कि अगर वह अपने 
शत्रुओं का संहार नहीं कर सकता तो वह फिर वापस नहीं आयेगा । अकेले राम 
सारी सेना के साथ लड़ते है जवकि लक्ष्मण सीता की रखवाली करते हैं। राम की 
शरवर्पा के भीषण प्रकोप के सामने. कोई नहीं टिक पाता और सव के सब समाप्त 
हो जाते हुँ । ४ 

शूर्पणखा के मन में प्रतिहिसा की भावना और अधिक बढ़ जाती है। वह 
अपने बड़े भाई रावण के दरबार में पहुंचाती है और सारा वृत्तान्त रावण को 
इस प्रकार सुनाती है जिससे उसके मन में राम के प्रतिद्वेष और सीता के प्रति 
प्रेम समान रूप से पैदा हो जाये। राक्षस होते हुए भी.शूपंणखा बातचीत में 
कितनी चतुर और निपुण है, यह देखकर आश्चर्य होता है । वास्तव में वाल्मीकि 
के सभी पात्र-चाहे वह स्त्री हो या पुएप--वाणी के धनी हैं। शूपंणखा भी 
इसमें अपवाद नहीं है । राजसी ठाट-बाट से दरवार लगाये बैठे रावण की सभा 
में जब विरूपिता शूर्पणखा पहुँचाती है तो रावण इस अनिष्ट का कारण पूछता 
है । पर वह पहले अपनी करुण कहानी नहीं सुनाती । दण्डक वन में रावण की 
लापरवाही और खर-दृषण की असमथंता के कारण फैली हुई अराजकता और 
शत्रुओं के भीषण आतंक की ओर वह रावण का ध्यान आक्रृष्ट करती है और 
विलासिता और सुख-लालसा मे मत्त रावण को आलस्य की निद्रा से जगाती है। 
बात खोलते हुए वह राम और लक्ष्मण नाम के दो राजकुमारों के पराक्रम और 
'अत्याचार' का विस्तार से वर्णन करती है और सीता के लोकोत्तर लावण्य का 
योगी को भी लुभाने वाला जीता जागता चित्र प्रस्तुत करती है । पद-लालसा और 
काम-वासना रावण की दो कमज़ोरियाँ हैं, इस बात का फ़ायदा उठाकर 
शूर्पणडा बड़ी विदग्धता के साथ उसे भड़काती है । यह सुनते ही कि खर 
आर दूषण अपनी असंख्य सेना के साथ पदचारी राम के अमोघ शराघात 
के शिकार बन गये हैं, रावण सतक हो जाता है । सीता के शारीरिक सौन्दयं का 
सजीव वर्णन सुनकर उसके अन्दर की विषय-लालसा भी उत्तेजित हो जाती है। 
राज्य को निष्कण्टक बनाने वाली राजकीय दायित्व-भावना की अपेक्षा सर्वलोकः 
मनोहरी सीता का संग पाने की इच्छा रावण में अधिक बलवती हो जाती है | 

शूर्पणखा की वाग्विदग्धता ही इसका कारण है । सीता की कोमल केश राशि, 
सुन्दर सुकुमार नासिका, सुनहरी शरीर-कान्ति, चमचमाने वाली लालिमा से 
ललकने वाले नाखून, पतली कमर, बड़ी-बड़ी जाँबें और उभरे हुए उरोज शूर्पणखा 
के शब्दों में साकार होकर रावण को वासना-मूढ बनाते हैं । अन्त में वह कहती 
है कि जो जीवन में एक बार ही सही, उस सुन्दरी को अपनी वना ले और 
गले लगा ले, वह अनन्त काल तक अखण्ड आनन्द का अनुभव कर सकता 
है-जंसे अमरावती में इन्द्र रावण की खुशामदी करते हुए वह आगे कहती है 
कि वास्तव में उस लोकोत्तर नारी के योग्य एक ही व्यक्ति है और वह है उसका 
भाई रावण | इसके बाद वह सफ़ेद झूठ बोलते हुए कहती है कि उसने सीता को 
अपने भाई की जीवन-संगिनी बनाने के लिए बहुत कोशिश की है और इसी प्रयास 
में उसके नाक-कान कट गये हैं । शब्दों के बने-ठने भयकर जाल में रावण फंस 
जाता है और मारीच को साथ लेकर दण्डक पहुंच जाता है। इस प्रकार शूर्पणखा 
राम-कथा के अगले चरण का सूत्रपात करती है। 

सीता को राम से अलग करना ही शूर्पणखा का एक मात्र ध्येय है और इसमें 
वह बहुत हद तक सफल हो भी जाती है । क्त्य और धमं के सच्चे प्रवर्तक राम 
की साध्वी पत्नी सीता परम सत्य का साकार रूप हैं जिसे पदच्युत, भ्रष्ट 
और नष्ट करने में शूर्पणखा कोई कसर नहीं छोइती है। पर पावन वाणी के 
प्रतीक हनुमान्‌ इस खोयी हुई दृष्टि को उसके सही द्रष्टा से मिलाने का सफल 
प्रयास करते Fl वास्तव में राम की दृष्टि को राम से अलग करने का प्रयास करने 
वाली शूर्पणखा सत्ता और सत्य के सायुज्य की साधना में बाधा डालने वाली 
आसुरी शक्ति का प्रतिनिधित्व करती है । सीता रामाक्षी है तो शूपंणखा 
वामाक्षी है। यही दृष्टि-भेद शूर्पणखा के दृष्टि-दोप का कारण बन गया है और 
इस दोष का फल भी उसे भुगतना पड़ा | सर्वंसत्तात्मक स्वामी की सहजं सात्त्विक 
सुषमा को कलुषित दृष्टिकोण से देखने का यही परिणाम होता है । शूर्पणखा जेसे 
पात्र का प्रयोजन इसी शिक्षा के प्रसार में है । 

जब शूर्पणखा राम के आश्रम में पहुंचाती है तब सीता समेत बैठे राम का 
वर्णन करते हुए वाल्मीकि चित्रा से युक्त चन्द्रमा की उपमा देते हैँ । चित्रा नक्षत्र 
बड़ा ही विचित्र नक्षत्र है। यह लौकिक दृष्टि से घातक, पर पारलौकिक दृष्टि से 
परम फल का साधक है । इस नक्षत्र के दो भाग होते है--आधा भाग कन्या में 
होता है और आधा तुला में । इसी प्रकार लोकाभिराम राम की नयनाभिराम 
शोभा आधी सीता में और आधी शूर्पणखा में प्रतिम्बिबित है। पर यह बिम्ब मूल 
की शोभा बढ़ाने वाला है | दोनों विम्ब संयत, समग्र और सम्पूर्ण हैं । इस सन्तुलन 
में बाधा डालने के लिए शूर्पणखा आती है शूर्पणखा के असंयत प्रयास से राम, 
लक्ष्मण और सीता को तत्काल कुछ परेशानी ज़रूर होती है, पर अन्ततः सबके 

कल्याण और लोक-मंगल की साधना में सम्पूर्ण सफलता प्राप्त होती है । 
भवितव्य बहुत प्रबल होता है। जो होना है सो होकर रहता है। राम जैसे 
मर्यादापुरुषोत्तम के मन में भी शूपणखा से कुछ परिहास करने की इच्छा होती है 
और लक्ष्मण भी इसी पंरिहास-प्रियता का पूरा-पूरा लाभ उठाते हैं। पर वेचारी 
शूर्पणखा इस परिहास और व्यंग्य को विल्कुल समझ नहीं पाती । वह तो 
कामातुर थी । कुल मिलाकर सवकी मनोदशा ने प्रसंग को इतना जटिल और 
नाजुक बना दिया है कि आगे की घटना नियति से निर्धारित विधि से होकर ही 
रही । परिहास, चाहे वह किसी भी रूप में हो, कभी-कभी बहुत भयंकर परिणाम 
का कारण बन सकता है, यह भी पंचवटी के प्रसंग से मिलने वाला एक हलका 
संकेत है । 
शूर्पणचा कई दृष्टियों से भेद-भावना का सूत्रपात्र करती है । राम को सीता 
से अलग करना इस भेद-भावना का पहला सोपान है । फिर राम और लक्ष्मण 
को अपनी ओर आकृष्ट करने का असफल प्रयास और रावण के मन में सीता के 
प्रति आसक्ति की अदम्य भावना पैदा करने का प्रयास इस भेद-भावना के दो 
और सोपान हैं। पर शूर्पणबा का सारा प्रयास सीता और राम को मानसिक 
रूप से अलग करने में एकदम असफल हो जाता है । वाणी और अथं, जल और 
तरंग, चाँद और चाँदनी की तरह एक-दूसरे से घुले-मिले एक ही तत्त्व के दो 
रूप हैँ-सीता और राम । शूपंणखा के क्षुद्र प्रलोभन में पड़ने का सवाल राम के 
सामने उठ ही नहीं सकता | इससे भी अधिक दृढ़ता सीता के निश्वल और faron 
मन में तब देखी जाती है जव सार्वभौम सम्पत्ति का स्वामी रावण तरह-तरह के 
प्रलोभन दिखाकर सीता को अपने वश में करने का निरर्थक प्रयास करता है! 
वह रावण की सारी सम्पत्ति, सौन्दर्यं और पराक्रम को तिनके के समान ठुकरा 
देती हैं और अपने-रोम-रोम में राम को.समाये बैठी रहती हैं। निष्ठा की इस 
पराकाष्ठा का बिलकुल विपरीत दर्शन शूर्पणखा के चरित्र में होता है। सीता की 
पवित्रता को पूर्ण रूप से प्रकट करने के लिए शूर्पणखा बहुत ही उपयोगी सिद्ध 
होती है क्योंकि वह उतनी ही उलझी हुई और चंचल नारी है जितनी सुलझी हुई 
और विशुद्ध साध्वी सीता हैं। जानकी जितनी अन्तर्मुखी हैं, शूपंणखा उतनी ही 
विषयवासिनी है । 
यह अन्तर मैथिली और शूपंणखा के नामों से भी स्पष्ट हो जाता है । 
मैथिली एकान्त भावना और ध्यान की मुद्रा में निमीलित नेत्रो का, और विशेष 
कर कनखियों की कमनीयता का, प्रतिनिधित्व करती हैं जबकि शूर्पणखा सम्बे- 
लम्बे नाखूनों से पहचानी जाती है। नाखून हाथों की शोभा तो बढ़ाते जरूर हैं 
पर अतिमात्रा होने पर दूसरों को आघात पहुंचाने में भी सक्षम होते हैं । इसीलिए 
मैथिली मौन साधना की मूर्ति हैं तो शूपंणखा उन्माद, आक्रोश और प्रतिहिसा का 

प्रकट रूप है । वह पुरुषों से भी अधिक परुष है जबकि जानकी कम बोलती हैं 
और बोलती हैं तो नपे-तुले और मीठे शब्दों में बोलती हैं ! 
इस प्रकार हम देखते हैं कि वाल्मीकि के महिला-पात्रों में जितना वैविध्य है, 
उतनी ही गहराई है । चाहे महिला-पात्र हों या पुरुष-पात्र हों, प्रत्येक की अपनी 
विशेषता है, अपनी साथंकता है और अपनी चरितार्थता है । वाल्मीकि के प्रत्येक 
अक्षर का सुक्ष्म निरीक्षण करने पर ही इस गहराई और सुघराई का पता चल 
सकता है-- 
“जिन ar तिन पाइयाँ गहरे पानी पैठ” 


OO 


CC-0.Panini Kanya Maha Vidyalaya Collection. 


के > < ; ts 7 4 a ay a 
Digitized by Arya Samaj Foundation Chen d 


> Digitized by Arya Samaj Foundation Chennai and eGangotri a 


Digitized by, Arya Samaj Foundation Chennai and eGangotri 


| | भारतीय ज्ञानपीठ 
उद्देश्य 


ज्ञान की विलुप्त, अनुपलब्ध और 
अप्रकाशित सामग्री का अनुसन्धान 
| और प्रकाशन तथा लोक-हितकारी 
| | मोलिक-साहित्य का निर्माण 


| संस्थापक 


(स्व.) साहू शान्तिप्रसाद जैन 
(स्व.) श्रीमतीं रमा जैन 


अध्यक्ष 
श्री अशोक कुमार जैन 

